**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ ΚΑΙ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΛΛΗΝΙΣΜΟΥ ΤΗΣ ΔΙΑΣΠΟΡΑΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιουνίου 2018, ημέρα Πέμπτη και ώρα 11:20΄, στην Αίθουσα Γερουσίας του Μεγάρου της Βουλής, συνήλθαν, σε κοινή συνεδρίαση, η Διαρκής Επιτροπή Μορφωτικών Υποθέσεων και η Ειδική Μόνιμη Επιτροπή Ελληνισμού της Διασποράς, υπό την Προεδρία του κ. Δημητρίου Σεβαστάκη, Προέδρου της Διαρκούς Επιτροπής Μορφωτικών Υποθέσεων, με θέμα ημερήσιας διάταξης «Η παιδεία των ομογενών και τα σχολεία του εξωτερικού».

Κατά τη συνεδρίαση των Επιτροπών, παρέστησαν, ηΥφυπουργός Παιδείας, Έρευνας και Θρησκευμάτων, κυρία Μερόπη Τζούφη, ο Αναπληρωτής Γενικός Διευθυντής της Γενικής Γραμματείας Απόδημου Ελληνισμού, κ. Δημήτριος Πλευράκης, ο Πρόεδρος του Κέντρου Ελληνικής Γλώσσας (ΚΕΓ), κ. Ιωάννης Καζάζης, ο Αντιπρόεδρος του Ινστιτούτου Εκπαιδευτικής Πολιτικής (ΙΕΠ), ο κ. Παύλος Χαραμής, η Συντονίστρια της Επιστημονικής Μονάδας «Μειονοτική, Διαπολιτισμική και Ομογενειακή Εκπαίδευση, Σχολεία Φυλακών» του ΙΕΠ, κυρία Παρασκευή (Εύη) Τρούκη, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ.: Ακριώτης Γιώργος, Λιβανίου Ζωή, Βάκη Φωτεινή, Γεννιά Γεωργία, Παπαηλίου Γεώργιος, Σκούφα Ελισάβετ, Εμμανουηλίδης Δημήτριος, Βέττας Δημήτριος, Σταμπουλή Αφροδίτη, Κουράκης Αναστάσιος, Κυρίτσης Γεώργιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Βλάσσης Κωνσταντίνος, Καραμανλή Άννα, Κέλλας Χρήστος, Χαρακόπουλος Μάξιμος, Τσιάρας Κώστας, Καρράς Γεώργιος, Κωνσταντόπουλος Δημήτριος, Γρέγος Αντώνιος, Γερμενής Γεώργιος, Κούζηλος Νικόλαος, Γκιόκας Ιωάννης, Λαμπρούλης Γεώργιος, Μωραΐτης Νικόλαος, Ζουράρις Κωνσταντίνος, Κατσίκης Κωνσταντίνος, Μαυρωτάς Γεώργιος και Καβαδέλλας Δημήτριος.

Από την Ειδική Μόνιμη Επιτροπή Ελληνισμού της Διασποράς, παρόντες ήταν οι Βουλευτές κ.κ.: Παναγιώτα Κοζομπόλη – Αμανατίδη, Ιωάννης Δέδες, Εμμανουήλ Θραψανιώτης, Ευαγγελία Καρακώστα, Χρυσούλα Κατσαβριά – Σιωροπούλου, Χρήστος Σιμορέλης, Αντώνιος Συρίγος, Γεώργιος Ψυχογιός, Γεώργιος Πάλλης, Χρήστος Αντωνίου, Αλέξανδρος Τριανταφυλλίδης, Μαρία Τριανταφύλλου, Αθανάσιος Δαβάκης, Αναστάσιος Δημοσχάκης, Γεώργιος Καρασμάνης, Εμμανουήλ Κόνσολας, Οδυσσέας Κωνσταντινόπουλος, Χρήστος Παππάς, Σταύρος Τάσσος, Γεώργιος Λαζαρίδης, Γρηγόριος Ψαριανός και Μάριος Γεωργιάδης.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Κυρίες και κύριοι, καλημέρα σας. Η σημερινή συνεδρίαση είναι κοινή μεταξύ της Διαρκούς Επιτροπής Μορφωτικών Υποθέσεων και της Ειδικής Μόνιμης Επιτροπής Ελληνισμού της Διασποράς και έχει θέμα ημερήσιας διάταξης την παιδεία των ομογενών και τα σχολεία του εξωτερικού.

Στη συνέχεια της σημερινής συζήτησης, θα τοποθετηθούν όλοι οι συνάδελφοι, καθώς και ο πρώην Υφυπουργός Παιδείας, Έρευνας και Θρησκευμάτων, κ. Ζουράρις.

Ας ξεκινήσουμε τη συνεδρίαση, με την εισηγητική τοποθέτηση της κυρίας Υφυπουργού.

Το λόγο έχει η κυρία Τζούφη.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Σας ευχαριστώ πολύ, κύριε Πρόεδρε, καλημέρα σε όλες και σε όλους.

Κύριοι Πρόεδροι, αγαπητοί προσκεκλημένοι, κυρίες και κύριοι συνάδελφοι, είναι χαρά για εμένα να βρίσκομαι, σήμερα εδώ, μαζί σας και θα ήθελα να σας συγχαρώ γι’ αυτήν την πρωτοβουλία, δηλαδή, για την κοινή σύγκληση των δύο Επιτροπών, γι’ αυτό το πολύ σοβαρό θέμα. Αφού πρώτα σας ευχαριστήσω για την πρόσκλησή σας να παραβρεθώ, θα σας παρουσιάσω κάποιες πτυχές της πολιτικής του Υπουργείου. Μέσα σε αυτό το μικρό χρονικό διάστημα, που βρίσκομαι στην ηγεσία, η γνώση που έχω δεν είναι τόσο καλά δομημένη, επομένως, θα χρειαστώ τις τοποθετήσεις σας, ώστε να επισημάνετε τα υπαρκτά προβλήματα. Βεβαίως, το πιο σημαντικό είναι να προτείνετε πιθανές λύσεις, αφού νομίζω ότι κοινός στόχος όλων μας είναι να ενισχυθεί η κατεύθυνση της εκπαίδευσης των Ομογενών.

Θα ήθελα να πω δύο εισαγωγικά πράγματα, που εγώ, τουλάχιστον, τα βρήκα χρήσιμα – πιθανώς, άλλοι εδώ στην Επιτροπή να τα ξέρουν καλύτερα από εμένα.

Με την έννοια της ελληνόγλωσσης εκπαίδευσης στο εξωτερικό, ουσιαστικά, μιλάμε για την εκπαίδευση εκτός των συνόρων της χώρας, για την ελληνική γλώσσα, η οποία, όμως, δεν περιορίζεται στον Ελληνισμό της Διασποράς. Στο πλαίσιο, λοιπόν, αυτό η γλώσσα νοείται σαν εργαλείο μάθησης, αλλά και σαν ένα μέσο αλληλεπίδρασης, επικοινωνίας και δημιουργίας και θα πρέπει να περιλαμβάνει, πέρα από τη διδασκαλία της, στοιχεία Ιστορίας και Πολιτισμού, βεβαίως, ενσωματώνοντας αυτά τα στοιχεία, μέσα στις σύγχρονες ανάγκες των πολυπολιτισμικών κοινωνιών μας.

Η διαχρονική πορεία για το πώς πάει η ελληνόγλωσση εκπαίδευση εξαρτάται από μια σειρά παραγόντων, αλλά ένα σημαντικό στοιχείο, που έχει αλλάξει τα πράγματα, τα τελευταία χρόνια, είναι οι μεταναστευτικές ροές προς το εξωτερικό, που έχουν άλλα χαρακτηριστικά από την παλαιότερη μετανάστευση, βεβαίως και από τον προσανατολισμό και από τις προσδοκίες, που έχουν οι εκεί ελληνικές κοινότητες, αλλά και από το βαθμό ένταξης των Ελλήνων της Διασποράς στις κοινωνίες των άλλων χωρών.

Σήμερα, οκτώ χρόνια, μετά από το ξέσπασμα της οικονομικής κρίσης, είναι μια σημαντική ημέρα και ευελπιστούμε ότι με την απόφαση του Eurogroup, θα τεθεί τέρμα σε αυτή τη μακρά περίοδο, η οποία ταλαιπώρησε το λαό μας, με τη σκληρή λιτότητα και προφανώς, έχει πολύ σοβαρές και σημαντικές επιπτώσεις και στον τομέα της παιδείας, αφού σε όλο αυτό το χρονικό διάστημα, δεν υπήρχε η δυνατότητα μόνιμων διορισμών, παρά μόνον αναπληρωτών. Ευελπιστούμε ότι από την επόμενη χρονιά, θα έχουμε τη δυνατότητα για μόνιμους διορισμούς, πράγμα που είναι πάρα πολύ σημαντικό.

Η ελληνόγλωσση εκπαίδευση, κάτω από αυτές τις συνθήκες, διανύει ένα μεταβατικό στάδιο και έχουμε διαφοροποιημένες ανάγκες σ’ αυτόν το μαθητικό πληθυσμό, με την ευρύτητα, που προσπάθησα πριν να του δώσω, δηλαδή, έχουμε μία ανομοιογενή και ετερογενή σύνθεση σ' αυτό το υλικό, το οποίο καλούμαστε να βοηθήσουμε στην εκπαίδευσή του, στην ελληνική γλώσσα και όχι μόνο, που αφορά διαφορετικά ηλικιακά υφάσματα, διαφορετικό επίπεδο γνώσης της γλώσσας, ακόμη και διαφορετικά κίνητρα. Η υποστήριξη αυτού του πλαισίου πρέπει να γίνεται με όλα τα πιθανά μέσα, ιδιαίτερα σε περιόδους κρίσης.

Επομένως, θα πρέπει να χρησιμοποιούμε όλους εκείνους τους τρόπους για την πολυδιάστατη παιδαγωγική υποστήριξη των μαθητών μας, με στόχο να εξασφαλίζουμε και τη διασύνδεση με την πατρίδα, αλλά, ταυτόχρονα και την ομαλή τους ένταξη στις κοινωνίες που διαβιούν.

Έχουμε ένα γεγονός, που είναι σημαντικό. Είναι ο ν. 4415/2016, ο οποίος ψηφίστηκε από την Εθνική Αντιπροσωπεία και προσπάθησε να ξεκαθαρίσει τα πεδία διαφορετικής παροχής μόρφωσης στην ελληνική γλώσσα.

Έτσι, λοιπόν, έχουμε την εφαρμογή του ακριβούς ελληνικού προγράμματος σπουδών, εκεί που υπάρχουν ελληνόγλωσσες σχολικές μονάδες του εξωτερικού. Έχουμε τη διδασκαλία ποικίλων μαθησιακών αντικειμένων σε δίγλωσσες μονάδες στα ελληνικά, κατ' ελάχιστον, δεκάωρης διάρκειας. Επίσης, έχουμε τη διδασκαλία της γλώσσας και στοιχείων Ιστορίας και Πολιτισμού, σε Τμήματα Ελληνικής Γλώσσας και Πολιτισμού, που ονομάζονται Τ.Ε.Γ., που λειτουργούν είτε ως ενταγμένα στο τυπικό εκπαιδευτικό σύστημα της χώρας διαμονής, είτε όχι, είτε πρόκειται για εξ αποστάσεως προγράμματα ελληνικών Πανεπιστημίων, που πρέπει να οδηγούν σε πιστοποίηση ελληνομάθειας.

Τέλος, έχουμε και ξεχωριστές μορφές οργάνωσης, που διακρίνονται στα ελληνικά Τμήματα των Ευρωπαϊκών Σχολείων ή των Σχολείων των Διεθνών Οργανισμών και στα Τμήματα Ελληνικών Σπουδών σε Α.Ε.Ι. του εξωτερικού.

Εγώ θεώρησα σκόπιμο να αναφερθώ σε όλα αυτά, γιατί θεωρώ ότι αυτές οι διάφορες μορφές έχουν και διαφορετικές μαθησιακές ανάγκες.

Βέβαια, η πιο διαδεδομένη μορφή οργάνωσης είναι τα Τ.Ε.Γ., όπως τα περιέγραψα προηγουμένως και οι φορείς για την αντιμετώπιση αυτών των Τ.Ε.Γ.. Η λειτουργία των Τ.Ε.Γ. καθορίζεται από την ξένη χώρα, υπάρχουν, όμως και μη ενταγμένα, που, όπως είπα πριν, λειτουργούν, βάσει προγράμματος, που συντάσσεται από το Ινστιτούτο Εκπαιδευτικής Πολιτικής ή από τα Κέντρα Ελληνικής Γλώσσας και φορείς αυτών των μη ενταγμένων είναι η Εκκλησία, οι τοπικές κοινότητες ή οι φορείς των ομογενών.

Οι περισσότερες σχολικές μονάδες αμιγούς ελληνόγλωσσης εκπαίδευσης, δηλαδή, που ακολουθούν το ελληνικό πρόγραμμα σπουδών, όπως είναι γνωστό, είναι στη Γερμανία. Υπάρχουν, όμως, και λειτουργούν και σε άλλες χώρες, όπως το Βέλγιο, η Ιταλία, η Αγγλία, η Ρουμανία, καλύπτοντας, συνήθως, όλες τις εκπαιδευτικές βαθμίδες, από το νηπιαγωγείο, μέχρι το λύκειο, ενώ υπάρχουν σχετικά διαφοροποιημένες και στο Ισραήλ, την Αίγυπτο, τη Δημοκρατία του Κονγκό και την Αιθιοπία.

Επίσης, εφαρμόζονται πιλοτικά δίγλωσσα προγράμματα στα δημοτικά σχολεία της Βαυαρίας, στο Μόναχο και τη Νυρεμβέργη, τα οποία εκπονούνται από το Ινστιτούτο Εκπαιδευτικής Πολιτικής της Βαυαρίας, σε συνεργασία με το Ινστιτούτο Εκπαιδευτικής Πολιτικής της Ελλάδας.

Για όλες, λοιπόν, αυτές τις ανάγκες, η ελληνική Πολιτεία καλείται, με τις γνωστές δύσκολες συνθήκες, να προσπαθήσει, με τον καλύτερο δυνατό τρόπο, να βρει και να διαθέσει προσωπικό, να αποσπάσει εκπαιδευτικούς, να επιχορηγήσει τις Εκπαιδευτικές Μονάδες, να διαθέσει το εκπαιδευτικό υλικό, το οποίο είναι ποικιλόμορφο, ανάλογα με το επίπεδο εκπαίδευσης και βεβαίως, υπάρχουν και πολύ αυξημένες ανάγκες και σε αυτό νομίζω ότι χρειάζεται να γίνει μεγάλη προσπάθεια, ώστε να υπάρχει κατάλληλη επιμόρφωση του προσωπικού, που αποφασίζει να προσφέρει τις υπηρεσίες του.

Τώρα, όσον αφορά στη διοίκηση, το συντονισμό και την εποπτεία των εκπαιδευτικών μονάδων στο εξωτερικό, μέσω του νόμου, που αναφέρθηκα πριν, είναι γνωστό ότι τοποθετούνται Συντονιστές Εκπαίδευσης από το Υπουργείο μας και από το Υπουργείο Εξωτερικών. Οι περιοχές ευθύνης των Συντονιστών, που οριοθετούν τα Συντονιστικά Γραφεία, είναι δώδεκα. Πρόκειται για μεγάλες περιοχές ευθύνης και εκεί, ουσιαστικά, ο Συντονιστής παίζει πολλαπλούς ρόλους, που αφορούν στη διοίκηση, το συντονισμό, την εποπτεία των Εκπαιδευτικών Μονάδων και του εκπαιδευτικού έργου, τη συνεργασία με ξένους φορείς, αλλά και συμβουλευτική και υποστηρικτική εργασία.

Δεν θα αναφερθώ πιο αναλυτικά. Σας έχω στείλει και κάποια έντυπα, που πιστεύω ότι τα έχετε λάβει στα mail σας. Έχουμε σοβαρά θέματα. Οι συντονιστές καλούνται να καλύψουν πολλές μεγάλες περιοχές.

Επομένως, μέσα σ' αυτό το πλαίσιο, που περιέγραψα πριν, είπα ότι κλήθηκε να συμβάλει ο νόμος αυτός, ο ν.4415/2016, που προσπαθούσε να καταπολεμήσει συσσωρευμένες δυσλειτουργίες, τόσο σε επίπεδο εκπαιδευτικού περιεχομένου, όσο και σε θέματα οργάνωσης και λειτουργίας. Κάποια πράγματα έχουν βελτιωθεί. Όμως, από κει και πέρα, χρειάστηκε να γίνουν και άλλες, ρυθμιστικού χαρακτήρα, συμπληρωματικές διατάξεις και Κανονιστικές Υπουργικές Αποφάσεις, αλλά το κύριο πρόβλημα, που αντιμετωπίζουμε, τα τελευταία χρόνια και το πιο σοβαρό αντικίνητρο, για να καλύψουμε τις ανάγκες σε εκπαιδευτικούς, ήταν η μείωση του επιμισθίου, δηλαδή, του επιδόματος εξωτερικού, από τα τρία στα πέντε χρόνια.

Επίσης και άλλα πράγματα λειτουργούν, ως αντικίνητρα και δημιουργούν σοβαρά προβλήματα στο να βρούμε επαρκές εκπαιδευτικό προσωπικό να πάει στο εξωτερικό, π.χ. δυσκολίες στο να βγει βίζα σε χώρες εκτός Ε.Ε., δυσκολία γυναικείας εργασίας, σε κάποιες μουσουλμανικές χώρες, συνθήκες διαβίωσης και κυρίως, το υψηλό κόστος διαβίωσης, συνθήκες εμπόλεμες, που υπάρχουν σε κάποιες περιοχές, το κόστος των μετακινήσεων και οι μεγάλες αποστάσεις που, πολλές φορές, καλούνται να κάνουν οι εκπαιδευτικοί, προκειμένου να ανταποκριθούν στις πολύ αυξημένες ανάγκες, που υπάρχουν εκεί.

Κάποιες από αυτές τις δυσκολίες, κυρίως διοικητικής υφής, ξεπερνιούνται με διμερείς συμφωνίες, αλλά και με τη βοήθεια των κοινοτήτων, αλλά και του Υπουργείου Εξωτερικών. Πολλά, όμως, θέματα είναι δύσκολα στην επίλυσή τους.

Τώρα, θα μου επιτρέψετε να πω και κάποια πράγματα, που κάναμε, σ' αυτό το τρίμηνο, που έχω αυτήν την αρμοδιότητα, την οποία, προφανώς, γνωρίζω σε ένα πρωτόλειο επίπεδο. Κάναμε κάποιες ενέργειες, προκειμένου να λύσουμε θέματα, που προέκυπταν είτε από την προηγούμενη νομοθέτηση είτε από τις εγγενείς δυσκολίες, κάποιες από τις οποίες προσπάθησα να σας περιγράψω.

Ένα θέμα, που μας απασχολεί, είναι να μη φθάνουν καθυστερημένα οι εκπαιδευτικοί στα σχολεία. Φέτος, ξεκινήσαμε πολύ νωρίτερα αυτήν τη διαδικασία και ευελπιστούμε ότι η καινούργια σχολική χρονιά θα ξεκινήσει ομαλά, με το προσωπικό τοποθετημένο στη θέση του.

Έχουμε υπηρετούντες 731 εκπαιδευτικούς και έχουμε περίπου 400 αιτήσεις. Βεβαίως, εάν αυτό το αναγάγει κανείς στον αριθμό των μαθητών, προφανώς, χρειαζόμαστε και πολύ περισσότερους. Επίσης, μέσα στις προσεχείς μέρες, θα υπάρξει Εγκύκλιος για τις παρατάσεις των αποσπάσεων των εκπαιδευτικών, πέραν της πενταετίας.

Παλαιότερα, μια από τις συζητήσεις, που είχαν γίνει εδώ, στις συναρμόδιες Επιτροπές, ήταν να αλλάζουμε τους εκπαιδευτικούς, ώστε να ανανεώνονται αυτοί, που πηγαίνουν στο εξωτερικό. Τα τελευταία χρόνια, ακριβώς επειδή υπάρχει το θέμα της μείωσης του επιμισθίου και άλλων αντικινήτρων, κάποια από τα οποία προσπάθησα πριν να περιγράψω και επειδή δεν υπάρχει τόσο μεγάλη προσφορά, φαίνεται ότι είμαστε αναγκασμένοι και έχουμε αποφασίσει ότι θα προχωρήσουμε στη συνέχιση των αποσπάσεων αυτών των εκπαιδευτικών, που, τουλάχιστον, για τις έδρες των νεοελληνικών σπουδών, μπορεί να είναι και για μεγαλύτερο χρονικό διάστημα.

Έχει, ήδη, συγκροτηθεί η Επιτροπή Επιλογής των εκπαιδευτικών για απόσπαση στο εξωτερικό και ευελπιστούμε ότι πολύ σύντομα θα καταρτιστούν οι πίνακες των υποψηφίων. Είχαμε ένα θέμα, το οποίο ρυθμίσαμε, όπως ξέρετε, στην προηγούμενη νομοθέτηση του Υπουργείου Παιδείας, που ήταν η απώλεια της οργανικής θέσης των ανθρώπων, που πήγαιναν στο εξωτερικό. Επαναφέραμε, λοιπόν, να μη χάνεται η οργανική θέση, διότι από όλες τις μεριές, ήταν ένα ισχυρό αντικίνητρο και αυτό εκφραζόταν και από τους ίδιους τους εκπαιδευτικούς και από τους συνδικαλιστικούς φορείς και από τους γονείς των μαθητών.

Είχαμε τη δυνατότητα να επισκεφθούμε την Κοινότητα των Βρυξελλών και να δούμε εκεί τις μαθητικές κοινότητες. Και εκεί και αλλού, υπάρχουν σοβαρά θέματα με τις υποδομές, που είναι ίσως το δυσκολότερο θέμα, στο οποίο καλείται το ελληνικό κράτος να βρει λύσεις. Υπήρχε, όμως, το αίτημα της ίδρυσης ελληνικού νηπιαγωγείου, λόγω του ότι υπήρχαν περισσότερα νήπια και έτσι προχωρήσαμε στην ίδρυσή του.

Επίσης, σε αιτήματα, που έχουν γίνει για την αναγνώριση ΤΕΓ*,* όπου πληρούνται οι προϋποθέσεις του νόμου, σιγά-σιγά, προχωρούμε στην έγκρισή τους και επίσης, αναγνωρίσαμε την ισοτιμία του «Λυκείου Αθηνά», που είναι το σχολείο, που δουλεύει, στο Βουκουρέστι, έτσι ώστε αυτά τα παιδιά να έχουν δικαίωμα να συμμετέχουν με το καθεστώς των εξετάσεων των ομογενών για την εισαγωγή τους στα Ανώτατα Εκπαιδευτικά Ιδρύματα.

Εγκρίναμε, εγκαίρως, τις Μονάδες, που δικαιούνται βιβλία της ελληνόγλωσσης εκπαίδευσης, για το σχολικό έτος 2018-2019.

Ετοιμάζουμε την Υπουργική Απόφαση για τη διαδικασία, τον τρόπο και τα κριτήρια, που πρέπει να συσταθεί Επιτροπή Αξιολόγησης για τους Συντονιστές. Οι Συντονιστές Εκπαίδευσης, όπως είπα πριν, φέτος, τελειώνει η αρχική τους θητεία, η τριετία και πρέπει όλοι να αξιολογηθούν, έως τις 31/8/2018. Οι περισσότεροι επιθυμούν να μείνουν. Υπάρχουν κάποιοι, οι οποίοι δεν το επιθυμούν, αλλά, όπως προβλεπόταν στο νόμο, έχουμε ξεκινήσει τη σύσταση της Επιτροπής Αξιολόγησης. Επίσης, τους έχει ζητηθεί εκ των προτέρων – και οι περισσότεροι μας έχουν αποστείλει – δελτία αυτοαξιολόγησης, τα οποία είναι οι δραστηριότητες, τα προβλήματα, αλλά και πιθανές λύσεις, τις οποίες προτείνουν.

Ένα θέμα, το οποίο δεν έχει γίνει: Βρισκόμαστε σε διαδικασία χαρτογράφησης με την αρμόδια Διεύθυνση όλων αυτών των δομών και των αναγκών, που υπάρχουν, πράγμα που θα μας δώσει τη δυνατότητα να εντοπίσουμε ειδικότερα προβλήματα και να δράσουμε, εγκαίρως, για την αντιμετώπισή τους, καθώς δεν υπάρχει ένα πλαίσιο επίσημης χαρτογράφησης όλων αυτών των δομών.

Επίσης, σε συνεργασία με το ΙΕΠ, έχουμε συζητήσει για την αποτίμηση της πιλοτικής εφαρμογής της δίγλωσσης εκπαίδευσης στα σχολεία της Βαυαρίας και έχουμε ζητήσει και θα συσταθεί μια Επιτροπή, για να συζητηθεί η αναδιοργάνωση του πλαισίου λειτουργίας, αλλά και στελέχωσης των Κέντρων Ελληνικής Γλώσσας, των ΤΕΓ, που είναι η κύρια μορφή παροχής στην ελληνόγλωσση εκπαίδευση, τόσο στην Ευρώπη, αλλά κυρίως στις άλλες χώρες, καθώς και ποιο πρέπει να είναι το πλαίσιο στήριξης. Δηλαδή, να βρούμε νέους ανθρώπους, οι οποίοι να θέλουν να υποστηρίξουν τις έδρες νεοελληνικής γλώσσας, διότι και εκεί έχουμε σοβαρά προβλήματα.

Ένα θέμα που είπα και πριν και είναι πάρα πολύ σοβαρό και θα ήθελα σε αυτό να τοποθετηθεί και το ΙΕΠ, το οποίο παρίσταται, είναι το πολύ έντονο αίτημα, που υπάρχει από τους εκπαιδευτικούς μας, που φεύγουν στο εξωτερικό, να υπάρχει δυνατότητα ταχύρρυθμης επιμόρφωσής τους, αλλά και διηνεκούς - έστω και εξ αποστάσεως- παιδαγωγικής τους υποστήριξης. Και αυτό μπορεί να γίνει με τα καινούργια ΠΕΚΕΣ, για προβλήματα, τα οποία μπορεί να προκύψουν.

Βεβαίως, μας απασχολεί - και είναι εδώ οι φορείς, οι οποίοι θα τοποθετηθούν πάνω σε αυτό - η δυνατότητα, πώς θα αναγνωρίζεται το επίπεδο γλωσσομάθειας, σε όλες αυτές τις δομές, τις οποίες καλείται να υποστηρίξει το Υπουργείο Παιδείας και συνακόλουθα το ελληνικό κράτος, με την αξιοποίηση της εμπειρίας φορέων, που έχουν μακρά παράδοση, σε αυτή την κατεύθυνση.

Αυτά εισαγωγικά και είμαι, βεβαίως, στη διάθεσή σας, αφού ακούσω τις τοποθετήσεις σας και τις προτάσεις σας, να ξαναπάρω το λόγο, εφόσον αυτό προβλέπεται από τη διαδικασία και να κάνω μια προσπάθεια να απαντήσω σε θέματα, τα οποία θα προκύψουν κατά τη διεξαγωγή της συζήτησης. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ την κυρία Υπουργό. Εννοείται ότι το πιο κρίσιμο σημείο της διαδικασίας είναι η συλλογή και των απόψεων των συναδέλφων, όπως και των προσκεκλημένων, για να συγκροτηθεί ένα σώμα δεδομένων, πιο πλήρες.

Δίνω το λόγο στον τέως Υφυπουργό, κ. Ζουράρι, ο οποίος έχει ένα πρόβλημα υγείας και πρέπει να αποχωρήσει.

ΚΩΝΣΤΑΝΤΙΝΟΣ ΖΟΥΡΑΡΙΣ: Ευχαριστώ, κύριε Πρόεδρε. Θέλω, απλώς, να κάνω μια παρέμβαση σε θέματα, τα οποία δείχνουν τεχνικά, για την παιδεία στο εξωτερικό, αλλά είναι σημαντικά. Είχαμε ετοιμάσει εμείς, όταν ήμουν Υφυπουργός, 18 τροπολογίες, οι οποίες έπρεπε να ενσωματωθούν. Σταδιακώς, έχουν απορροφηθεί και έχουν ενσωματωθεί στο κύριο Σώμα της Παιδείας του εξωτερικού, οκτώ από τις προτεινόμενες, από εμένα, τότε, τροπολογίες. Πρέπει να ξέρετε ότι η νυν Υφυπουργός Παιδείας έχει κάνει εξαιρετικό έργο, διότι κατόρθωσε να είναι πολύ πιο αποτελεσματική από εμένα, στην ταχύτητα περαιώσεως. Στην περαίωση υστερούσα. Η αλήθεια είναι ότι δεν ήμουν και ο μόνος.

Η Υφυπουργός κατόρθωσε να περάσει μερικά πολύ σημαντικά. Έχω δώσει και στον Πρόεδρο της Ειδικής Μόνιμης Επιτροπής Ελληνισμού της Διασποράς τις διατάξεις, οι οποίες, κατ΄ εμέ, υπολείπονται και επιπλέον, έχω δώσει φυσικά, ακριβώς το ίδιο, τις 8 αυτές τροπολογίες στην Υφυπουργό και έχω την εντύπωση, ότι θα ενσωματωθούν σταδιακώς στις προτεινόμενες προς την Ολομέλεια αποφάσεις για τα σχολεία του εξωτερικού. Ενδεχομένως δε, έχω την εντύπωση ότι με κάποια διευκόλυνση, που έχουμε και στα οικονομικά, μερικά τα οποία, ενδεχομένως, έχουν κάποια επιβάρυνση οικονομική, μικρής εκτάσεως βέβαια, επαναλαμβάνω, τα δικά μας θέματα στη δική μου αρμοδιότητα και της κυρίας Τζούφη είναι εξαιρετικά «δραχμοελαφρά» ή «ευρωελαφρά», δεν επιβαρύνουν και δεν δημιουργούν δυσκολίες. Δημιουργούσαν δυσκολίες, λόγω της γενικής ρήτρας των μνημονίων.

Θα ήθελα, απλώς, να σας δώσω δύο στοιχεία για να δείτε, ότι π.χ., μια από τις ρυθμίσεις είναι η περίφημη δυνατότητα αποσπάσεως μονίμων δημοσίων υπαλλήλων στα ευρωπαϊκά σχολεία και στα σχολεία των διεθνών οργανισμών. Όπως ξέρετε, αυτά τα ευρωπαϊκά σχολεία και των διεθνών οργανισμών έχουν πολύ μεγάλο κύρος, παγκοσμίως και ειδικά στην Ε.Ε. και είχαμε την εξής δυσκολία. Επειδή δεν προβλεπόταν η δυνατότητα να αποσπώνται δημόσιοι υπάλληλοι, με διοικητικά προσόντα, η πρόταση η δική μας ήταν τότε να υπάρξουν μόνιμες αποσπάσεις, με ειδικά προσόντα, βεβαίως, με άριστη γνώση της γλώσσας του τόπου εγκαταστάσεως και λοιπά. Αυτά είναι δευτερεύοντα, βέβαια, αλλά ενδεχομένως, πολύ σημαντικά. Δυστυχώς, δεν είχε κατορθωθεί τότε να γίνει αυτό. Έχω την εντύπωση ότι τώρα η Υφυπουργός θα κατορθώσει να το κάνει. Έχουν μεγάλη σημασία τα ευρωπαϊκά σχολεία και οι δημόσιοι οργανισμοί. Πρέπει να έχουμε δημοσίους υπαλλήλους, γιατί, όπως ξέρετε, η σημασία, που έχει το μόνιμο διοικητικό προσωπικό στη διεκπεραίωση αυτών των έργων, η αλληλοδιείσδυση των υπαλληλικών σχέσεων, η επιρροή, που μπορούν να ασκούν στα διευθυντικά όργανα και φυσικά, η διευκόλυνση, που έχει προς εμάς, τους εκπαιδευτικούς, οι οποίοι επιτελούμε στο εξωτερικό αυτό το έργο, ειδικά στα ευρωπαϊκά σχολεία και στα σχολεία των διεθνών οργανισμών.

Ένα δεύτερο, που θα ήθελα και δεν είχαμε μπορέσει, τότε, λόγω βεβαίως της τρόικας, ήταν να προτείνουμε ειδικό επιμίσθιο εξωτερικού σε εκπαιδευτικούς, που υπηρετούν σε τμήματα, στα οποία δεν προβλεπόταν η κανονική επιλογή, δηλαδή, να πάνε να γίνουν δάσκαλοι στα δημόσια του δημοτικού, του γυμνασίου και λυκείου μας, αλλά ήταν οι εκπαιδευτικοί, που έπρεπε να πάνε σε ειδικές σχολές ξένων, οι οποίες ήταν ξένες, κυρίως σχολές ή θεολογικές σχολές δικές μας. Οι άνθρωποι αυτοί, οι εκπαιδευτικοί μας, πήγαιναν επί χρόνια, χωρίς να έχουν το ειδικό επιμίσθιο, που είχαν όλοι οι άλλοι, ενώ, επί σειρά ετών, επιτελούσαν και εξακολουθούν να επιτελούν το ίδιο έργο με αυτούς, οι οποίοι βρίσκονται από τον κατάλογο τον κανονικό. Για να αρθεί αυτή η ανισομετρία, η οποία, ουσιαστικά είναι και μια αδικία, θα πρότεινα ενθέρμως στην Υφυπουργό να ενσωματώσει αυτές τις διατάξεις, ώστε και οι εκπαιδευτικοί μας, οι οποίοι υπηρετούν στις θεολογικές σχολές τις ελληνορθόδοξες του εξωτερικού ή στις ειδικές ξένες σχολές, οι οποίες δεν υπάγονται σε εμάς, αλλά είναι αποσπασμένοι από μας, να παίρνουν και αυτοί το ειδικό επιμίσθιο. Οι αριθμοί είναι πολύ μικροί και η επιβάρυνση είναι περίπου αμελητέα.

Ένα άλλο παράδειγμα, που θα ήθελα να σας πω, πάλι για τα επιμίσθια, είναι, όπως ξέρετε, η γνωστή επταετία, που είχαμε για τους εκπαιδευτικούς, των οποίων ο/η σύζυγος ή ο/η εν ελευθέρα συμβιώσει ζευγνύμενος με τον ο/η εκπαιδευτικό, να μπορεί, μετά την παρέλευση της επταετίας, υπό την προϋπόθεση ότι τελεί υπό τον έλεγχο, την αξιολόγηση, δηλαδή, από τις αρμόδιες υπηρεσίες του Υπουργείου Παιδείας και έχει διαπιστωθεί ότι έχει μόνιμη επαγγελματική σχέση και οικογενειακή, με παιδιά και τα λοιπά, στο εξωτερικό, να μπορεί να συνεχίζει, μέχρι συνταξιοδοτήσεώς του, εκεί, χωρίς ειδικό επιμίσθιο. Αυτό είχα γράψει εγώ τότε, λόγω των ασφυκτικών πλαισίων. Πιστεύω ότι η Υπουργός θα μπορέσει τώρα να έχει αυτήν την ευρύτητα, λόγω και της σχετικής χαλαρώσεως της τρομοκρατικής χρεοκοπίας, που υπέστημεν, επί εννέα χρόνια, να μπορέσει να δώσει και το ειδικό επιμίσθιο αυτό, γιατί είναι πραγματικά εξωφρενικό. Είναι άνθρωποι, οι οποίοι ζουν, μονίμως εκεί, έχουν μονίμως εκπαιδευτική δραστηριότητα και μπορούν να συνεχίσουν παρά τω πλευρώ του/της του συζύγου και του/της εν ελευθέρα συμβιώσει τελούντες.

Τελειώνω, με την παράκληση προς την Υπουργό να τα ακούσει και να τα ενσωματώσει και με μια ένθερμη συνηγορία υπέρ των προτάσεων, που θα σας κάνει εδώ, ο συνάδελφος, ο μόνιμος καθηγητής, Γιάννης Καζάζης, για τρία μικρά θέματα εξαιρετικά σημαντικά, τα οποία δεν επιφέρουν ουδεμία επιβάρυνση στον προϋπολογισμό του Υπουργείου και βελτιώνουν απλώς την ακτινοβολία και το κύρος και της πιστοποιήσεως της ελληνομάθειας στο εξωτερικό και βεβαίως, τη δυνατότητα να δώσουμε σε ξένους, μη Έλληνες, μη ελληνικής προελεύσεως, μη ελληνικής καταγωγής, να διδάσκουν, όπως γίνεται, ήδη, αλλά σε πολύ μικρό ποσοστό. Δηλαδή, με έμφαση στο τρίτο από τα αιτήματα του συναδέλφου, να συνηγορήσετε όλοι, ώστε τα πανεπιστημιακά επιστημονικά μας ιδρύματα να απασχολήσουν ένα τμήμα της, κατά τα άλλα, λαμπρής δραστηριότητάς τους για την παραγωγή διδασκάλων.

Δεν το κάνουν ακόμη, το κάνει ένας πολύ μικρός αριθμός, που συνήθως είναι ξένα πανεπιστημιακά ιδρύματα. Εμείς, όταν προΐσταται των ιδρυμάτων αυτών δικός μας, δεν το κάνουμε, ακόμη και ασχολούνται με αυτό, το οποίο θεωρείται, κατ’ αυτούς, το αυστηρώς επιστημονικό έργο, το παιδαγωγικό και το μορφωτικό. Νομίζω ότι έχει μεγάλη σημασία και για την πιστοποίηση και θα σας πει ο συνάδελφος, κ. Καζάζης, ότι η αίτηση για πιστοποίηση έχει διευρυνθεί εκπληκτικά και από ξένους, αλλά και από δικά μας ελληνόπαιδα και, ενώ αυτήν τη στιγμή είναι μόλις 10%, αυτά τα παιδιά μπορούν να γίνουν, πολύ γρήγορα, 30% ή 40% της ελληνικής προελεύσεως. Θα διευκολύνει πάρα πολύ το Κέντρο Ελληνικής Γλώσσας, αν προταθεί από την κ. Υπουργό και βεβαίως, εφαρμοστεί το αίτημά μας να μπορούν τα ελληνικά επιστημονικά ιδρύματα να παράγουν και δασκάλους. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστούμε τον κ. Ζουράρι, πρώην Υφυπουργό Παιδείας.

Πριν μπούμε στις κεντρικές εισηγήσεις, θα ήθελε να τοποθετηθεί, προεισαγωγικά, ο κ. Τριανταφυλλίδης, Πρόεδρος της Ειδικής Μόνιμης Επιτροπής Ελληνισμού της Διασποράς.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κύριε Πρόεδρε, η ανάγκη για τη συγκεκριμένη κοινή συνεδρίαση των δύο Επιτροπών επιβλήθηκε από τις καταγραφές των κοινοτήτων του εξωτερικού, που επεσήμαναν μια σειρά από αδυναμίες, κενά, ανεπάρκειες των προηγούμενων ετών, που ομολόγησε και ο κ. Ζουράρις, στη διάρκεια της θητείας του και είναι προς τιμήν του, τα οποία πρέπει να προλάβουμε, για να μην επαναληφθούν, την επόμενη ακαδημαϊκή χρονιά, Σεπτέμβριο 2018 – Ιούνιο 2019. Έτσι, όπως κωδικοποιήσαμε, στις 28 Νοεμβρίου του 2017, τα ζητήματα ήταν πολύ συγκεκριμένα, μέσα και από την εμπειρία και την καταγραφή, που είχαμε από σχολεία τόσο στη Γερμανία όσο και στη Γαλλία. Γίναμε κοινωνοί διαμαρτυριών για τα κενά, στην έναρξη της προηγούμενης χρονιάς, όπου είναι πολύ σημαντικό οι έγκαιρες τοποθετήσεις, το πρώτο ζήτημα, που μας τέθηκε και αυτό, διότι - το απευθύνω και στην κ. Τζούφη – όταν, με το καλό, τον Σεπτέμβριο του 2018, το Υπουργείο θα βγάζει ανακοίνωση και θα λέει, «βιβλία, καθηγητές, διδακτικό και εποπτικό υλικό είναι στη θέση τους», να εννοεί και τους 45.000 μαθητές, τους 1.000 δασκάλους και τα 400 πλήρη σχολεία, που λειτουργούν, στην Ομογένεια. Είναι και εκείνα ελληνικά σχολεία.

Επομένως, η μέριμνα να είναι το ίδιο δυνατή, το ίδιο αποτελεσματική, όπως είναι και για το εσωτερικό της χώρας. Αυτό το ζητούν και το απαιτούν οι Ομογενείς μας και αυτό είναι, αν θέλετε, το έργο της διασύνδεσης του Απόδημου Ελληνισμού με τη μητροπολιτική Ελλάδα, με τη μητέρα Πατρίδα.

Αυτό δεν είναι μόνο για λόγους διασύνδεσης, είναι και κάτι, το οποίο είναι πάρα πολύ πρακτικό και το καταλάβαμε από τον απολογισμό, που κάναμε, από τα ελληνικά κοινοτικά σχολεία, στο Παρίσι και στη Λυών, όπου το δίωρο μάθημα της ελληνικής γλώσσας είναι προαιρετικό, είναι κατ’ επιλογήν. Αυτό σημαίνει ότι, αν το παιδί, το Σεπτέμβριο, δεν βρει δάσκαλο, που να διδάσκει τα ελληνικά, αφού είναι κατ’ επιλογήν, στο σχολείο του Αραγκό, του Κενώ, του Σατωβρέ, θα επιλέξει ένα άλλο μάθημα, δηλαδή, το σκάκι ή το κανόε - καγιάκ ή την ταϋλανδέζικη γλώσσα κ.λπ. Επομένως, αν θέλουμε να συνεχίσουμε και αυτά τα παιδιά, που είναι ελληνόπουλα, να τα κρατήσουμε, τουλάχιστον, ως ακοή και σχέση με την ελληνική γλώσσα, να είναι εκεί ο φιλόλογος, ο δάσκαλος, ο νηπιαγωγός και να μην πάει 3 ή 4 ή 5 μήνες μετά. Πρώτο ζήτημα, λοιπόν, είναι η έγκαιρη τοποθέτηση δασκάλων, καθηγητών και νηπιαγωγών.

Δεύτερο ζήτημα είναι ο επαρκής αριθμός των καθηγητών, που καλύπτουν το ωράριό τους. Μας επισημάνθηκε και από τη Γερμανία, όπου είχαμε μια σειρά από διαμαρτυρίες, από το Ντίσελντορφ, από τη Φρανκφούρτη, από τη Στουτγάρδη, από το Βερολίνο, όπου θα πρέπει να μεριμνήσουμε, ώστε να μην επαναληφθούν. Επαναλαμβάνω, ότι είναι προς τιμή του κ. Ζουράρι, που έχει αποδεχθεί ότι αυτές οι αποσπάσεις δεν έγιναν την ώρα, που έπρεπε, δηλαδή, αντί να γίνονται το Σεπτέμβριο, τον Οκτώβριο, το Νοέμβριο, να γίνονται αυτούς τους μήνες και αυτό το νόημα έχει αυτή η συνεδρίαση, στις 21 Ιουνίου 2018.

Τρίτο ζήτημα είναι η διακρατική συμφωνία αναγνώρισης των ελληνικών, ένα μάθημα το οποίο γίνεται επιλογή, αλλά που πρέπει να αναγνωρίζεται ότι, εφόσον το παιδί το παρακολουθήσει, θα συμπεριληφθεί στο συνολικό του αποτέλεσμα, στο συνολικό βαθμό προαγωγής, μαζί με τα υπόλοιπα μαθήματα, διότι το σχολείο εκεί είναι το γαλλικό ή το γερμανικό σχολείο, δεν είναι αμιγές ελληνικό σχολείο.

Τέταρτο ζήτημα, άκουσα με πολύ μεγάλη χαρά και μπράβο στη Μερόπη Τζούφη, που, σε τόσο σύντομο χρονικό διάστημα έλυσε δύο ζητήματα, όπως αυτό με την πενταετία, που ήταν πληγή και το μετέφερα και στην Επιτροπή μας – και είναι πληγή, διότι έγινε η προκήρυξη δύο θέσεων νηπιαγωγών στο Παρίσι και αυτοί, που επελέγησαν, αρνήθηκαν να πάνε. Επομένως, από τη στιγμή, που αρνείται να πάει, πρέπει να βρεθεί τρόπος να αντικατασταθεί. Αν αυτό γίνει το Σεπτέμβριο, Οκτώβριο, Νοέμβριο, ο χρόνος μετράει εις βάρος των παιδιών, που δεν θα έχουν δάσκαλο, νηπιαγωγό, φιλόλογο. Αν γίνει έγκαιρα, θα γίνει έγκαιρα και η τοποθέτησή του και γι΄ αυτό είναι σημαντικό το θέμα και για την πενταετία και για την παράταση.

Ένα τελευταίο ζήτημα και ενδεχομένως να επανέλθω, αλλά βλέπω ότι πραγματικά έχουμε μπει σε ένα πολύ θετικό και δημιουργικό δρόμο, από αυτά, που μας ανακοίνωσε η κυρία Υφυπουργός. Είναι η προκήρυξη θέσεων εκπαιδευτικών για τις έδρες των ελληνικών σε ΑΕΙ, επιτέλους, μετά το 2009, όπου, επίσης θα πρέπει να μεριμνήσει, σχετικά. Ο κ. Ζουράρις έχει θέσει τα 18 αυτά σημεία, για να επουλώσουμε τις πληγές του ν. 4415, στον οποίο, απλώς να σημειώσω, ότι ήταν μόνη της η Επιτροπή Μορφωτικών Υποθέσεων, που τα επεξεργάστηκε, διότι αυτή έχει το νομοπαρασκευαστικό ρόλο και δυστυχώς, δεν μπορέσαμε να πούμε την άποψή μας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Βεβαίως, είναι δεκτή η οργανωτική κριτική και μάλιστα ευπρόσδεκτη, όταν υπαινίσσεστε μια καλή σχέση, μεταξύ των κοινοβουλευτικών Επιτροπών.

Στη συνέχεια, θα δώσω τον λόγο στον κ. Πλευράκη, Αναπληρωτή Γενικό Διευθυντή της Γραμματείας Απόδημου Ελληνισμού.

Επίσης, θα ήθελα να σημειώσω, με θετικό τρόπο και με έμφαση, τη σπάνια για πολιτικό, τοποθέτηση του κ. Ζουράρι, που μίλησε, για τη μεγάλη δυνατότητα της κυρίας Τζούφη, να προωθεί γρήγορα, πρακτικά και να περαιώνει πρακτικές εκκρεμότητες.

ΧΡΗΣΤΟΣ ΚΕΛΛΑΣ: Κύριε Πρόεδρε, ως προς τη διαδικασία, γιατί δεν βάζετε ενδιάμεσα να μιλήσουν και κάποιοι από τις άλλες πλευρές, ώστε να μπορούν να απαντήσουν συνολικά;

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Προβλέπεται από τη διαδικασία να υπάρχει μια προεισήγηση, για να τίθενται τα θέματα στο πραγματολογικό επίπεδο, να ξέρουμε τι έχουμε μπροστά μας, οπότε, θα γίνουν τοποθετήσεις και θα γίνει ανακεφαλαιωτική σύντομη τοποθέτηση, στη συνέχεια, για να μην στήνονται εισηγήσεις επάνω σε εικασίες. Αυτό είναι παραγωγικότερο.

ΧΡΗΣΤΟΣ ΚΕΛΛΑΣ: Κύριε Πρόεδρε, όταν έχει κάνει την ενημέρωση ο Πρόεδρος της Επιτροπής Απόδημου Ελληνισμού, ο κ. Γενικός Γραμματέας τί παραπάνω μπορεί να πει;

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Θα έχουμε και εμείς στη ζωή μας να περιμένουμε τις πνευματικές εκπλήξεις. Είναι σημαντική πλευρά της ζωής οι πνευματικές εκπλήξεις !

ΧΡΗΣΤΟΣ ΚΕΛΛΑΣ: Δεν θέλετε να ακούσετε πρώτα κάποιες «εκπλήξεις» από την Αντιπολίτευση, μετά από τις δικές σας εκπλήξεις;

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Θέλουμε να ακούσουμε τις θετικές και οργανωμένες εισηγήσεις.

Το λόγο έχει ο κ. Πλευράκης.

ΔΗΜΗΤΡΗΣ ΠΛΕΥΡΑΚΗΣ (Αναπληρωτής Γενικός Διευθυντής της Γενικής Γραμματείας Απόδημου Ελληνισμού): Κύριοι Πρόεδροι, κυρίες και κύριοι Βουλευτές, πρώην και τέως Υπουργοί, εγώ, ως εκπρόσωπος του Υπουργείου Εξωτερικών και ιδιαίτερα της Γενικής Γραμματείας Απόδημου Ελληνισμού, είμαι πολύ χαρούμενος, που βρίσκομαι σε μια συνεδρίαση που είναι κοινή. Κοινή παιδείας και πολιτισμού και κοινή Αποδήμου Ελληνισμού, γιατί αυτά τα δύο μέρη έχουν πολύ παλιά ιστορία.

Ο Απόδημος Ελληνισμός είναι αυτός, που, όχι μόνο δημιούργησε τις συνθήκες για την εθνική παλιγγενεσία, για την ελληνική επανάσταση, αλλά δημιούργησε και τις συνθήκες για την ελληνική παιδεία, την ελληνική παιδεία, που βιώνουμε όλοι, στο κράτος μας. Τα ελληνικά πανεπιστήμια, τα ιδρύματα, έχουν ιδρυθεί, με δωρεές αποδήμων Ελλήνων και εμείς, σαν ελληνική πολιτεία, το ελάχιστο, που μπορούμε να κάνουμε, είναι να ανταποδώσουμε αυτή την προσφορά και αυτό το όνειρο, που είχαν για παιδεία και πολιτισμό, στην περιοχή της Ανατολικής Μεσογείου.

Έτσι, στο Υπουργείο Εξωτερικών και ιδιαίτερα στη Γενική Γραμματεία Αποδήμου Ελληνισμού, παρόλο που οι πόροι μας έχουν μειωθεί αισθητά, πρώτη μας προτεραιότητα είναι η παιδεία των ομογενών. Όμως, όπως πολύ καλά γνωρίζετε, δεν είναι ίσα τα πράγματα, σε όλες τις περιοχές του κόσμου. Ό,τι γίνεται, στα πλαίσια της εκπαιδευτικής κοινότητας, γίνεται και στην Ομογένεια. Υπάρχουν ομογένειες, που ζουν, σε πολύ πλούσιες χώρες, όπως είναι οι Η.Π.Α. και η Αυστραλία και υπάρχει Ομογένεια, που ζει, σε περιοχή συγκρούσεων και σε φτωχές χώρες, όπως, για παράδειγμα είναι η περιοχή της Ουκρανίας, που, σε ελληνική περιοχή, που διαβιούν, πάνω από 160.000 Έλληνες, με συμπαγή ελληνικό πληθυσμό, έχουμε ζώνη συγκρούσεων.

Έτσι, η Ελλάδα είναι σαν τη μητέρα. Προσέχει πάντα τα πιο αδύναμα παιδιά και αυτή η Κυβέρνηση έχει, ως πρώτη προτεραιότητα, περιοχές συγκρούσεων και περιοχές, όπου ο Ελληνισμός κινδυνεύει και δυσκολεύεται, ακόμη και για την καθημερινή του επιβίωση. Γι' αυτό, το Υπουργείο Εξωτερικών έχει διοργανώσει και ημερίδες και ουσιαστική βοήθεια έχει παράσχει και, για παράδειγμα, λέω μια πολύ συμβολική - που παρακολούθησε και ο Υπουργός, κ. Ζουράρις – συνάντηση, στην Οδησσό της Ουκρανίας, με όλους τους εκπαιδευτικούς της τέως Σοβιετικής Ένωσης. Αυτό και για συμβολικούς, αλλά και για ουσιαστικούς λόγους, για εμάς είναι πρώτη προτεραιότητα.

Εκ μέρους, όμως, της Γενικής Γραμματείας, θα ήθελα να πω ότι η κρίση, που βιώνουμε όλοι, είναι και μια ευκαιρία και τα περισσότερα, βέβαια, αιτήματα, που έχουμε, πάνω από το 70%, αφορούν εκπαιδευτικά θέματα. Υπάρχει, όμως, ένας τρόπος εύκολης αντιμετώπισης, που θα βοηθήσει, τόσο την εθνική οικονομία, όσο και το Υπουργείο Παιδείας. Τα κενά μπορούν να συμπληρωθούν με απόδημους Έλληνες. Έχουμε μεγάλη διαρροή πνευματικών ανθρώπων, στο εξωτερικό, που μπορούν, με την κατάλληλη πιστοποίηση, να συμπληρώσουν κενά. Είναι ένα αίτημα της Ομογένειας και θα δώσει τη λύση, σε όλες αυτές τις περιοχές, που αρνούνται να πάνε Έλληνες εκπαιδευτικοί. Καταλαβαίνουμε ότι είναι δύσκολες περιοχές, αλλά οι Έλληνες, που διαβιούν εκεί, όπως γινόταν και σε παλαιότερες εποχές, μπορούν να βοηθήσουν στην ελληνική παιδεία και τον πολιτισμό, χωρίς, βέβαια, αυτό να σημαίνει ότι δε θα στέλνουμε καθηγητές, οι οποίοι είναι και αυτοί πολύ σημαντικοί για την ελληνική παιδεία. Όμως, τα κενά, ειδικότερα με τη νεομετανάστευση, μπορούν να συμπληρωθούν, με πανεπιστημιακού επιπέδου νεομετανάστες, που θέλουν και μπορούν να βοηθήσουν την ελληνική παιδεία. Η προηγούμενη νομοθετική ρύθμιση είχε προβλέψει, σ' ένα ποσοστό, αλλά πιστεύουμε ότι μπορεί να διευρυνθεί ακόμη περισσότερο και να προσφέρει η κρίση μια ευκαιρία, για την ανανέωση τόσο των ελληνικών κοινοτήτων, όσο και της ελληνικής παιδείας στο εξωτερικό.

Κλείνοντας, το Υπουργείο Εξωτερικών και η Γενική Γραμματεία Αποδήμου Ελληνισμού, επειδή, πολύ σύντομα, θα γιορτάσουμε τα 200 χρόνια από την Εθνική Παλιγγενεσία, αυτό είναι και μια ευκαιρία για ενδοσκόπηση. Ενδοσκόπηση για το τι πραγματικά ήθελαν οι ηγέτες και οι ομογενείς μας, οι οποίοι είχαν ένα όραμα για την Ελλάδα και το όραμα δεν ήταν μόνο ελευθερίας, αλλά ήταν όραμα παιδείας και πολιτισμού.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Πλευράκη.

Το λόγο έχει ο κ. Καζάζης.

ΙΩΑΝΝΗΣ ΚΑΖΑΖΗΣ (Πρόεδρος του Κέντρου Ελληνικής Γλώσσας): Κύριοι Πρόεδροι, μέλη του Κοινοβουλίου και εκλεκτοί προσκεκλημένοι, ευχαριστώ πάρα πολύ για την κατ' επανάληψη αυτή πρόσκληση, να ενημερώσουμε την Εθνική Αντιπροσωπεία για το τμήμα που μας αφορά.

Όλα τα προηγούμενα, που ακούστηκαν, καλύπτουν όλο το οργανωτικό φάσμα της εκπαίδευσης στο εξωτερικό, εκεί που υπάρχει Υφυπουργός αρμόδιος και υπάρχει και αρμόδιο ίδρυμα, που είναι το ΙΕΠ. Εγώ θα μείνω μόνο σε ό,τι έχει να κάνει με τη γλώσσα, εκεί όπου είναι η αρμοδιότητα του Κέντρου Ελληνικής Γλώσσας και, φυσικά, εννοείται ότι για όλους μας είναι σαφές πως ο ένας πυλώνας της εκπαίδευσης, από τον οποίο κρέμονται και όλα τα υπόλοιπα, από μία ή περισσότερες απόψεις, είναι, πράγματι, η γλώσσα.

Θέλω να μεταφέρω το μήνυμα: Ότι για την ελληνόγλωσση εκπαίδευση στο εξωτερικό οι πρόσφατες εξελίξεις της αμφίδρομης μετανάστευσης από και προς την Ελλάδα, emigration και immigration, δεν βρίσκουν το επίσημο ελληνικό κράτος απροετοίμαστο. Αντιθέτως, υπάρχουν, σήμερα, στη χώρα και υποδομές και δομές, πάνω στις οποίες μπορεί να χτιστεί μια συνολική και αξιόπιστη απάντηση στις προκλήσεις των καιρών και εννοώ τις προκλήσεις, που έθεσε και θέτει, για την τυπική και άτυπη εκπαίδευσή μας, η αμφίδρομη αυτή μετανάστευση της περιόδου το μνημονίων.

Κέντρο βάρους των παρατηρήσεών μου, φυσικά, θα είναι το Κέντρο Ελληνικής Γλώσσας, όπως είπα, προηγουμένως. Στην 25ετία που διέρρευσε, από το τέλος της δεκαετίας του 1990, έως σήμερα, έχει αναπτυχθεί ένας κλάδος νεοελληνικών σπουδών εντελώς νέος. Είναι η μελέτη, η διδασκαλία και η πιστοποίηση της νέας ελληνικής, ως δεύτερης ή ξένης γλώσσας. Εποχή, που, όχι τυχαία, συμπίπτει με την ίδρυση και τη δράση του Κέντρου Ελληνικής Γλώσσας, που είναι κεντρική μονάδα του Υπουργείου Παιδείας, αποκεντρωμένη στη Θεσσαλονίκη.

Το έργο του Κέντρου, στο πλαίσιο της αρμοδιότητάς του, που είναι η διάδοση και προβολή της ελληνικής γλώσσας, εντός και εκτός της χώρας, ήταν:

Πρώτον, έχει παραχθεί ένα στέρεο θεωρητικό έργο, σύμφωνα με τις προδιαγραφές του [Common European Framework of Reference for Languages,](https://www.coe.int/t/dg4/linguistic/source/framework_en.pdf) του CEFR, της Ε.Ε., που ισχύει για όλες τις γλώσσες της Ε.Ε. και επί τη βάσει αυτού σχεδιάστηκαν και από το 1999 πραγματοποιούνται οι κατ’ έτος εξετάσεις πιστοποίησης ελληνομάθειας, σε 6 επίπεδα, από το Α1 έως το Γ2.

Δεύτερον και το κυριότερο, ίσως: Έχει στρωθεί για τους υποψηφίους των εξετάσεων αυτών ο δρόμος προς την επιτυχία στις εξετάσεις της πιστοποίησης ελληνομάθειας, διότι με ευρωπαϊκά και εθνικά χρηματοδοτούμενα ερευνητικά προγράμματα και με ευρύτατη διεθνή συνεργασία, με τους ειδικότερους των ειδικών, πρώτον, έχει εκπονηθεί ένα σύμπαν ψηφιακών γλωσσικών πόρων για την ελληνική γλώσσα, δεύτερον, έχει δημοσιευθεί μια ολόκληρη βιβλιοθήκη ειδικών εκδόσεων και τρίτον, έχει εφαρμοστεί μια δέσμη προγραμμάτων, μεταξύ τους για την επιμόρφωση των εκπαιδευτικών, σ' αυτή τη μορφή διδασκαλίας. Όλα αλληλοϋποστηριζόμενα και απολύτως λειτουργικά. Δεν έχετε παρά να ανοίξετε το www.greek-language.gr, να βρεθείτε στην πύλη και εκεί θα βρείτε σώματα κειμένων, ψηφιακά λεξικά και θέλω να ανακοινώσω ότι, το επόμενο διάστημα, θα υπάρχει στα κινητά, πλέον, των παιδιών το 20τομο Λεξικό Κριαρά, το οποίο είναι η πραγματική βάση, η άμεση τροφός της νέας ελληνικής γλώσσας, συν τοις άλλοις, βέβαια.

Στον τομέα της επιμόρφωσης για τους διδάσκοντες την ελληνική, ως ξένη, θα αρκεστώ μόνο σε ένα πρόγραμμα του Κέντρου. Χάρη στο οπλοστάσιο και την τεχνογνωσία του, το Κέντρο Ελληνικής Γλώσσας έχει εκπονήσει και λειτουργεί, εδώ και 13 χρόνια, με επιτυχία, τις «Διαδρομές», ένα δεκάμηνης διάρκειας σύστημα εξ αποστάσεως επιμόρφωσης, που έχει πιστοποιήσει, ήδη, πάνω από 3.000 φιλολόγους, δηλαδή ένα μικρό «στρατό», για τις μεγάλες ανάγκες, που αντιμετωπίζει, η εκπαίδευσή μας, σήμερα, εντός και εκτός των τειχών.

Όσον αφορά τη σύγχρονη εκπαιδευτική πρόκληση και την πρόταση του Κέντρου, όλη η προηγούμενη δραστηριότητα του Κέντρου Ελληνικής Γλώσσας, σε συνέργεια με το σύνολο του επιστημονικού δυναμικού της χώρας – και αυτό το τονίζω – έχει μεταβάλει ριζικά το επιστημονικό τοπίο της ελληνόγλωσσης εκπαίδευσης, στην Ελλάδα. Το Κέντρο, στην ουσία ένα ψηφιακό Goethe Institute, με την πρωτοβουλία και τη διαρκή στήριξη της Πολιτείας, ετοιμάζεται, τώρα, να συνθέσει τη δική του ολιστική πρόταση, που να ανταποκρίνεται στην πρόκληση των καιρών και η πρόκληση είναι διπλή. Η παλαιά πρόκληση, από την ίδρυση του Κέντρου, συνοψιζόταν στην ανάγκη εκπαίδευσης των ομογενών, που παλιννόστησαν, στα πάτρια εδάφη, με την κατάρρευση της Σοβιετικής Ένωσης. Τούτο επιτεύχθηκε και αποτέλεσε πειραματικό προστάδιο, για όλα τα επόμενα.

Εδώ και 10 περίπου χρόνια και σοβούσης της οικονομικής κρίσης της χώρας, άρχισε ένα νέο κύμα μετανάστευσης Ελλήνων, από τη μητροπολιτική χώρα προς το εξωτερικό, σε αναζήτηση καλύτερης τύχης. Οι αριθμοί ποικίλλουν, αλλά είναι πολύ υψηλοί. Επαγγελματικές τάξεις, υψηλής έως πολύ υψηλής εξειδίκευσης, μεταναστεύουν οικογενειακώς και όπου εγκαθίστανται, αντίθετα προς την παλαιά μετανάστευση, αναζητούν και ελληνική παιδεία, επίσης υψηλών προδιαγραφών. Είναι ένα ζήτημα σε εκκρεμότητα. Ταυτόχρονα, εξαιτίας της μεσανατολικής κρίσης, διαμορφώθηκε και μια δεύτερη εστία πίεσης, μια αντίδρομη κίνηση προς την Ελλάδα, αυτήν τη φορά, αλλογενών και αλλόγλωσσων προσφυγικών και μεταναστευτικών πληθυσμών, που έχει πρόσφατα προσλάβει το χαρακτήρα μιας αυξανόμενης ροής και εδώ χρειάζεται μια αξιοπρεπής λύση.

Η πρόταση του Κέντρου είναι τρία πράγματα. Η πιστοποίηση της ελληνομάθειας είναι το αντικειμενικό μέτρο, για να κριθούν οι επιδόσεις των μαθητών, ανεξαρτήτως του τρόπου, που διδάσκονται, των ωρών, που διδάσκονται, του προγράμματος, που εφαρμόζεται, των διδασκάλων τους, ικανών, ανικάνων και μεσαίων και ό,τι άλλο μπορείτε να φανταστείτε. Αυτό είναι το μέτρο, που επιβάλλει η Ε.Ε.. Το Κέντρο Ελληνικής Γλώσσας, λοιπόν, προτείνει μια καμπάνια, ούτως ώστε να εισαχθεί και στην ελληνόγλωσση εκπαίδευση στο εξωτερικό, πάντοτε σταδιακά και πάντοτε εθελοντικά, η πιστοποίηση τού τι ακριβώς ξέρουν.

Το δεύτερο είναι ένα πρόγραμμα επιμόρφωσης των εκπαιδευτικών στη διδασκαλία της ελληνικής ως ξένης και εδώ μοχλός πάλι μπορεί να είναι το πρόγραμμα των «Διαδρομών», που ανέφερα, από έξω. Το πρόγραμμα πρέπει να είναι εξ αδιαιρέτου ψηφιακό, εξ αποστάσεως και διαρκές και όχι συμβατικό, εκ του σύνεγγυς και εκ διαλειμμάτων. Καταλαβαίνουμε ότι η λογική είναι ότι πρέπει ο ίδιος δάσκαλος να μπορεί να διδάσκει την ελληνική και ως μητρική και ως ξένη. Τη μητρική θα την έχει μάθει, με το πρώτο του πτυχίο και ως ξένη, θα τη μάθει, μέσα από την επιμόρφωση, διότι δεν μπορεί να έχουμε την πολυτέλεια δύο και τριών διδασκάλων, μέσα στην ίδια αίθουσα, όταν έχουμε μικτά ακροατήρια.

Τέλος, ευχής έργο θα ήταν να εξασφαλιστεί η συνδρομή των λεγόμενων εδρών ελληνικών σπουδών σε πανεπιστήμια εξωτερικού, επαρκώς ενισχυόμενων, πάντα, από την Ελληνική Πολιτεία. Το Υπουργείο Παιδείας, νομίζω, ότι μπορεί να συμβληθεί μαζί τους, ούτως ώστε αυτές να προσθέσουν στα ερευνητικά και διδακτικά τους έργα και το καθήκον της παραγωγής και επιμόρφωσης δασκάλων της ελληνικής, ως δεύτερης ξένης γλώσσας, σε αριθμούς, που να καλύπτουν τη μικρή ή μεγάλη ζήτηση, στον άμεσο περίγυρό τους και στις χώρες τους. Από τις 250 περίπου, που είναι σήμερα, ελάχιστες επιτελούν αυτό το καθήκον και μόνες τους. Αυτό θα μπορούσε να αλλάξει.

Υπάρχει η άμεση τροφοδότηση, με αυτό το σύμπαν των ψηφιακών πόρων, που έχουν εντελώς δωρεάν όλες αυτές οι έδρες και μπορούν, πραγματικά, να στήσουν ένα αξιόπιστο πρόγραμμα. Πιστοποίηση, λοιπόν, επιμόρφωση και η συνδρομή των ξένων εδρών. Νομίζω ότι τα τρία μπορούν να συνθέσουν μια αξιόπιστη και σύγχρονη πρόταση, όχι εύκολη, αλλά ανέξοδη, επαναλαμβάνω, για το ελληνικό δημόσιο. Αυτά που έχουμε κάνει μπορούν να πιάσουν τόπο. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κύριος Χαραμής.

ΠΑΥΛΟΣ ΧΑΡΑΜΗΣ (Αντιπρόεδρος του Ινστιτούτου Εκπαιδευτικής Πολιτικής): Νομίζω ότι μπορούμε να ξεκινήσουμε με την αντίληψη και τη θέση ότι η Ομογένεια της Διασποράς είναι η 14η περιφέρεια της χώρας, μια περιφέρεια, η οποία έχει τις δικές της ιδιομορφίες, τόσο σε ό,τι αφορά την πολυπλήθειά της, όσο και σε ό,τι αφορά την ιδιομορφία των προβλημάτων, που αντιμετωπίζει. Για αυτόν το λόγο, όταν συζητούμε γι΄ αυτά τα ζητήματα, νομίζω ότι πρέπει να έχουμε κατά νου, ακριβώς αυτόν το δισυπόστατο χαρακτήρα των Ελλήνων της Διασποράς, που είναι ότι, από τη μια πλευρά, είναι ενταγμένοι οργανικά και λειτουργικά στη χώρα υποδοχής, ενώ, από την άλλη πλευρά, πρόκειται για έναν πληθυσμό, που θέλει και πρέπει να διατηρεί δεσμούς με τη γλώσσα και τον πολιτισμό της χώρας αφετηρίας. Μέσα από αυτόν τον δισυπόστατο χαρακτήρα, λοιπόν, προβάλλουν μια σειρά από απαιτήσεις, τις οποίες καλείται η Πολιτεία να διαχειριστεί.

Από τη μια πλευρά, λοιπόν, έχουμε την ανάγκη να διασφαλιστεί αυτή η επαφή με τη γλώσσα και τον πολιτισμό της χώρας αφετηρίας, με τις πολιτισμικές και γλωσσικές ρίζες αυτών των ανθρώπων, με μια σταθερή και μόνιμη επαφή. Αυτό, προφανώς, σημαίνει ότι η ελληνική πολιτεία αναλαμβάνει υπεύθυνα το έργο να διασφαλίσει τους όρους και τις παιδαγωγικές προϋποθέσεις, στο πλαίσιο των οποίων μπορεί να συντελεστεί, με τον καλύτερο δυνατό τρόπο, αυτή η επαφή.

Εδώ, λοιπόν, πιο συγκεκριμένα, ο ρόλος του Ινστιτούτου Εκπαιδευτικής Πολιτικής είναι, από τη μια πλευρά, να συμβάλει στη διαμόρφωση εκείνων των προγραμμάτων σπουδών και των, κατά συνέπεια, συνοδευτικών παιδαγωγικών και διδακτικών υλικών, που θα επιτρέψουν, σε κάθε περίπτωση και με τις ιδιαιτερότητές της, κατά τον καλύτερο δυνατό τρόπο, αυτήν την επαφή. Εδώ, βέβαια, από τη μια πλευρά, χρειάζεται να αξιοποιούμε κάθε είδος συμβατικού υλικού, που, μέχρι τώρα, έχει κυρίως τη μορφή των εντύπων εγχειριδίων, όμως, από την άλλη, ολοένα και περισσότερο καθίσταται δυνατή η χρησιμοποίηση και σύγχρονων υλικών, μέσα από την αξιοποίηση των πολυμέσων και των τεχνολογιών πληροφορίας και επικοινωνίας.

Ταυτόχρονα, η δέσμευση που έχει το Ινστιτούτο, ανά τριετία, να αξιολογεί αυτά τα προγράμματα σπουδών, δίνει τη δυνατότητα βελτιωτικών παρεμβάσεων, οι οποίες δεν μπορεί παρά να προκύπτουν, μέσα από ένα συνεχή διάλογο και με μια διαρκή διαδικασία ανατροφοδότησης με τους αρμόδιους φορείς, που αναλαμβάνουν την πραγμάτωση αυτού του εκπαιδευτικού έργου.

Εδώ, λοιπόν, η συγκέντρωση, με επαρκή και αποτελεσματικό τρόπο, των πρωτογενών δεδομένων και η αξιοποίησή τους από την πλευρά του Ινστιτούτου και γενικότερα του Υπουργείου Παιδείας και των συμπραττόντων φορέων, είναι καθοριστική για την εξασφάλιση αυτής της διαδικασίας. Επειδή, όμως, σε κάθε περίπτωση, τα προγράμματα σπουδών και τα διδακτικά εγχειρίδια έχουν το αντίστοιχο τους ανάλογο σε ό,τι αφορά την επιμόρφωση των εκπαιδευτικών, γι’ αυτό προκύπτει εδώ και η δεύτερη αναγκαιότητα, στην οποία προφανώς και πρέπει να συμμετέχει το Ινστιτούτο Εκπαιδευτικής Πολιτικής, δηλαδή, της κατάλληλης προετοιμασίας των εκπαιδευτικών, που αποσπώνται, σε αντίστοιχους φορείς του εξωτερικού, ώστε να είναι σε θέση να χειρίζονται κάθε είδους σχετικές δυσκολίες.

Σε μια, λοιπόν, τέτοια περίπτωση, η εκπόνηση ειδικών επιμορφωτικών προγραμμάτων για τους υπό απόσπαση στο εξωτερικό εκπαιδευτικούς, καθίσταται μια βασική αναγκαιότητα. Στο παρελθόν, είχαν εκπονηθεί τέτοια προγράμματα και είχαν καλύψει, ως ένα βαθμό, αυτήν την ανάγκη, αλλά, τα τελευταία χρόνια, παρατηρούμε ότι αυτός ο θεσμός δεν εφαρμόζεται. Από την άλλη πλευρά, βέβαια και εδώ, θα πρέπει κανείς να δει την αξιοποίηση των τεχνολογιών της από απόσταση εκπαίδευσης, ώστε να καλύπτονται τυχόν αναγκαιότητες, οι οποίες απορρέουν, μετά από την αρχική εκπαίδευση των υπό απόσπαση εκπαιδευτικών. Σε αυτόν, λοιπόν, τον τομέα χρειάζεται να εξαντληθούν όλα τα όρια και οι δυνατότητες, που έχει η ελληνική πολιτεία. Προφανώς, το Ινστιτούτο Εκπαιδευτικής Πολιτικής είναι σε θέση και επεξεργάζεται τέτοια προγράμματα, που θα διασφαλίσουν, μαζί με την γενική απαίτηση και τη δυνατότητα ανταπόκρισης των εκπαιδευτικών, στις ιδιαίτερες συνθήκες κάθε χώρας.

Ήθελα εδώ να προσθέσω και το εξής. Πολύ σωστά, έχει ειπωθεί ότι μαζί με τη γλώσσα, ταυτόχρονα, οι Έλληνες της Διασποράς πρέπει να εξασφαλίζουν - και ιδιαίτερα η νέα γενιά - μια επαφή με τον πολιτισμό. Και επειδή γλώσσα και πολιτισμός είναι σταδιακώς ισοδύναμα και η γλώσσα είναι ο τρόπος, με τον οποίο εκφράζονται και οι πολιτισμικές ανάγκες, αλλά και τα πολιτισμικά επιτεύγματα, γι’ αυτόν ακριβώς το λόγο, η ιδιαίτερη έμφαση στη γλώσσα, όπως τόνισε και ο κύριος Καζάζης, προηγουμένως, πρέπει να αποτελεί διαρκή μέριμνα και φροντίδα. Εδώ, λοιπόν, πρέπει να φροντίσουμε, ώστε η κατάλληλη γλωσσική εκπαίδευση να εξασφαλίζει ταυτόχρονα και, ως φορέας, την επαρκή επαφή των παιδιών της Διασποράς με τη γλώσσα και την ιστορία της χώρας υποδοχής.

Θα τελειώσω, με μια παρατήρηση. Είναι γνωστό ότι τα παιδιά, που ζουν στο εξωτερικό, ανεξάρτητα από τις αρχικές προθέσεις της οικογένειας, ενδέχεται είτε να παραμείνουν είτε να επιστρέψουν στη χώρα αφετηρίας. Οι πρόσφατες, μάλιστα, έρευνες δείχνουν ότι αυξάνεται ο αριθμός των παιδιών, που δηλώνουν, όλο και περισσότερο, ότι σκοπεύουν να παραμείνουν στη χώρα. Αυτή η εξέλιξη καθιστά ακόμη μεγαλύτερη ανάγκη να εξασφαλίζεται η πρόσβαση, τόσο στον πολιτισμό αφετηρίας, όσο και στον πολιτισμό της χώρας υποδοχής, ακριβώς, διότι οι δυνατότητες να παραμείνουν ή να επιστρέψουν είναι σχεδόν ισοδύναμες και ολοένα και μεταβάλλεται αυτή η ισορροπία προς την πλευρά, που είπα πριν. Γι’ αυτό, λοιπόν, μπορεί, γενικότερα, να υποστηρίζεται ότι δύσκολα μπορεί κανείς «να ισορροπεί σε δύο βάρκες», αλλά με «δύο σκι πάει καλύτερα απ’ ό,τι με ένα», όταν υπάρχουν αυτές οι συνθήκες της διαπολιτισμικότητας.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κύριος Κέλλας.

ΧΡΗΣΤΟΣ ΚΕΛΛΑΣ: Αγαπητές συναδέλφισσες και συνάδελφοι, κύριοι Υπουργοί, θα ξεκινήσω, λέγοντας ότι η παιδεία μόνο πεδίο αντιπαράθεσης δεν μπορεί να αποτελεί. Αντιπολιτευτική διάθεση, από πλευράς μας, δεν θα υπάρχει. Πρέπει να είναι πεδίο συναίνεσης, και μάλιστα, όταν μιλάμε για την εκπαίδευση των Ελληνοπαίδων του εξωτερικού, που αποτελεί τον ακρογωνιαίο λίθο της σύνδεσής μας με την Ομογένεια, τροφοδοτώντας και ενισχύοντας τον απανταχού Ελληνισμό, με εθνική συνείδηση.

Κατά τη διάρκεια της Μεταπολίτευσης, πραγματοποιήθηκαν σημαντικά βήματα προς το σκοπό αυτόν, αλλά, δυστυχώς, η αναποτελεσματικότητα των επιλογών της σημερινής Κυβέρνησης, φαίνεται πως ζημιώνει τη χώρα και σε αυτόν τον τομέα. Η εκπαίδευση της διασποράς επί Κυβέρνησης ΣΥΡΙΖΑ, στην πραγματικότητα, υποβαθμίστηκε, πλήρως, με τον ν. 4415/2016, για την ελληνόγλωσση εκπαίδευση. Συγκεκριμένα, επιχειρείται μια βίαιη κατάργηση των αμιγώς ελληνικών σχολείων, τα οποία, από το έτος 2018-2019, μετατρέπονται σε δίγλωσσα σχολεία, στη βάση διακρατικών συμφωνιών. Βεβαίως, για την τύχη αυτών των σχολείων, μέχρι σήμερα, δεν γνωρίζουμε τίποτα. Σε δύο μήνες, αρχίζει το νέο σχολικό έτος. Δεν υπάρχει εκπαιδευτικός σχεδιασμός, δεν υπάρχει επεξεργασμένο αναλυτικό πρόγραμμα από το ΙΕΠ, δεν υπάρχουν εβδομαδιαία ωρολόγια προγράμματα, για τις δύο σχολικές βαθμίδες, δεν υπάρχουν σχολικά εγχειρίδια και διδακτική μεθοδολογία και το σημαντικότερο, χωρίς προοπτική ισότιμης πρόσβασης των αποφοίτων αυτών των σχολείων στην τριτοβάθμια εκπαίδευση της αλλοδαπής και της ημεδαπής.

Βεβαίως, τελευταία, ο κύριος Ζουράρις είχε συναντηθεί με τους γονείς των παιδιών του εξωτερικού και τους είχε πει ότι δεν θα μετατραπούν σε δίγλωσσα. Κάνω λάθος, κύριε Ζουράρι; Αν κάνω λάθος, να με διορθώσετε. Αναρωτιέμαι, γιατί συνέβη αυτό; Είναι για να δικαιολογήσετε την έλλειψη σχεδιασμού; Για να δικαιολογήσετε τις παραλείψεις; Για να δικαιολογήσετε την προχειρότητα;

Παίρνουμε αρνητικά δείγματα γραφής τόσο για την ελληνόγλωσση εκπαίδευση όσο και για την ενίσχυση της εθνικής συνείδησης και την προώθηση του ελληνικού πολιτισμού. Τα τελευταία 3 χρόνια είδαμε, πρώτον, τη διαρροή Ελληνόπουλων σε ξενόγλωσσα σχολεία και την κατάργηση των ελληνικών σχολείων είτε τη λειτουργία τους, χωρίς επαρκές προσωπικό. Δεύτερον, είδαμε για πρώτη φορά, καταλήψεις Προξενείων από μαθητές και Συλλόγους Γονέων για τις ελλείψεις εκπαιδευτικών και τα λειτουργικά προβλήματα των σχολικών μονάδων, καθώς και συνεχείς διαμαρτυρίες των οργανώσεων εκπαιδευτικών πρωτοβάθμιας και δευτεροβάθμιας εκπαίδευσης του εξωτερικού, για παιδαγωγικά, διοικητικά και οργανωτικά ζητήματα της ελληνόγλωσσης εκπαίδευσης.

Τρίτον, ελλιπέστατα εβδομαδιαία ωρολόγια προγράμματα, με αναρίθμητες χαμένες διδακτικές ώρες, σε καίρια γνωστικά αντικείμενα, εξαιτίας της έλλειψης εκπαιδευτικών βασικών ειδικοτήτων, κυρίως στη δευτεροβάθμια εκπαίδευση, κάτι το οποίο, όμως, είχαμε επισημάνει, διότι, με την υπουργική απόφαση, η οποία είχε βγει, στις 31/5/2017, δεν παρατεινόταν η απόσπαση, πέραν της 5ετίας, χωρίς επιμίσθιο. Είχαμε επισημάνει τι θα συμβεί στην εκπαίδευση και στις 23 Ιουνίου του 2017. Με ερώτηση μου, σας είχα ζητήσει να επιτρέψετε την κατά προτεραιότητα παράθεση αποσπάσεων στο εξωτερικό των εκπαιδευτικών, που αποσπώνται κατ΄ έτος, μέχρι τη συντήρηση της 5ετίας, χωρίς επιμίσθιο, ευελπιστώντας ότι θα σεβαστείτε την αρχή της συνέχειας της διοίκησης, πράγμα που δεν έγινε.

Στη συνέχεια, στις 14 Ιουλίου – χαίρομαι, που είναι εδώ ο κ. Ζουράρις, τα έχουμε ξαναπεί – αδιαφορώντας για την επιβάρυνση του Προϋπολογισμού, δώσατε προτεραιότητα στους αποσπασμένους με επιμίσθιο. Και να πω και το άκρον άωτον ! Ο κ. Ζουράρις, το 2016, που δεν ήταν Υφυπουργός Παιδείας, αλλά ήταν απλός Βουλευτής, είχε καταθέσει τροπολογία, με την οποία ζητούσε την κατά προτεραιότητα απόσπαση εκπαιδευτικών στο εξωτερικό, χωρίς επιμίσθιο και μόλις έγινε Υπουργός, έκανε ακριβώς το αντίθετο ! Δεν λέω κάτι άλλο εγώ. Πάμε παρακάτω.

Έρχομαι στο μεγάλο θέμα, που απασχολεί τους Έλληνες του εξωτερικού, με το ελληνικό σχολείο στο Μόναχο. Και εδώ υπάρχει, βεβαίως και βαριά αμέλεια και ολιγωρία εκ μέρους της Κυβέρνησης – δεν είναι εδώ, βέβαια ο κ. Σπίρτζης – κυρία Τζούφη, θα μπορούσατε όμως, δεν γνωρίζω, αν το ξέρετε, να συνεννοηθείτε με τον κ. Σπίρτζη, ώστε να έχουμε μια ενημέρωση επ’ αυτού του θέματος.

Θα σας πω πολύ σύντομα για το ελληνικό σχολείο στο Μόναχο. Αγοράστηκε ένα οικόπεδο 17,5 χιλιάδες τετραγωνικά μέτρα, με χρήματα του ελληνικού λαού, για να χτιστεί εκεί το ελληνικό σχολείο του Μονάχου. Για διάφορους λόγους υπήρξαν καθυστερήσεις.

Το θέμα δεν είναι πότε αγοράστηκε το σχολείο, το 2004, το 2005 ή το 2003, δεν έχει καμία σημασία. Έπρεπε να κτιστεί, να ολοκληρωθεί το κτίσμα, σε μια συγκεκριμένη ημερομηνία. Η Κυβέρνηση Σαμαρά, μετά από παρατάσεις, κατάφερε να ξεκολλήσει το θέμα, προχώρησε το σχολείο και το Φεβρουάριο του 2015, με το που ανέλαβε η Κυβέρνηση ΣΥΡΙΖΑ, με το τραγικό εκείνο εξάμηνο της διακυβέρνησης, το «πάγωσε». Στη συνέχεια, κατάφερε και πήρε μια παράταση η Κυβέρνηση ΣΥΡΙΖΑ, εξασφαλίστηκε και ένα κονδύλιο. Το κονδύλιο αυτό δεν έφτασε ποτέ στην εταιρεία, η οποία κατασκεύαζε το σχολείο και ήλθε ο Δήμος Μονάχου και σταμάτησε το έργο. Και τώρα, προτείνει, σαν συμβιβαστική λύση, ο Δήμος Μονάχου, από τα 17,5 χιλιάδες τετραγωνικά, που είναι το οικόπεδο, να μοιραστούν τα 9,5 χιλιάδες τετραγωνικά στο Δήμο, για να γίνει Γερμανικό Γυμνάσιο και 8.000 τετραγωνικά, περίπου, στο ελληνικό δημόσιο, για να γίνει το ελληνικό σχολείο, αλλά το ελληνικό δημόσιο δεν πληρώνει και μίσθωμα. Νομίζω ότι είναι λίγο παράλογο και θα ήθελα μια ενημέρωση επ’ αυτού, για το που βρίσκεται το θέμα.

Για να επιστρέψω στη συνολική αποτίμηση των αστοχιών της Κυβέρνησης, θα προσθέσω ότι εκτός από τις καταργήσεις των σχολικών μονάδων, σημειώθηκαν και συγχωνεύσεις, ένεκα της εξοικονόμησης πόρων και εις βάρος της εκπαίδευσης, σε συνδυασμό με τα φαινόμενα αδυναμίας, σε σχέση με την έγκαιρη εύρεση κατάλληλης σχολικής στέγης και τη σύναψη μισθωτηρίων συμβάσεων. Επιπλέον, φαίνεται πως προκύπτει μια αναίτια επιβάρυνση του οικονομικού Προϋπολογισμού της ελληνόγλωσσης εκπαίδευσης με επιμίσθια, την ώρα, που καταργείται η δυνατότητα νέας απόσπασης ή παράτασης σε εκπαιδευτικούς, που επιθυμούν να εργαστούν, χωρίς επιμίσθιο. Το γεγονός αυτό, γενικά, δείχνει την ανακολουθία της κυβερνητικής πολιτικής και ειδικά την προσωπική κυβίστηση του αρμόδιου Υπουργού, στο θέμα των αποσπάσεων. Διότι με τη φετινή προκήρυξη προτάσσει την απόσπαση εκπαιδευτικών σε σχολικές μονάδες του εξωτερικού, κατά προτεραιότητα, με επιμίσθιο και χωρίς καθόλου γνώση της ξένης γλώσσας της χώρας υποδοχής, σε αντιδιαστολή, με εκπαιδευτικούς, οι οποίοι επιθυμούν να εργαστούν χωρίς επιμίσθιο, με άριστη γνώση της γλώσσας και πολύχρονη, αποδεδειγμένα, παιδαγωγική εμπειρία στην εκπαίδευση των ελληνόπουλων της Διασποράς. Συγχρόνως, είδαμε αύξηση του ωραρίου «δια της πλαγίας οδού» των αποσπασμένων εκπαιδευτικών και τέλος, δεν χωρά καμία αμφισβήτηση, διαπιστώθηκε συστηματοποιημένη υποβάθμιση του ρόλου των παροικιακών οργανώσεων στη λήψη αποφάσεων για θέματα προώθησης της ελληνικής γλώσσας και του πολιτισμού στο εξωτερικό.

Αγαπητοί, συναδέλφισσες και συνάδελφοι, φρονώ ότι όλοι και όλες, που συμμετέχουμε στην ελληνική Αντιπροσωπεία, αντιλαμβανόμαστε τον εξαιρετικά κρίσιμο και πολύτιμο ρόλο, που διαδραματίζουν οι κοινότητες των ομογενών μας, σε όλα τα μήκη και τα πλάτη του κόσμου. Γι' αυτό και χρειάζεται, από πλευράς μας, η χάραξη μιας αναβαθμισμένης, σε ποιότητα και επίπεδο, εκπαιδευτικής πολιτικής για την ελληνόγλωσση εκπαίδευση, με γνώμονα το εθνικό και μόνο συμφέρον και όχι την εξυπηρέτηση μικροκομματικών και συντεχνιακών συμφερόντων.

Από πλευράς της Ν.Δ., έχουμε διαμορφώσει συγκεκριμένους άξονες στην πολιτική μας. Πρώτον, είναι η αλλαγή του μοντέλου οργάνωσης και ανάδειξης της ελληνόγλωσσης εκπαίδευσης, από συγκεντρωτικό και υδροκεφαλικό, που είναι σήμερα, σε ένα υποστηρικτικό πλουραλιστικό και ευέλικτο, προσαρμοσμένο στις ανάγκες και τα αιτήματα των Ελλήνων της Διασποράς, σε συνεργασία με τους φορείς της Ομογένειας και τους εκπαιδευτικούς φορείς των χωρών υποδοχής.

Δεύτερον, την εναρμόνιση των αμιγών ελληνικών σχολείων, με το εκπαιδευτικό σύστημα των χωρών υποδοχής, στα μεγάλα αστικά κέντρα της Διασποράς, με σημαντική παρουσία Ελλήνων, για λόγους εθνικούς και πολιτισμικούς. Την προώθηση και υποστήριξη των ενταγμένων μορφών ελληνόγλωσσης εκπαίδευσης, στις άλλες περιπτώσεις και τη σύνδεσή τους με το εκπαιδευτικό σύστημα των χωρών υποδοχής, την αναδιοργάνωση του πλαισίου απόσπασης των εκπαιδευτικών στο εξωτερικό, με έμφαση στην αποστολή εκπαιδευτικών, με αυξημένα τυπικά προσόντα, με προτεραιότητα σε αυτούς, που επιθυμούν να αποσπαστούν, χωρίς επιμίσθιο και με το δικαίωμα ισότιμης στελέχωσης των εκπαιδευτικών δομών από ομογενείς εκπαιδευτικούς, καθώς και την ίδρυση υποστηρικτικών δομών ειδικής αγωγής και συμβουλευτικής υποστήριξης, στα ελληνικά σχολεία του εξωτερικού.

Και τέλος, έρχομαι στην αλλαγή του ρόλου του συντονιστή εκπαίδευσης τόσο ως προς το περιεχόμενό του, όσο και ως προς το καθηκοντολογιό του, με ιδιαίτερη έμφαση στη συμβουλευτική παιδαγωγική, καθοδηγητική, υποστηρικτική διάστασή του.

Κυρία Υπουργέ, κυρία Τζούφη, θα ήθελα να ρωτήσω, με τους συντονιστές εκπαίδευσης των οποίων η θητεία λήγει στο τέλος Αυγούστου, αν δεν κάνω λάθος, γιατί είναι τριετείς, τι θα γίνει; Θα παραμείνουν στη θέση τους με αυτοαξιολόγηση ή θα καλυφθούν οι κενές θέσεις με κατευθείαν ανάθεση εκ μέρους του κυρίου Υπουργού; Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει η κυρία Τζούφη.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Το είπα, αλλά ίσως να μην το καταλάβατε. Είπα, ότι ήδη έχει ενεργοποιηθεί η Επιτροπή Αξιολόγησης των Συντονιστών. Ζητήθηκε από όλους να μας καταθέσουν την αυτοαξιολόγηση, από κάποιους έχουμε ότι δεν θέλουν να συνεχίσουν. Αυτή η Επιτροπή θα αξιολογήσει και τα δεδομένα, αυτά τα οποία θα καταθέσουν, θα υπάρχει και συνέντευξη, θα είναι αντιπροσωπευτική, αυτή που προβλέπεται από το νόμο, για να επιλεγούν οι καλύτεροι. Δεν θα τους διορίσει ο Υπουργός.

Σχετικά με το σχολείο του Μονάχου, ξέρετε είναι ένα θέμα, που το χειρίζεται ο κ. Παπαγεωργίου. Εάν θέλετε, μπορώ να απαντήσω, αλλά είναι μια ιστορία, που έχει ξεκινήσει, το 2001, παύτηκε το 2012 και μετά, ξεκινάμε μια «επουλωτική διαδικασία», που, αν θέλετε να σας ενημερώσω πού είναι, κάντε μου κοινοβουλευτική ερώτηση και θα έρθω να σας ενημερώσω, λεπτομερώς.

ΧΡΗΣΤΟΣ ΚΕΛΛΑΣ: Η «επουλωτική διαδικασία» είχε, ως σκοπό, να επουλώσει το θέμα και όχι να το αφήσει ανοιχτό.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Είναι ένα ενδιαφέρον θέμα και χρήζει απάντησης και εκτενούς ενημέρωσης και για τις καθυστερήσεις και για τις αδράνειες και για τις αντιδικίες με το Δήμο του Μονάχου.

Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ: Αξιότιμη, κυρία Υπουργέ, κυρίες και κύριοι συνάδελφοι, αναμφίβολα ο Ελληνισμός της Διασποράς αποτελεί κεφάλαιο διεθνών διαστάσεων για τη χώρα μας και οφείλουμε να στηρίξουμε την εκπαίδευση των Ομογενών μας.

Θα ήθελα, ωστόσο, ξεκινώντας, να εκφράσω την ανησυχία μου για την παρούσα κατάσταση, μέσα από ένα σύντομο σχόλιο. Στα τέλη της δεκαετίας του 1950 και στις αρχές του 1960, το μεγάλο κύμα Ελλήνων μεταναστών, που εγκαταστάθηκε στις Ηνωμένες Πολιτείες της Αμερικής, στον Καναδά και στην Αυστραλία, όπως γνωρίζουμε, δημιούργησε κοινότητες, σχολεία και εκκλησίες, με αποτέλεσμα να συμβάλει στην άνθηση της ελληνικής γλώσσας, στη διατήρηση της ελληνικής παράδοσης και στη διάχυση του ελληνικού πολιτισμού.

Φτάνοντας στο σήμερα, όμως, τα πράγματα φαίνεται να έχουν λάβει μια διαφορετική τροπή. Σήμερα, η ελληνική γλώσσα χρησιμοποιείται, όλο και λιγότερο, από τους Έλληνες της Διασποράς, γεγονός το οποίο κρούει τον κώδωνα του κινδύνου για το μέλλον της ελληνικής παιδείας στο εξωτερικό, καθώς δυστυχώς, φαίνεται να απειλείται με εξαφάνιση.

Και αυτή η διαπίστωση πρέπει να αφυπνίσει την εκπαιδευτική μητρόπολη των απανταχού Ελλήνων, πρέπει να θέσει σε εγρήγορση το στρατηγικό σχέδιο της ελληνικής πολιτείας, αναφορικά με την παιδεία των Ομογενών και τα σχολεία του εξωτερικού. Αναγνωρίζουμε όλοι μας, πιστεύω, πως οι Ομογενείς, παραμένοντες οι πρεσβευτές της Χώρας μας, σε όλη την υφήλιο, αποτελούν δύναμη προώθησης των εθνικών θεμάτων, της πολιτιστικής μας κληρονομιάς, του τουρισμού και της διεθνούς οικονομικής συνεργασίας.

Γίνεται, επομένως, κατανοητό, πόσο σημαντικές είναι οι πολιτικές, που σφυρηλατούνται με τη μητέρα πατρίδα, πόσο καθοριστική είναι η στήριξη της εκπαίδευσης στα σχολεία των Ομογενών.

Κυρίες και κύριοι συνάδελφοι, συζητώντας, σήμερα, για την παιδεία στα σχολεία του εξωτερικού, οφείλουμε να αναφερθούμε και στα υπάρχοντα προβλήματα. Σε ό,τι με αφορά, έχοντας την ευθύνη του τομέα στην Επιτροπή Μορφωτικών Υποθέσεων από πλευράς των Ανεξάρτητων Ελλήνων, γίνομαι αποδέκτης αιτημάτων της Ομογένειας του εξωτερικού, αναφορικά με εκπαιδευτικά ζητήματα και θα ήθελα να τα μεταφέρω, ενισχύοντας τον κοινοβουλευτικό διάλογο, ο οποίος εκτυλίσσεται.

Στις αρχές Μαρτίου, παρουσία του Υφυπουργού Εξωτερικών, αρμόδιου για θέματα Απόδημου Ελληνισμού, κ. Τέρενς Κουίκ, συναντήθηκα με την ελληνική κοινότητα Καϊρου, με αφορμή το ευαίσθητο θέμα της ελληνόφωνης εκπαίδευσης στην Ομογένεια. Τέθηκε, μεταξύ άλλων, το ζήτημα της υποστελέχωσης, κυρία Υπουργέ, που παρατηρείται στα σχολεία του εξωτερικού και αναζητήθηκαν λύσεις, προκειμένου να δοθούν επιπλέον κίνητρα σε όσους εκπαιδευτικούς επιθυμούν να υπηρετήσουν εκτός Ελλάδας.

Διαπίστωσα, για παράδειγμα, ότι δεν πριμοδοτείται, με επιπλέον μόρια ούτε δίδεται επιπλέον οικονομικό κίνητρο σε εκείνους τους εκπαιδευτικούς, που δύνανται να υπηρετήσουν, σε απομακρυσμένες και υπανάπτυκτες χώρες. Δεν προβλέπεται πριμοδότηση όσων εκπαιδευτικών υποβάλλουν αίτηση απόσπασης στο εξωτερικό, για πρώτη φορά, ενώ δεν υπάρχει διαχωρισμός χωρών, π.χ. απομακρυσμένες, όπως η Νέα Ζηλανδία ή υποβαθμισμένες, π.χ. Αφρική, γεγονός που έχει αναπόφευκτο αντίκτυπο στις προτιμήσεις των υποψηφίων, καθώς δεν υπάρχει μεγάλη ζήτηση και επομένως, οι θέσεις δύσκολα καλύπτονται. Επιπλέον, η δυνατότητα αναπροσαρμογής του επιμισθίου, π.χ. πληθωριστική αναπροσαρμογή μισθού, ενώ προβλέπεται στα χαρτιά, στην πράξη γίνεται σπάνια.

Τέλος και με αυτό θα ήθελα να κλείσω την αναφορά μου, σε ό,τι αφορά τα παραπάνω ζητήματα, γνωρίζω πως αρκετοί εκπαιδευτικοί, που υπηρετούν στα σχολεία του εξωτερικού, ήρθαν αντιμέτωποι με καθυστερήσεις καταβολής του ειδικού επιμισθίου, όπως το Λύκειο Μονάχου, για παράδειγμα, όπου οι καθυστερήσεις άγγιξαν τους έξι μήνες.

Προχώρησα στην παραπάνω, κατά το δυνατόν περιληπτική αναφορά, κύριε Πρόεδρε, των προβλημάτων, που αντιμετωπίζει η Ομογένεια, με στόχο να επιστήσω την προσοχή στα ζητήματα αυτά, τα οποία, πιστεύω, πως η ηγεσία του Υπουργείου Παιδείας εργάζεται, για να τα επιλύσει. Την ίδια στιγμή, ωστόσο, καλό θα είναι να μην ξεχνάμε και τη δημοσιονομική ασφυξία, που γνώρισε η Ελλάδα, κατά τα προηγούμενα έτη, στην οποία πολύ σωστά έκανε αναφορά και ο κ. Ζουράρις και ο λόγος που το αναφέρω αυτό, βεβαίως, είναι απλός. Η παρατεταμένη οικονομική κρίση είχε αντίκτυπο στο σύνολο της ελληνικής οικονομίας, επηρέασε τον σχεδιασμό πολιτικής και ανάπτυξης και αναπόφευκτα είχε αρνητικό αντίκτυπο και στον τομέα της παιδείας. Πλέον, η κατάσταση πιστεύω ότι έχει αλλάξει, η εθνική οικονομία σημειώνει θετικό πρόσημο και είμαι πεπεισμένος πως οι λύσεις και οι μεταρρυθμίσεις, που δρομολογεί η ηγεσία του Υπουργείου Παιδείας, κινούνται στη σωστή κατεύθυνση.

Για παράδειγμα, το νομοσχέδιο για την αναδιοργάνωση των δομών υποστήριξης της πρωτοβάθμιας και δευτεροβάθμιας εκπαίδευσης, που ψηφίστηκε, πρόσφατα, αποτελεί τη φυσική συνέχεια και συμπλήρωση των μεταρρυθμίσεων, που ήδη προωθούνται, στον τομέα της παιδείας, καθώς - και το αναφέρω ενδεικτικά - αλλάζει η διαδικασία απόσπασης διοικητικών υπαλλήλων σε γραφεία συντονιστών εκπαίδευσης στο εξωτερικό.

Κλείνοντας και χωρίς να θέλω να μακρηγορήσω άλλο, θα ήθελα να τονίσω και το εξής. Η ελληνική γλώσσα είναι και αποτελεί μέρος της ελληνικής ταυτότητας. Η ελληνική γλώσσα είναι το μόνο, που μπορούν να έχουν, για πάντα, μαζί τους, οι Έλληνες μαθητές της Διασποράς, σε όποιο σημείο του πλανήτη και να βρίσκονται, μακριά από την πατρίδα τους, την Ελλάδα και αυτό οφείλουμε όλοι να το διαφυλάξουμε σαν κόρη οφθαλμού. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ. Το λόγο έχει ο κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ: Κύριε Πρόεδρε, ευχαριστώ. Ένα πρώτο συμπέρασμα θα επιχειρήσω από τα όσα άκουσα, μέχρι στιγμής, κατά τη συνεδρίαση των Επιτροπών. Διαπιστώνω ότι υπάρχει πράγματι υποχώρηση στην ελληνόγλωσση εκπαίδευση στο εξωτερικό, παρ' όλες τις φιλότιμες προσπάθειες, οι οποίες γίνονται. Και η υποχώρηση αυτή μπορεί να είναι για οικονομικούς λόγους, μπορεί να είναι σε αδιαφορία πολλές φορές του κέντρου, αλλά δημιουργεί αντίκτυπο αρνητικό, για το λόγο ότι η Ελλάδα είναι χώρα, η οποία έχει παροικίες σε όλο τον κόσμο. Επομένως, πρέπει να αντιμετωπιστούν τα ζητήματα προεχόντως, όχι μόνον της εξ αποστάσεως εκπαίδευσης, που, πολλές φορές, είναι ένα χρήσιμο εργαλείο ή των ψηφιακών προγραμμάτων, αλλά της παρουσίας Ελλήνων εκπαιδευτικών στα σχολεία. Η αμεσότητα, η φυσική παρουσία, είναι εκείνη, που δημιουργεί το κίνητρο, την επιθυμία, αν θέλετε, ούτως ώστε ο μαθητής, ο ομογενής ή ακόμα και ο αλλοδαπός μαθητής, που θέλει να μάθει την ελληνική γλώσσα, να αισθάνεται μέρος του συστήματος, μέρος της προσπάθειας, ενώ είτε το θέλουμε είτε όχι, η εξ αποστάσεως εκπαίδευση ή η ψηφιακή εκπαίδευση δεν έχει τον προσωποπαγή χαρακτήρα και πολλές φορές λειτουργεί αποτρεπτικά, δεδομένου ότι τα Ελληνόπουλα, τα οποία βρίσκονται στο εξωτερικό, κατ' ανάγκην φοιτούν και σε ένα άλλο σχολείο, κατ' ανάγκην χρησιμοποιούν τη γλώσσα της χώρας υποδοχής, οι παρέες τους, πολλές φορές, είναι παιδιά αλλοδαπών, οπότε, αρχίζει και δημιουργείται η απόσταση. Συν το γεγονός ότι προχωρούμε στις γενεές, δημιουργούνται δεύτερης ή τρίτης γενιάς Ελληνόπουλα, τα οποία έχουμε ανάγκη να κρατήσουν τους δεσμούς με την Ελλάδα, αλλά να τους καταστήσουμε, αν θέλετε, κύριε Πρόεδρε και πρεσβευτές της Ελλάδος στις χώρες, όπου διαμένουν, διότι διαφορετικά και οι παροικίες, συν τω χρόνω, θα αρχίσουν να υποχωρούν και θα πρέπει να ενισχυθούν.

Εκείνο το οποίο θέλω εγώ και ζήτησα να κάνω την παρέμβαση αυτή, είναι και μια άλλη διάσταση, την οποία έχει το πρόβλημα, από την πλευρά της τριτοβάθμιας εκπαίδευσης των ξένων πανεπιστημίων, που έχουν τμήματα νεοελληνικών σπουδών. Αυτό είναι ένα πολύ μεγάλο πρόβλημα, το οποίο θα πρέπει να συνυπάρξει με την ελληνική προσπάθεια – δεν μιλώ μόνο για την προσπάθεια του Υπουργείου – να διατηρήσει ελληνόγλωσση εκπαίδευση στους Ομογενείς, αλλά να παρέχουν και τα ξένα πανεπιστήμια ελληνομάθεια σε αλλοδαπούς, ούτως ώστε να δημιουργηθεί η επαφή, η ώσμωση μεταξύ των κοινοτήτων.

Έχουμε ένα μεγάλο έλλειμμα, στο σημείο αυτό. Γνωρίζουμε ότι υπάρχουν σπουδές νεοελληνικών σπουδών, είναι χρηματοδοτούμενες, πολλές φορές, από ιδρύματα, οι πόροι του ελληνικού κράτους είναι ελλιπείς και δεν ξέρω, αν μπορεί να διαθέσει, αλλά εκείνο, το οποίο τίθεται ζήτημα είναι ότι θα πρέπει να βελτιωθεί προς αυτή την κατεύθυνση.

Θα σας δώσω ένα παράδειγμα, το οποίο, κατά τύχη, έζησα, προ μηνών, με το Πανεπιστήμιο ELTE της Βουδαπέστης. Έχει Τμήμα Νεοελληνικών Σπουδών, με τριετή φοίτηση, όπου σπουδάζουν αλλοδαποί. Θυμίζω ότι στη Βουδαπέστη και γενικότερα στην Ουγγαρία υπάρχει μια ζωντανή ελληνική παροικία, περίπου 4.000-5.000 κατοίκων ελληνικής καταγωγής. Θυμίζω ότι το Τμήμα Νεοελληνικών Σπουδών του Πανεπιστημίου ELTE δημιουργήθηκε από τη συγγραφέα Δημήτρη Χατζή, στην περίοδο του καθεστώτος, όπως υφίστατο τότε και έχουμε, λοιπόν, το εξής πρόβλημα. Παρέχει τριετείς σπουδές, αλλά δεν μπορεί να παράσχει διπλώματα σε καθηγητές διδασκαλίας της ελληνικής γλώσσας, γιατί για τον κανονισμό αυτό είναι πενταετής ή εξαετής η εκπαίδευση, που απαιτείται και ζητούν από το ελληνικό κράτος να αποσπάσει εκπαιδευτικούς, ούτως ώστε να μπορούμε να φτάσουμε, σε επίπεδο διπλώματος ελληνικής γλώσσας, στους Ούγγρους ή σε άλλους αλλοδαπούς, οι οποίοι ενδιαφέρονται για την ελληνική γλώσσα και τον ελληνικό πολιτισμό, γιατί πρέπει να είναι πενταετής ή εξαετής η εκπαίδευση.

Έχω μια απάντηση, που μου έδωσε η κυρία Τζούφη, η οποία πρέπει να πω ότι δεν ξέρω, βέβαια, αν ικανοποιεί το αίτημα των εκεί, για το λόγο ότι αναφέρεστε ότι «Η ειδικότερη διαδικασία των αποσπάσεων εκπαιδευτικών στα ως άνω τμήματα, οι ανάγκες για το τρέχον ακαδημαϊκό έτος καλύφθηκαν και από τοποθετήσεις εκπαιδευτικών, που αποσπάστηκαν στα σχολεία του εξωτερικού, όπως και εκπαιδευτικούς κλάδου ΠΕ02, που υπηρετεί στο ELTE University στην Ουγγαρία.».

Δε νομίζω ότι καλύπτει τις ανάγκες, κυρία Υπουργέ, για να μπορεί να μετατραπεί σε 6ετή εκπαίδευση, διότι δεν ξέρω, εάν έχει διδακτορικό.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Κύριε Καρρά, παρέχει προϋπόθεση η ύπαρξη διδακτορικού. Ήταν ένα από τα πράγματα, με τα οποία ασχοληθήκαμε, από την πρώτη στιγμή. Αυτό ζητούσαν, για να μπορέσει να συνεχίσει η έδρα αυτή. Βρέθηκε, λοιπόν, ο άνθρωπος, που μπορούσε να τη στελεχώσει και προχωρήσαμε σε αυτό.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ: Μέχρι στιγμής, δεν έχω τέτοια ενημέρωση. Εύχομαι να έχει πετύχει.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Σας απαντώ.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ: Εκείνο το οποίο γνωρίζω εγώ – είναι και πρόσφατη επικοινωνία από την Πρεσβεία – είναι ότι το θέμα εκκρεμούσε ακόμα. Το δίνω, λοιπόν, σαν ένα παράδειγμα στην ανάγκη, που υπάρχει στη χώρα μας, να ενισχύσει τις έδρες ελληνικών σπουδών των αλλοδαπών πανεπιστημίων, διότι είναι ο τρόπος ο αμφίδρομος της επικοινωνίας Ελλάδος – Ελλήνων Ομογενών, Ελληνοπαίδων, εάν θέλετε, με την ελληνική εκπαίδευση και των ξένων, γιατί μην ξεχάσουμε το εξής : Η κλασσική ελληνική παιδεία – δεν θέλω να αναχθώ, βέβαια στα ιστορικά χρόνια τόσο πίσω – είναι ιδιαίτερα αγαπητή, σε πολλές περιοχές και κυρίως, στην Κεντρική Ευρώπη, όπου έχουν δώσει αλλοδαποί λαμπρά δείγματα μελέτης, όχι μόνο της γλώσσας, αλλά και της ελληνικής φιλοσοφίας.

Νομίζω, λοιπόν, ότι η ανάγκη της χώρας μας επιβάλλει, πέρα από τη μεμονωμένη περίπτωση, που είπε η Υπουργός, την απόσπαση ενός εκπαιδευτικού, αν έχει ή δεν έχει διδακτορικό, επιβάλλει την ενίσχυση των τμημάτων των νεοελληνικών σπουδών, ούτως ώστε να μην είναι ευκαιριακή η στελέχωσή τους, γιατί ενδεχόμενα, όποιος αποσπάται, σήμερα, σύντομα θα λήξει η απόσπασή του, θα επιστρέψει, κατ’ ανάγκη, δεν ξέρουμε, εάν θα αποσπαστεί άλλος ή αν θα έχει τα προσόντα εκείνα, τα οποία απαιτούνται. Φοβάμαι ότι και η απάντηση, που λαμβάνω από την κυρία Τζούφη, είναι πραγματικά μια πρόσκαιρη, μια προσωρινή λύση, διότι δεν έχω αντιληφθεί ότι δίνει την οριστικότητα, για να μπορεί να διατηρηθεί η Σχολή αυτή, στο μέλλον, κατά το οργανόγραμμά της.

Επομένως, για να μην καταχρώμαι ιδιαίτερο χρόνο, κύριε Πρόεδρε, νομίζω ότι η σημερινή συζήτηση έχει αξία, που γίνεται στις δύο Επιτροπές, για το λόγο, τουλάχιστον, να ακουστούν, να καταγραφούν τα προβλήματα. Εγώ δεν είμαι ιδιαίτερα αισιόδοξος, οφείλω να πω ότι θα δοθούν και οι λύσεις, μετά από μια συζήτηση, δεδομένου ότι χρονίζουν πολλά ζητήματα. Άκουσα που έθεσαν και συνάδελφοί μου τα ζητήματα του επιμισθίου, τα ζητήματα της διάρκειας των αποσπάσεων. Νομίζω ότι θα πρέπει να υπάρξει μια άλλη τομή, μια άλλη πολιτική, που θα πρέπει να ξεφύγουμε αυτό το γραφειοκρατικό, το δημοσιοϋπαλληλικό, ότι θα αποσπάσουμε 3 – 5 χρόνια ή θα πρέπει να βρεθούν μονιμότερες λύσεις. Αυτό ίσως απαιτήσει και διακρατικές συμφωνίες, για να δώσουμε την οριστικότητα.

Να θυμίσω και κάτι άλλο. Δημογραφικά δεν πάμε καλά και αν αυτό το «δημογραφικά», που δεν πάμε εσωτερικά καλά, αρχίσει να μεταφέρεται και προς τα έξω, δεν νομίζω ότι πρέπει να είμαστε αισιόδοξοι. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Προτιμώ, κύριε Καρρά, να δω το πρώτο σκέλος της ομιλίας σας και όχι τη μελαγχολική κατάληξη. Ελπίζω η Επιτροπή να δώσει μια ώθηση στο να διαψευστείτε.

Το λόγο έχει ο κ. Δέδες.

ΙΩΑΝΝΗΣ ΔΕΔΕΣ : Κύριε Πρόεδρε, χαιρετίζω, ιδιαίτερα, τη σημερινή συνεδρίαση, την κοινή συνεδρίαση της Ειδικής Μόνιμης Επιτροπής Ελληνισμού της Διασποράς και της Διαρκούς Επιτροπής Μορφωτικών Υποθέσεων, που για μένα προσωπικά, ήταν μια μέθεξη, σήμερα, όσον αφορά στο παραγόμενο έργο και την ουσία, που παράγει η σύμπραξη αυτών των δύο Επιτροπών. Αυτό, όμως, που με καθήλωσε, με την ομιλία του συναδέλφου από τη Νέα Δημοκρατία, ήταν η αναφορά στο σχολείο του Μονάχου, που βρίσκεται σε εξέλιξη.

Εδώ ερχόμαστε όλα τα μέλη των Επιτροπών να παράξουμε ένα έργο και να συμπράξουμε, έτσι ώστε να μην έχουμε κομματικές διαφορές, γιατί το αντικείμενο που επιλαμβανόμεθα, είναι τέτοιο, που δεν χρειάζεται να υπάρχουν τέτοιες διαφορές. Χρειαζόμαστε, λοιπόν, μια επιπρόσθετη βοήθεια από όλα τα μέλη, έτσι ώστε να παραχθεί ένα σημαντικό έργο.

Θέλω, όμως, να επισημάνω ορισμένα στοιχεία, τα οποία φάνηκαν, στην παρούσα συνεδρίαση. Το έργο της κυρίας Τζούφη, παρά το ότι είναι μόνο 3 μήνες Υπουργός, στο θώκο του Υπουργείου, μας έδωσε να καταλάβουμε πάρα πολλά πράγματα για το έργο, που έχει κάνει και την παρουσία της, από τη μία πλευρά. Από την άλλη πλευρά, θα ήθελα να επισημάνω κυρίως, ότι τα θέματα ελληνικής παιδείας, γενικότερα, δεν είναι θέματα μόνο ελληνικής παιδείας, διότι, αν μια γλώσσα είναι η συμπύκνωση όλων των πολιτιστικών στοιχείων ενός λαού, πόσο μάλλον η ελληνική, που είναι μια γλώσσα τουλάχιστον 4 αιώνων και εμπεριέχει, όχι μόνο το υλικό, αλλά και το άυλο κομμάτι του πολιτισμού της χώρας και της ιδέας της Ελλάδος.

Άρα, λοιπόν, τούτο το στοιχείο θα πρέπει, μαζί με την ελληνομάθεια, που προσπαθούμε να αποστείλουμε, σαν κέντρο παραγωγής χώρας, την Ελλάδα προς τους ελληνόπαιδες και δεν θα σταματήσω εδώ, διότι πιστεύω ότι μέσα στη φαρέτρα της λέξεως «ελληνόπαιδες» εννοώ όλες τις οικογένειες και όλες τις ηλικίες, που υφίστανται, στην αλλοδαπή ως Έλληνες, αλλά και σε όλους, που ενδιαφέρονται, τους ανθρώπους των χωρών, να εντρυφήσουν στον ελληνικό πολιτισμό, μέσα από την ελληνική γλώσσα.

Ένα παράδειγμα, επειδή πρόσφατα είχα πάει στη Σουηδία και παρακολούθησα το Συνέδριο των Κοινοτήτων και των Συλλόγων, είδα ότι οι νεοεισερχόμενοι στο εξωτερικό από το φαινόμενο brain drain είναι υψηλής διαβαθμίσεως συνάδελφοι επιστήμονες κ.λπ.. Για παράδειγμα, ένα νοσοκομείο, κοντά στο Γκέτεμποργκ, της τάξεως του Νοσοκομείου Τριπόλεως, αν θέλετε, με 63– 65 συναδέλφους δυναμική, έχει 14 Έλληνες γιατρούς όλων των ειδικοτήτων. Ως εκ τούτου, φανταστείτε πόσο μεγάλη πυκνότητα επιστημόνων υπάρχει σε διάφορους κλάδους της αλλοδαπής. Εκεί έθεσαν θέματα εκπαίδευσης των ελληνοπαίδων, όπως τα γνωρίζει και η κυρία Τζούφη και μας τα έχει εκθέσει.

Η προοπτική της Κυβέρνησης και μάλιστα η παραγωγική διαδικασία αυτής της Κυβέρνησης, αυτά τα 3 τελευταία χρόνια της λειτουργίας μας, έχουμε παράξει τρία νομοθετικά πλαίσια, ο ν. 4415/2016, ο ν. 4485/2017, ο ν. 4547/2018 όσον αφορά στη βελτίωση της λειτουργίας των σχολείων της αλλοδαπής, από τη μια πλευρά, αλλά και τη λειτουργικότητα, που θα πρέπει να έχουν βάσει της δυναμικής, που υφίσταται, όπως είπα προηγουμένως, από την προσέλευση νέων Ελλήνων στο εξωτερικό. Χρειάζονται λοιπόν, ως ανεφέρθη, πολλά κίνητρα για τους εκπαιδευτικούς, αλλά νομίζω ότι τα κίνητρα δεν πρέπει να είναι οικονομικά. Ήδη, καλύψαμε την επαναφορά της μη απώλειας οργανικής θέσης των εκπαιδευτικών, που είναι ένα τεράστιο κίνητρο και το είχαμε βάλει πολύ ψηλά και το πραγματοποιήσαμε. Είναι κάποια στοιχεία, τα οποία είναι στο θετικό.

Επίσης, ήθελα να επισημάνω κάτι, το οποίο πολλοί το γνωρίζουν, αλλά δεν το βάζουν σαν παράλληλο με την έξοδο των εγκεφάλων, αλλά είναι και υλικών πολιτιστικών στοιχείων από την Ελλάδα. Θα ήθελα να επισημάνω, λοιπόν, όπως φάνηκε, την εξαγορά του αρχείου του Νίκου Γκάτσου από το Πανεπιστήμιο Χάρβαρντ. Αυτό μπορεί να είναι θετικό, αλλά για μένα είναι αρνητικό, διότι θα μπορούσε, βέβαια να μην είναι εξαγορά και μόνιμη εγκατάσταση, σε ένα πανεπιστήμιο τεράστιας εμβέλειας για μελέτη, αλλά να είναι αυτό το αρχείο ή και οποιαδήποτε άλλα αρχεία, που εμπεριέχουν και υλική και πραγματική και υλικό και άυλο πολιτισμικό στοιχείο ελληνικό της σύγχρονης ιστορίας, να είναι περιοδικά, σαν ενοικιαζόμενα, έτσι ώστε να μπορούν να τα επισκέπτονται απ’ όλο τον κόσμο αυτά τα αρχεία.

Επίσης ένα δεύτερο, είναι το γλυπτό του Κώστα του Γεωργίου «ο φύλαξ». Είναι ένα γλυπτό, το οποίο ο γλύπτης, ο καλλιτέχνης, θέλει να το δώσει στο εξωτερικό. Πολλά τέτοια μπορούμε να χρησιμοποιήσουμε.

Άρα, λοιπόν, θα πρέπει και το Υπουργείο Πολιτισμού και το Υπουργείο Παιδείας να συνυπάρξουν σε ορισμένα στοιχεία, έτσι ώστε να διαφυλάξουμε τον πολιτισμό μας, ο οποίος εξέρχεται από την Ελλάδα προς το εξωτερικό. Σας ευχαριστώ πάρα πολύ, που μου δώσατε το λόγο.

Στο σημείο αυτό ο Προεδρεύων των Επιτροπών έκανε τη β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ. Ακριώτης Γιώργος, Λιβανίου Ζωή, Βαγενά Άννα, Βάκη Φωτεινή, Γεννιά Γεωργία, Παπαηλίου Γεώργιος, Σκούφα Ελισάβετ, Εμμανουηλίδης Δημήτριος, Βέττας Δημήτριος, Σταμπουλή Αφροδίτη, Κουράκης Αναστάσιος, Κυρίτσης Γεώργιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Ανδριανός Ιωάννης, Αντωνίου Μαρία, Βλάσσης Κωνσταντίνος, Καραμανλή Άννα, Κέλλας Χρήστος, Χαρακόπουλος Μάξιμος, Τσιάρας Κώστας, Κουκοδήμος Κωνσταντίνος, Κουτσούμπας Ανδρέας, Σταϊκούρας Χρήστος, Κατσανιώτης Ανδρέας, Γρηγοράκος Λεωνίδας, Καρράς Γεώργιος, Κωνσταντόπουλος Δημήτριος, Γρέγος Αντώνιος, Γερμενής Γεώργιος, Κούζηλος Νικόλαος, Γκιόκας Ιωάννης, Λαμπρούλης Γεώργιος, Μωραΐτης Νικόλαος, Ζουράρις Κωνσταντίνος, Κατσίκης Κωνσταντίνος, Μαυρωτάς Γεώργιος και Καβαδέλλας Δημήτριος.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.: Παναγιώτα Κοζομπόλη – Αμανατίδη, Ιωάννης Δέδες, Εμμανουήλ Θραψανιώτης, Ευαγγελία Καρακώστα, Χρυσούλα Κατσαβριά – Σιωροπούλου, Χρήστος Σιμορέλης, Αντώνιος Συρίγος, Γεώργιος Ψυχογιός, Γεώργιος Πάλλης, Χρήστος Αντωνίου, Αλέξανδρος Τριανταφυλλίδης, Μαρία Τριανταφύλλου, Γεώργιος Βλάχος, Φωτεινή Αραμπατζή, Αθανάσιος Δαβάκης, Αναστάσιος Δημοσχάκης, Γεώργιος Καρασμάνης, Εμμανουήλ Κόνσολας, Οδυσσέας Κωνσταντινόπουλος, Κωνσταντίνος Σκανδαλίδης, Χρήστος Παππάς, Χρήστος Κατσώτης, Σταύρος Τάσσος, Γεώργιος Λαζαρίδης, Γρηγόριος Ψαριανός και Μάριος Γεωργιάδης.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ τον κ. Δέδε, το λόγο έχει ο κ. Γκιόκας, εκ μέρους του Κομμουνιστικού Κόμματος Ελλάδος.

ΙΩΑΝΝΗΣ ΓΚΙΟΚΑΣ: Ευχαριστώ, κύριε Πρόεδρε. Είναι η πρώτη φορά, αν θυμάμαι καλά, που στην Επιτροπή Μορφωτικών Υποθέσεων γίνεται μια τέτοια συζήτηση, βεβαίως, έχουν γίνει πολλές συζητήσεις όλα αυτά τα χρόνια στην Επιτροπή Απόδημου Ελληνισμού, με θέμα την ελληνόγλωσση εκπαίδευση του εξωτερικού, για την οποία νομίζω ότι η κατάστασή της δεν είναι μεταβατική, όπως είπε η κυρία Υφυπουργός, νομίζω ότι είναι οριακή και πολύ εκρηκτική.

Την προηγούμενη χρονιά, την Επιτροπή Απόδημου Ελληνισμού απασχόλησε το θέμα. Έχουμε, για παράδειγμα, τις οργισμένες διαμαρτυρίες, τόσο της Ομοσπονδίας Κοινοτήτων της Βόρειας Ρηνανίας-Βεστφαλίας - που είναι το μεγαλύτερο κρατίδιο της Γερμανίας, με πάρα πολλά σχολεία και Έλληνες μετανάστες - και άλλα παραδείγματα, όπως ο Σύλλογος Γονέων και Κηδεμόνων του ελληνικού σχολείου των Βρυξελλών, το παράδειγμα του Μονάχου, το παράδειγμα της Στουτγάρδης ή της Νυρεμβέργης, πάρα πολλά προβλήματα, που μόνο την τελευταία χρονιά, ασχολήθηκε η Επιτροπή Απόδημου Ελληνισμού και είναι ορισμένα παραδείγματα για την κατάσταση, στην οποία βρίσκονται τα ελληνόγλωσσα σχολεία του εξωτερικού. Χωρίς να υποτιμώ τις άλλες πλευρές της ελληνόγλωσσης εκπαίδευσης, νομίζω ότι το ζήτημα των σχολείων είναι το κρίσιμο, είναι ο πυρήνας και εκεί είναι όπου υπάρχουν τα περισσότερα προβλήματα.

Όποτε γίνεται ενημέρωση από εκπροσώπους του Υπουργείου - Γραμματείς, Υφυπουργούς υπερτονίζεται, κυρίως, το ζήτημα της δυσλειτουργίας των τεχνικών προβλημάτων, της γραφειοκρατίας και τα λοιπά. Χωρίς να υποτιμώ ότι υπάρχουν και τέτοια προβλήματα, όταν μιλάμε, για μια τεράστια σε έκταση διαδικασία, νομίζω ότι το βασικό πρόβλημα είναι πολιτικό και οικονομικό. Όταν, για παράδειγμα, το 2009, ο Προϋπολογισμός προέβλεπε για την ελληνόγλωσση εκπαίδευση του εξωτερικού 60 εκατομμύρια ευρώ και φτάσαμε το 2016 στα 9 εκατομμύρια ευρώ και ακόμα λιγότερα, τα επόμενα χρόνια, νομίζω ότι εκεί είναι το βασικό πρόβλημα. Είναι πρόβλημα οικονομικό, άρα, πολιτικό και από εκεί απορρέουν τα κενά, οι ελλείψεις, οι καθυστερήσεις, τα προβλήματα με τις κτιριακές υποδομές, τα προβλήματα των εκπαιδευτικών με το επιμίσθιο, που είναι, όπως ειπώθηκε πολύ σωστά, αντικίνητρο για κάποιον να πάει στο εξωτερικό, όταν το κόστος ζωής είναι πολύ υψηλότερο στις περισσότερες των περιπτώσεων από το κόστος ζωής στην Ελλάδα, και εκεί νομίζω ότι είναι το πρόβλημα. Είναι το οικονομικό, είναι οι περικοπές, που έχουν γίνει, όλα αυτά τα χρόνια, είναι η υποχρηματοδότηση.

Βεβαίως, όλα αυτά δεν ξεκίνησαν, προφανώς, τα 3 χρόνια της διακυβέρνησης ΣΥ.ΡΙΖ.Α., όμως, η Κυβέρνηση ΣΥ.ΡΙΖ.Α. συνέχισε αυτή την πολιτική, που είχαν ξεκινήσει οι προηγούμενες κυβερνήσεις της Ν.Δ. και του ΠΑ.ΣΟ.Κ.. Η δική μας εκτίμηση είναι ότι αυτή θα συνεχιστεί και τα επόμενα χρόνια. Από τη στιγμή που υπάρχουν οι συγκεκριμένες δεσμεύσεις για πλεονάσματα, για όλα αυτά που ψηφίστηκαν, την προηγούμενη εβδομάδα, με το «μεσοπρόθεσμο», θεωρούμε ότι η κατάσταση αυτή θα συνεχιστεί και θα ενταθεί, τα επόμενα χρόνια.

Ακόμα και τα προβλήματα δυσλειτουργίας, που υπάρχουν, σε ορισμένες περιπτώσεις ή τα τεχνικά, έχουν την εξής αφετηρία: Υπάρχει μια πανσπερμία δομών, σχολικών μονάδων κ.τ.λ. κ.τ.λ., που εμπλέκονται ΜΚΟ, κοινότητες, Εκκλησία, ιδρύματα και τα λοιπά, που είναι πολύ δύσκολο, σε αυτή την πανσπερμία, να υπάρχει μια τάξη. Αυτό, δηλαδή, που είπε η κυρία Υφυπουργός, ότι «δυσκολευόμαστε ακόμα και μια καταγραφή να κάνουμε», απορρέει από εκεί ακριβώς, από αυτή την πανσπερμία δομών, που υπάρχει για την ελληνόγλωσση εκπαίδευση του εξωτερικού, όπου το κράτος και η ευθύνη του, υποβαθμίζεται, ολοένα και περισσότερο, τα τελευταία χρόνια και τη θέση του την παίρνει η ιδιωτική πρωτοβουλία, οι κοινότητες, η Εκκλησία, οι ΜΚΟ και πάει λέγοντας.

Ακόμα και τα Κέντρα Ελληνικής Γλώσσας, που ήταν «νόμος Διαμαντοπούλου», αν δεν κάνω λάθος, «νόμος ΠΑ.ΣΟ.Κ.» επί υπουργίας Διαμαντοπούλου, εκεί στόχευαν, κυρίως. Που στην ουσία τι είναι; Ένας ημικρατικός, ημιδιωτικός θεσμός. Άρα, από εκεί απορρέουν και τα τεχνικά και τα γραφειοκρατικά προβλήματα, που και αυτό είναι ένα πολιτικό ζήτημα. Είναι απόρροια μιας στρατηγικής, που υλοποιείται, όλα αυτά τα χρόνια, στην εκπαίδευση και αυτή η στρατηγική δεν ανακόπηκε τα χρόνια της διακυβέρνησης ΣΥ.ΡΙΖ.Α.-ΑΝ.ΕΛ., ίσα-ίσα συνεχίστηκε, εντάθηκε και επεκτάθηκε. Η στρατηγική, δηλαδή, που λέει ότι το κράτος πρέπει να αποσύρεται, η ευθύνη για δημόσιες δομές και να υποκαθίσταται από κάτι άλλο.

Η τοποθέτηση από τη μεριά της Ν.Δ., του κ. Κέλλα, ήταν χαρακτηριστική, που είναι ακριβώς στην ίδια στρατηγική, δηλαδή, «να φτιάξουμε μια ευέλικτη λειτουργία της ελληνόγλωσσης εκπαίδευσης», που είναι αυτό, ακριβώς. Φυσικά, μέσα από αυτή τη διαδικασία, να κλείνουνε σχολεία, να κλείνουνε δομές και να εντάσσονται βίαια τα παιδιά αυτά σε δομές του εξωτερικού.

Υπάρχει το εξής ζήτημα, η ιστορία με τις δίγλωσσες μονάδες, με τα δίγλωσσα σχολεία. Εμείς σαν Κόμμα, κυρία Υφυπουργέ, εδώ και χρόνια, ήμασταν υπέρ των δίγλωσσων σχολείων, γιατί θεωρούμε ότι, με αυτό τον τρόπο αυτόν, ανταποκρίνεται και σε μια πραγματικότητα που διαμορφώνεται, βοηθάει στην ενσωμάτωση αυτών των παιδιών στις εκεί κοινωνίες, όμως υπάρχουν δύο ζητήματα.

Καταρχήν, υπάρχει μια νέα πραγματικότητα, που λέει για τη νεομετανάστευση των τελευταίων ετών, οικογένειες, δηλαδή, που δεν είναι πρώτης ή δεύτερης γενιάς μετανάστες, που είχαμε συνηθίσει, τα προηγούμενα χρόνια και οι οποίοι δεν ξέρουν τη γλώσσα της χώρας υποδοχής, άρα έχουν ανάγκη από μια αμιγώς ελληνική εκπαιδευτική μονάδα.

Επίσης, υπάρχει το εξής: Όσοι πάνε, δεν μένουν ντε και καλά στο εξωτερικό. Υπάρχει και η αντίστροφη πορεία, υπάρχουν οικογένειες που έφυγαν τα δεύτερα χρόνια, εργαζόμενοι που έφυγαν, τα τελευταία χρόνια σε χώρες της Ευρώπης ή και εκτός Ευρώπης και πολλοί από αυτούς επιστρέφουν στην Ελλάδα και μετά από λίγα χρόνια κιόλας, γιατί και η κατάσταση στο εξωτερικό δεν είναι και ειδυλλιακή, όπως ορισμένοι ίσως νομίζουν, και εκεί υπάρχουν αντίστοιχα προβλήματα, οι πολιτικές λιτότητας, που εφαρμόζονται στην Ελλάδα, εφαρμόζονται και στις άλλες χώρες, με διαβαθμίσεις, αλλά εφαρμόζονται, και άρα, πολλοί που πηγαίνουν, επιστρέφουν στην Ελλάδα. Βεβαίως, αρκετοί μένουν κιόλας, αυτό είναι μια πραγματικότητα.

Άρα, το ένα είναι αυτό, η νεομετανάστευση, που πρέπει να παρθεί υπόψιν και το δεύτερο είναι το εξής: Όταν μιλάμε για δίγλωσσα σχολεία, πρέπει να αναρωτηθούμε «ισοτίμηση με τι;». Γιατί, για παράδειγμα, τα δίγλωσσα σχολεία στη Γερμανία ισοτιμούνται με την κατώτερη βαθμίδα του γερμανικού εκπαιδευτικού συστήματος, το οποίο είναι τριχοτομημένο. Δεν μιλάμε για το γερμανικό «Gymnasium», που είναι η ανώτερη βαθμίδα, υπάρχουν και τα «Hauptschule» και τα «Realschule» και τα λοιπά. Τα δίγλωσσα σχολεία ισοτιμούνται με τη χαμηλότερη εκπαιδευτική βαθμίδα, όπου είναι πολύ ισχυρά τα «ταξικά φίλτρα» και στη Γερμανία και σε άλλες χώρες.

Άρα, ναι στα δίγλωσσα σχολεία, όμως, με αναβάθμιση και ένταξη σε ένα δημόσιο σύστημα, που θα παρέχει αναβαθμισμένη γνώση και αναβαθμισμένα πτυχία.

Νομίζω ότι αυτά είναι τα βασικά ζητήματα και το πιο σημαντικό, κατά τη γνώμη μας, είναι να ανατραπεί - λέμε εμείς - αυτή η πολιτική, αυτή η στρατηγική, που συνεχίζεται, δυστυχώς, η οποία οδηγεί στην υποβάθμιση της ελληνόγλωσσης εκπαίδευσης, στην υποκατάσταση του ρόλου και της ευθύνης του κράτους και στο να εντάσσονται σε αυτή την διαδικασία ΜΚΟ, ιδιώτες, εκκλησίες και τα λοιπά και τα ρέστα. Αυτό κατά τη γνώμη μας, είναι το βασικό και από κει απορρέουν και όλα τα επιμέρους προβλήματα.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πολύ, το λόγο έχει ο κ. Γρέγος, εκ μέρους της Χρυσής Αυγής.

ΑΝΤΩΝΙΟΣ ΓΡΕΓΟΣ: Ευχαριστώ, κύριε Πρόεδρε. Έχουμε πάρει το σημείωμα της κυρίας Υπουργού και το σημείωμα από την ΕΛΜΕ Βαυαρίας, το οποίο θα πρέπει να λάβει σοβαρά υπόψη της. Το θέμα έχει απασχολήσει την Επιτροπή Ελληνισμού της Διασποράς, σε πολλές συνεδριάσεις και τόσο οι φορείς, όσο και οι εκπρόσωποι, οι εκπαιδευτικοί και οι μαθητές, που έχουν έρθει, έχουν εντοπίσει τα προβλήματα, που αναφέρθηκαν, επανειλημμένως, αλλά μέχρι τώρα δεν λύθηκαν. Σας το λέω αυτό, γιατί είμαι στην Επιτροπή Ελληνισμού της Διασποράς, από το 2012. Προβλήματα, που φαίνονται, σε ελλείψεις καθηγητών, βιβλίων, προγραμμάτων, οργανωτικά και πάρα πολλά άλλα.

Στην Επιτροπή Ελληνισμού της Διασποράς το έχουμε στον οδικό χάρτη, που έχει συσταθεί, αλλά η αρμόδια Επιτροπή δεν έχει αρμοδιότητα, ως προς την νομοθέτηση. Καλό θα ήταν η Επιτροπή Μορφωτικών Υποθέσεων να συμβουλευθεί τα πρακτικά, στις αντίστοιχες συνεδριάσεις της Επιτροπής Ελληνισμού της Διασποράς, ώστε να υπάρχει ένα κέρδος χρόνου και να αντιμετωπιστούν έγκαιρα τα προβλήματα.

Μια σημαντική παρατήρηση είναι ότι τα προβλήματα διαφέρουν, από χώρα σε χώρα και μια δεύτερη είναι ότι η οικονομική κρίση στη χώρα μας έχει περάσει τα σύνορα και φτάνει στους απόδημους Έλληνες, στα παιδιά, στους μαθητές, στους εκπαιδευτικούς και στους σπουδαστές. Μιλήσαμε και για το λεγόμενο «brain drain».

Πριν από λίγη ώρα, ήμουν στην Επιτροπή Οδικής Ασφάλειας, όπου κάποιοι μαθητές, μελλοντικοί επιστήμονες κατ’ εμέ, είχαν καταρτίσει ένα πρόγραμμα όσον αφορά την οδική ασφάλεια και είχαν εγκαταστήσει σε ένα κράνος ένα λειτουργικό σύστημα, προκειμένου να σταματάει η λειτουργία της μηχανής και έτσι να αποφεύγονται κάποια τροχαία ατυχήματα. Είναι ενδεικτικό του, πραγματικά, πολύ αξιόλογου δυναμικού, που έχει αυτή η χώρα και που δυστυχώς, φεύγει στο εξωτερικό. Μάλιστα, προέτρεψα τα παιδιά να μείνουν στην πατρίδα μας και να βοηθήσουν και σε αυτόν τον τομέα, όπου μπορούν.

Αναφερθήκαμε και στο πρόβλημα, που αφορά το σχολείο του Μονάχου, το οποίο δεν έχει λυθεί και μας εκθέτει διεθνώς. Ο Ελληνισμός ζει και δρα, σε μεγάλο βαθμό, εκτός των ελληνικών συνόρων. Υπολογίζεται ότι υπάρχουν 4 εκατομμύρια άτομα ελληνικής καταγωγής σε περισσότερες από 100 χώρες, ανά την υφήλιο και σε αυτά τα άτομα η οργανωμένη διδασκαλία της ελληνικής γλώσσας και του πολιτισμού γίνεται, περίπου, στις 40 από τις 100. Υπάρχουν χώρες, όπως η Αυστραλία, ο Καναδάς και, σε ορισμένες περιπτώσεις, στη Βόρεια Αμερική, όπου τα εκπαιδευτικά συστήματα επιτρέπουν στα άτομα ελληνικής καταγωγής και όχι μόνο, να διδαχτούν την ελληνική γλώσσα και τον πολιτισμό.

Οι φορείς που προάγουν αυτό το έργο και οι μορφές της παρεχόμενης ελληνόγλωσσης εκπαίδευσης διαμορφώθηκαν, στο πλαίσιο της ιστορικής εξέλιξης των κοιτίδων Ελληνισμού στις διάφορες χώρες. Κύριοι φορείς είναι οι Ορθόδοξες Εκκλησίες, κατά βάση, οι ελληνικές διπλωματικές ή προξενικές αρχές, οι ελληνικές κοινότητες, τα ελληνικά ιδρύματα, οι σύλλογοι γονέων και κηδεμόνων, οι πολιτιστικοί σύλλογοι, τα σωματεία και πολλοί άλλοι. Δυστυχώς, οι ελληνικές κοινότητες, οι σύλλογοι γονέων και κηδεμόνων, οι πολιτιστικοί και μορφωτικοί σύλλογοι έχουν υποστεί γλωσσική διάβρωση και όχι μόνο, καθώς μέλη τους αποτελούν Έλληνες τρίτης και πλέον γενιάς.

Φορέας θα πρέπει να είναι το Εθνικό Κέντρο, που δεν είναι άλλο από το Υπουργείο Παιδείας της Ελληνικής Πολιτείας σε άμεση, βεβαίως, συνεργασία με τις κατά τόπους διπλωματικές και προξενικές αρχές. Τα στατιστικά στοιχεία μαρτυρούν, πως ό,τι έχει διασωθεί από πλευράς ελληνικής γλώσσας, έχει διασωθεί χάρη στις ελληνικές οικογένειες και την Εκκλησία, γι' αυτό και έκανα πριν το σχόλιο για την κατά βάση στήριξη της παιδείας από την Εκκλησία. Η διατήρηση και καλλιέργεια της ελληνικής γλώσσας στους Ομογενείς βρίσκεται σε μια κρίσιμη καμπή.

Στα νομοθετήματα, που γίνεται αναφορά, στο έγγραφο, που απεστάλη χθες, από το γραφείο της Υφυπουργού, το είχαμε πει και κατά την επεξεργασία του νομοσχεδίου, ο σκοπός της Κυβέρνησης είναι η απαξίωση της ελληνικής παιδείας. Αυτό που λέμε δεν είναι υπερβολή, αλλά αυτό προκύπτει από τα εσκεμμένα λάθη και τη σωρεία νέων αναποτελεσματικών οργάνων για την εσκεμμένη υπουργική απολυταρχία. Αναφέρομαι στους νόμους, ν.4415/2016, που αφορά τις ρυθμίσεις για την ελληνόγλωσση εκπαίδευση στο εξωτερικό και στον ν.4547/2018, που αφορά τις αποσπάσεις εκπαιδευτικών στο εξωτερικό.

Το ζήτημα της εκπαίδευσης των Ελλήνων της διασποράς είναι κομβικό. Η δική μας παρέμβαση έχει να κάνει όχι με το να γίνει η εκπαίδευση πιο ελληνική, όχι με το να είναι στα πλαίσια του ελληνικού πολιτισμού, των αξιών του Ελληνισμού και της Ορθοδοξίας, αλλά με το να είναι στα πλαίσια της νέας τάξης πραγμάτων, άχρωμη, χωρίς νόημα, χωρίς πνεύμα και ουσία. Και εδώ, για εμάς λογχεύει ο τεράστιος κίνδυνος του πολυπολιτισμού, που πλήττει σοβαρά τους Έλληνες του εξωτερικού.

Ο Υπουργός έχει αναδειχθεί σε ρυθμιστή των θεμάτων, για τα οποία θα έπρεπε να γνωμοδοτούν και να αποφασίζουν επιστήμονες, με ιδιαίτερη γνώση, στο συγκεκριμένο αντικείμενο, αντί αυτών, ο Υπουργός καθορίζει από το ποιες σχολικές μονάδες θα λειτουργήσουν στο εξωτερικό, μέχρι και τον τρόπο, με τον οποίο θα ορίζονται συντονιστές -αναφέρθηκαν και άλλοι ομιλητές πάνω σε αυτό. Ο καθηγητής γλωσσολογίας, κ. Μπαμπινιώτης, εδώ και δεκαετίες, τονίζει ότι το κίνητρο για τα ελληνόπουλα της Ομογένειας είναι οι οργανωμένες επισκέψεις στην Ελλάδα - το έχουμε πει και στην Επιτροπή Διασποράς - ώστε να ξεδιπλωθεί στα μάτια τους η σύγχρονη ζωντανή Ελλάδα, η Ελλάδα, που τα θα κάνει να νιώσουν υπερηφάνεια. Αντίστοιχα, θα πρέπει να οργανωθούν και εκπαιδευτικές εκδρομές από και προς την Ελλάδα, στο πλαίσιο της αδελφοποίησης σχολικών μονάδων, εκπαιδευτικών ανταλλαγών κ.λπ..

Οι αρμόδιοι θα πρέπει να δουν τι θα κάνουν με τα γενικά σχολεία του εξωτερικού, αλλά και με τα δίγλωσσα, καθώς είναι ανεπίτρεπτο είτε να κλείνουν είτε - να μου επιτραπεί η έκφραση - να «φυτοζωούν» και να πάψουν να προκαλούν το αίσθημα ότι οι Έλληνες του εξωτερικού είναι β΄ διαλογής. Όλες οι δράσεις θα πρέπει να έχουν, ως κύριο άξονα, τη διατήρηση της ελληνικής παιδείας και η εκμάθηση της ελληνικής γλώσσας δεν είναι μόνο θέμα μιας στοιχειώδους γλωσσικής επικοινωνίας στα ελληνικά, αλλά αίσθηση ταυτότητας και σύνδεσης με τη μητέρα πατρίδα και τα παιδιά, οι μαθητές του εξωτερικού είναι αξίες πολύτιμες και έτσι πρέπει να αντιμετωπίζονται. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Σας ευχαριστούμε.

Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Κύριε Πρόεδρε, ευχαριστώ πολύ. Καταρχήν, να ευχαριστήσουμε για την παρουσίαση και για το υλικό, που μας στείλατε, χθες, τις 16 διαφάνειες που έχει μία πολύ συνοπτική παρουσίαση και ολοκληρωμένη, κατά την γνώμη μου, για την ελληνόγλωσση εκπαίδευση στο εξωτερικό, αρκετά βοηθητική, για να καταλάβουμε τι περίπου περιλαμβάνει. Έχουμε λάβει διάφορα email και εμείς, κυρίως, από τη Γερμανία, τη Βαυαρία, το σχολείο του Μονάχου, είναι γνωστά αυτά και έχουμε πει τα συγκεκριμένα θέματα.

Εκείνο που θα ήθελα να πω στο 1,5 λεπτό της παρέμβασής μου και θα ήθελα να θίξω, είναι περισσότερο δύο θέματα. Το πρώτο θέμα έχει να κάνει με την έμφαση, που πρέπει να δώσουμε, στις απόλυτα διαφανείς διαδικασίες, που πρέπει να υπάρχουν σε αποσπάσεις, μετατάξεις στο εξωτερικό παρατάσεις θητειών κ.λπ.. Το ένα είναι αυτό, ώστε να μην δημιουργούνται υπόνοιες κάποιων ευνοημένων ή μη και το δεύτερο έχει να κάνει με την εκμετάλλευση νέων τεχνολογιών.

Δεν ήμουν εδώ, από την αρχή της συνεδρίασης, για να ακούσω αυτά, που είπατε, αλλά γενικά η ελληνόγλωσση εκπαίδευση στο εξωτερικό είναι ένα πεδίο δόξης λαμπρό, κατά τη γνώμη μου, για την ανάπτυξη εκπαιδευτικού ψηφιακού υλικού, το οποίο θα μπορούμε να το αναπτύσσουμε συνεχώς, να το εμπλουτίζουμε και να το διοχετεύουμε, έτσι ώστε να υπάρχει μια όσο το δυνατό, κοινή πλατφόρμα και ίσως, σε κάποιο σημείο, εκεί πέρα, τις οικονομικές δυσλειτουργίες, που μας αναγκάζουν να μην έχουμε πλήρες εκπαιδευτικό προσωπικό, σε όλα αυτά τα σχολεία, ανά τον κόσμο, να μπορέσουμε, σε κάποιο βαθμό, να τις υποκαταστήσουμε με το ψηφιακό υλικό, δηλαδή, με την τεχνολογία, γιατί, ήδη, ζούμε σε μία εποχή που τα massive on line open courses λαμβάνουν όλο και περισσότερη συμμετοχή στη μάθηση και στην εκπαίδευση, μήπως θα πρέπει να το δούμε και σαν ένα τομέα ανάπτυξης και τεχνογνωσίας, πάνω στην ανάπτυξη αυτού του υλικού. Σας ευχαριστώ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Σας ευχαριστούμε πολύ.

Το λόγο έχει ο κ. Δημοσχάκης.

ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ: Κύριε Πρόεδρε, ευχαριστώ πολύ. Κυρίες και κύριοι συνάδελφοι, ο οικουμενικός Ελληνισμός αποτελεί πηγή χαράς και υπερηφάνειας, σε όλους εμάς, εδώ στην πατρίδα. Για αυτόν το λόγο και είναι αναγκαία η δημιουργία μεγαλύτερων και πιο στενών δεσμών της μητέρας πατρίδας με τον Ελληνισμό, σε κάθε γωνιά της γης.

Αυτός ο ομφάλιος λώρος πρέπει να ενισχυθεί και αυτό μπορεί να γίνει και να συμβεί, κατά κύριο λόγο, μέσω της διατήρησης της εθνικής ταυτότητας στον Ελληνισμό της Διασποράς.

Κομβικό σημείο, κύριε Πρόεδρε, για τη διατήρηση της εθνικής ταυτότητας είναι η σωστή εκμάθηση της ελληνικής γλώσσας, αλλά και της Ιστορίας. Αυτή η διαδικασία, φυσικά, είναι άρρηκτα συνδεδεμένη με την εκπαιδευτική πολιτική, που ακολουθείται, από την εκάστοτε Κυβέρνηση.

Έχουμε φιλοξενήσει και άλλες φορές, εδώ στην Επιτροπή, Έλληνες σπουδαστές από το εξωτερικό και όλοι μίλησαν για τη σημασία της εκμάθησης της ελληνικής γλώσσας, καθώς με αυτόν τον τρόπο μπορούν να μυηθούν στην ελληνική παράδοση, στον ελληνικό πολιτισμό και πάνω απ' όλα στην Ιστορία μας. Τα ζητήματα εκπαίδευσης των Ελλήνων του εξωτερικού πρέπει να βρίσκονται σε άμεση προτεραιότητα, γιατί, πολλές φορές, έχουμε παρατηρήσει το Υπουργείο Παιδείας να κινείται, με απελπιστική βραδύτητα και στα όρια της αδιαφορίας γι’ αυτά τα θέματα.

Χαρακτηριστικό παράδειγμα αποτελεί το ελληνικό συγκρότημα του Μονάχου. Είναι ένα θέμα, με το οποίο ασχολήθηκε, σήμερα, η μεικτή Επιτροπή, σε κοινή σύσκεψη, αλλά έχουμε ασχοληθεί, κύριε Πρόεδρε, και διεξοδικά σ' αυτή την αίθουσα, κατ' επανάληψη, μ’ ένα θέμα το οποίο, πραγματικά, αγγίζει τις ψυχές όλων των Ελλήνων, που διαβιούν, στην καρδιά της Βαυαρίας, στο Μόναχο. Επειδή αναφερθήκατε, αρκετοί εκ των συναδέλφων μας, στο θέμα αυτό, θέλω να καταθέσω την εμπειρία μου.

Πρόκειται για την εμπειρία μου, ως επικεφαλής του Τομέα Απόδημου Ελληνισμού της Ν.Δ.. Επισκέφθηκα με τον Γιώργο Ουρσουζίδη, Βουλευτή του ΣΥ.ΡΙΖ.Α., το Φεβρουάριο του 2016, το Μόναχο, ο καθένας με το αξίωμα, που είχαμε, στα πλαίσια των δύο Κομμάτων, προσκεκλημένοι εκεί της Τοπικής Ελληνικής Κοινότητας. Φυσικά, το πρώτο πράγμα για το οποίο ενημερωθήκαμε, ήταν το σχολείο του Μονάχου. Επισκεφθήκαμε και κάναμε αυτοψία, με όλους τους παράγοντες της ελληνικής κοινότητας, μηδέ εξαιρουμένης και της εκεί Ελληνίδας Προξένου. Ρωτήσαμε «ποια είναι τα προβλήματα, που ενδεχομένως υπάρχουν και αυτά που θα προκύψουν». Όλοι τους μας ενημέρωσαν ότι υλοποιείται ένα πρόγραμμα κοινής συμφωνίας και με τον τοπικό Δήμο και με την Ελληνική Κυβέρνηση, σε ό,τι αφορά στην αποπεράτωση όλων των οικοδομικών εργασιών, σ’ ένα συγκεκριμένο χρονοδιάγραμμα. Είπαμε ότι ο μήνας ήταν Φεβρουάριος. Στις 30 Ιουνίου του 2016, έπρεπε να είχε ολοκληρωθεί ο ξυλότυπος. Τι σημαίνει ξυλότυπος; Να πέσουν τα μπετά, ο σκελετός.

Κύριε συνάδελφε, κ. Σεβαστάκη, που ήσασταν, προ ολίγου, στο Προεδρείο, θέλω να σας πω ότι χρειαζόταν η τελευταία πλάκα. Αυτή είναι η φωτογραφία, την οποία πήρα με το δικό μου κινητό τηλέφωνο και σας την καταθέτω για τα πρακτικά της Επιτροπής. Χρειαζόταν η τελευταία πλάκα και υποχρέωση της Ελληνικής Κυβέρνησης, του Ελληνικού Κράτους, ήταν να καταβάλει το ποσό των 4 εκατομμυρίων ευρώ, που συμμετείχαμε, σ’ όλη αυτή τη διαδικασία κατά ποσοστό 30% των εκτελούμενων εργασιών, σε ό,τι αφορά στην οικοδομή. Δηλαδή, 70% πλήρωνε ο τοπικός Δήμος και 30% πλήρωνε το ελληνικό κράτος. Οφείλαμε να έχουμε καταβάλει, προκειμένου να ολοκληρωθεί η διαδικασία του ξυλότυπου, μέχρι 30/6/2016, το ποσό των 4.200.000 €. Επανερχόμενοι εδώ, μαζί με τον κ. συνάδελφο, συναποφασίσαμε να καταθέσουμε επίκαιρη ερώτηση, άμεσα.

Ο ομιλών ήμουν εγώ και δίπλα μου καθόταν ο κ. Ουρσουζίδης, μία εικόνα εξαιρετική για τα πολιτικά και κοινοβουλευτικά πράγματα της χώρας. Διαβεβαιώνει ο κ. Σπίρτζης, ο Υπουργός Μεταφορών και Υποδομών, ότι «έχω προβλέψει στον Προϋπολογισμό αυτό το ποσό». Στη δευτερολογία μου, του είπα ότι «δεν αρκεί να έχετε προβλέψει, αρκεί να έχετε εκταμιεύσει, αλλιώς η 30ή Ιουνίου είναι η ημερομηνία «κόκκινης γραμμής».

Δυστυχώς, η παρούσα Κυβέρνηση και ο αρμόδιος Υπουργός φέρουν τη συνολική ευθύνη, διότι ο Ελληνισμός έχασε αυτό το κτίριο, το οποίο, πραγματικά, αποτελεί για εμάς σημείο αναφοράς όλων των Ελλήνων της Γερμανίας. Είχαμε την απελπιστική ψηφοφορία του Δημοτικού Συμβουλίου του τοπικού Δήμου και έτσι, χάσαμε ένα σημαντικό εθνικό πλεονέκτημα.

Αυτή είναι, κυρίες και κύριοι συνάδελφοι, η ιστορία και γι' αυτό η υπόθεση του σχολείου του Μονάχου, μπήκε σε μία περιπέτεια. Η ολιγωρία και η αδιαφορία του αρμόδιου Υπουργού και της Κυβέρνησης είναι δεδομένη. Την κατέθεσα και σας έδωσα και τα σχετικά ντοκουμέντα.

Σε ό,τι αφορά την κυρία Υφυπουργό, θα ήθελα να σας γνωστοποιήσω ότι λόγω του κομματικού αξιώματος φθάνουν τα παράπονα από τους καθηγητές και τους δασκάλους και τους νηπιαγωγούς του εξωτερικού και στο γραφείο μου. Αυτά που φθάνουν, κυρία Υφυπουργέ, είναι τα παρακάτω:

Πρώτον, το ελληνικό κράτος και το Υπουργείο Παιδείας δεν έχουν διαφανείς διαδικασίες, σε ό,τι αφορά στην επιλογή των δασκάλων, των νηπιαγωγών και των καθηγητών, που θα διδάξουν στα σχολεία του εξωτερικού.

Δεύτερον, το πρόβλημα είναι ότι καταβάλλει το ελληνικό κράτος τα νόμιμα, για μία πενταετία, που θα ασκήσουν τα εκπαιδευτικά καθήκοντά τους, στα σχολεία του εξωτερικού, πλην, όμως, καταβάλλεται το επίδομα της αλλοδαπής, μόνο για τρία χρόνια. Πολλές φορές, κάτω από την πίεση, που ασκείται από το ελληνικό κράτος, δηλώνουν ότι δεν επιθυμούν, για τα δύο τελευταία χρόνια, να εισπράξουν το επίδομα αλλοδαπής.

Σας είχα πει και όταν ψηφιζόταν ο νόμος, ότι μπορεί, μετά από πίεση, ένας υπάλληλος του ελληνικού κράτους να προβεί σε αυτή τη δήλωση, αλλά, όμως, δεν χάνει το δικαίωμα. Έχουμε δεδικασμένο από τα ελληνικά δικαστήρια και έχουν διεκδικήσει επανερχόμενοι εδώ, όλα τα απολεσθέντα κέρδη, μέσα από το επίδομα αλλοδαπής και πράγματι, έχουν εξασφαλίσει τη θετική απόφαση των ελληνικών δικαστηρίων.

Το τρίτο θέμα, για το οποίο θέλω να σας ενημερώσω, είναι ότι δεν είναι σωστό να χάνει ένας υπάλληλος του ελληνικού κράτους, πηγαίνοντας στο εξωτερικό, για να ασκήσει τα εκπαιδευτικά του καθήκοντα, την οριστική θέση, στην οποία ανήκει, σε ό,τι αφορά στο σχολείο του, το νηπιαγωγείο του, το δημοτικό του, το γυμνάσιο ή το λύκειο. Επανερχόμενος στη χώρα, τον «εκδικείται» το κράτος, γιατί ανέλαβε αυτή την αποστολή και μπαίνει στη γενικότερη κληρωτίδα των εκπαιδευτικών. Σας ευχαριστώ πολύ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Το λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ – ΣΙΩΡΟΠΟΥΛΟΥ: Ευχαριστώ, κύριε Πρόεδρε. Κυρία Υφυπουργέ, εκλεκτοί προσκεκλημένοι, κυρίες και κύριοι συνάδελφοι, οι Έλληνες ήταν πάντοτε ένας λαός, που δημιουργούσε, εντός και εκτός συνόρων. Σήμερα, περισσότεροι από 5 εκατομμύρια πολίτες ελληνικής καταγωγής ζουν, εκτός των ελληνικών συνόρων, διάσπαρτοι στις πέντε Ηπείρους.

Χάρη στο πάθος και την αξιοσύνη των Ελλήνων της Ομογένειας, σε κοιτίδες του Ελληνισμού, ανά την υφήλιο, διατηρείται η ελληνική ταυτότητα, μεταδίδεται ο ελληνικός πολιτισμός, οι αξίες και παραδόσεις του λαού μας.

Η Παιδεία των Ομογενών και η διασφάλιση της συνέχειας της ελληνικής γλώσσας, αποτελεί δομικό στοιχείο της εθνικής ταυτότητας των Ελλήνων της Διασποράς και προϋποθέτει τη σωστή εκμάθηση της ελληνικής γλώσσας, που γίνεται το όχημα, για να διδαχθεί η Ιστορία και ο Ελληνικός Πολιτισμός. Μία διαδικασία, που ξεκινά, με τα πρώτα ακούσματα στο σπίτι και ολοκληρώνεται, με τη διδασκαλία της στο προσφερόμενο εκπαιδευτικό σύστημα.

Τα ελληνικά σχολεία του εξωτερικού δεν πρέπει να αντιμετωπίζονται, σαν αποκομμένες νησίδες εκπαίδευσης, που προσπαθούν να αναπαράγουν το εκπαιδευτικό μας σύστημα. Πρέπει να οργανωθούν, έτσι ώστε να διασφαλίζεται η διαρκής ανατροφοδότηση του εκπαιδευτικού έργου, με τη συνεχή επιμόρφωση των εκπαιδευτικών, αλλά και την ομαλή συμβίωση των μαθητών στη χώρα υποδοχής.

Η συμβολή φορέων και ιδρυμάτων, όπως το Ινστιτούτο Εκπαιδευτικής Πολιτικής και το Κέντρο Ελληνικής Γλώσσας και η επιδίωξη διακρατικών συμφωνιών μπορούν να συνδράμουν στην ομαλή λειτουργία τους, ώστε να αποτελούν άριστο δείγμα του επιπέδου, της ποιότητας και της δυναμικής της ελληνικής εκπαίδευσης, στο σύνολό της και να δοθεί η ευκαιρία στην ελληνική γλώσσα να συνεχίσει το μαγευτικό της ταξίδι στους αιώνες. Σπάνια, κάποια γλώσσα έχει την ευλογία να ομιλείται τόσους αιώνες και να διατηρεί ακόμη το σφρίγος και τη γοητεία της. Ο ελληνικός πολιτισμός, η ελληνική παιδεία και η ελληνική γλώσσα διεκδικούν μια νέα αναβαθμισμένη θέση στον πολυπολιτισμικό κόσμο. Απαιτείται ένα ευέλικτο και αποτελεσματικό σύστημα ελληνικής παιδείας στο εξωτερικό, που θα αξιοποιεί και θα ικανοποιεί τον Ελληνισμό της Διασποράς, προσαρμοσμένο στις ανάγκες τους και με πυρήνα αυτόν τον Ελληνισμό, θα απευθύνεται και ευρύτερα στους διάφορους λαούς και πολίτες, ανά την υφήλιο.

Το Υπουργείο Παιδείας και η Κυβέρνησή μας, από το 2015, εργάζεται σκληρά, με στόχο την ενίσχυση και την οργάνωση της εκπαίδευσης του Ελληνισμού της Διασποράς, την αποκατάσταση της καλής λειτουργίας των ελληνικών σχολείων στο εξωτερικό, με έγκαιρες αποσπάσεις και αυξανόμενη κάλυψη των κενών των ελληνικών σχολείων, σε διδακτικό προσωπικό και είναι βέβαιο ότι σύντομα, με το νέο θεσμικό πλαίσιο, θα αντιμετωπιστούν οι δυσλειτουργίες, τα κενά και οι αδυναμίες, που μας κληροδότησαν οι πολιτικές των προηγούμενων κυβερνήσεων.

Η καθιέρωση της 9ης Φεβρουαρίου, ως παγκόσμιας ημέρας ελληνικής γλώσσας, ενισχύει και προωθεί την ελληνική γλώσσα και τον ελληνικό πολιτισμό και ο εορτασμός της, φέτος, έδωσε νέα πνοή σε όλο τον Απόδημο Ελληνισμό, που ανταποκρίθηκε, με θέρμη και τη γιόρτασε με πάθος.

Η εκπαιδευτική και πολιτιστική πολιτική θα πρέπει να αποτελεί αναπόσπαστο στοιχείο μιας συγκροτημένης εθνικής στρατηγικής για τον Ελληνισμό της Διασποράς, σε συνεργασία με τους φορείς των Ομογενών μας.

Εμπλουτίζουμε και αξιοποιούμε καλές πρακτικές και εκπαιδευτικά προγράμματα, που έχουν αποδειχτεί αποτελεσματικά, όπως αξιοποίηση και πρόσβαση σε ευρωπαϊκά επιμορφωτικά προγράμματα για την ενεργοποίηση περισσότερων σχολείων εκμάθησης ελληνικών και για ενήλικους, μια εμπειρία, την οποία μας έχουν καταθέσει η Ομοσπονδία Ελληνικών Κοινοτήτων μας, στην Ιταλία, η οποία είναι διαθέσιμη να προσφέρει την τεχνογνωσία της, μιας και έχει μια σπουδαία εμπειρία, ιδιαίτερα το σχολείο για τους ενήλικες, που δημιουργήθηκε και λειτουργεί, εδώ και χρόνια, στο Μιλάνο.

Η αδελφοποίηση σχολείων της Ομογένειας, με σχολεία του εσωτερικού, η ίδρυση και η λειτουργία καλοκαιρινών σχολείων, που θα συνεισφέρουν στη δημιουργία ισχυρών δεσμών φιλίας και συνεργασίας, μεταξύ μαθητών της Ομογένειας και της Ελλάδας, η ενίσχυση των προγραμμάτων φιλοξενίας Ομογενών, που υλοποιούνται, ήδη, από το Υπουργείο Εξωτερικών - και ίσως και εδώ πάλι μπορούμε να αξιοποιήσουμε καλύτερα αυτά τα ευρωπαϊκά προγράμματα, που σας έλεγα και νωρίτερα - η διασύνδεση των σχολείων της Ομογένειας με δράσεις, διαγωνισμούς και συνέδρια, που διοργανώνονται, στην Ελλάδα, η θέσπιση υποτροφιών για φοίτηση σε σχολεία και πανεπιστήμια της Ελλάδας, η αναβάθμιση των πτυχίων πιστοποίησης της ελληνομάθειας και η εξάπλωση των εξεταστικών κέντρων, καθώς και η διαρκής επιμόρφωση των εκπαιδευτικών του εξωτερικού, η ίδρυση Βιβλιοθηκών, η ενίσχυση αυτών, που υπάρχουν, σε μεγάλα κέντρα της Ομογένειας, καθώς και η διασύνδεσή τους με την Εθνική μας Βιβλιοθήκη και τη Βιβλιοθήκη της Βουλής. Η δημιουργία ηλεκτρονικής πλατφόρμας εκμάθησης της ελληνικής γλώσσας για τους μαθητές, που ζουν, σε απομακρυσμένες περιοχές και δεν έχουν πρόσβαση σε κανένα τύπο σχολείου ελληνικών γραμμάτων, η διεκδίκηση ένταξης της ελληνικής γλώσσας, ως δεύτερης ξένης γλώσσας επιλογής, στα πλαίσια της διαπολιτισμικής παιδείας, που ήδη εφαρμόζεται, στα επίσημα σχολεία των χωρών, όπου κατοικούν και διαβιούν Έλληνες, δίπλα στην ισπανική ή τη γαλλική γλώσσα.

Επίσης, θα ήθελα να σας καταθέσω άλλη μια πρόταση της Ομοσπονδίας Ελληνικών Κοινοτήτων Ιταλίας, στην οποία δίνεται η δυνατότητα από την Ιταλική Κυβέρνηση να οργανώνουν προγράμματα εκμάθησης της ελληνικής γλώσσας, σε συνεργασία με ιταλικά λύκεια, σε όλες τις πόλεις της Ιταλίας. Είναι ένα θέμα, που πρέπει να το δούμε σοβαρά και απαιτείται η συνεργασία με το Υπουργείο Πολιτισμού, καθώς και η προσπάθεια διατήρησης της γλώσσας των «Γρεκάνων», στην κάτω Ιταλία, όπου και εδώ ζητείται η συνδρομή του Υπουργείου Παιδείας και γι’ αυτό, κυρία Υφυπουργέ, θα ήθελα να έχουμε μια ιδιαίτερη συνεργασία σε αυτό το θέμα.

Η ελληνική πολιτεία, λοιπόν, θα πρέπει - και το κάνει - να διασφαλίσει στον Απόδημο Ελληνισμό τις αναγκαίες προϋποθέσεις για τη στήριξη της προσπάθειάς του να διατηρεί και να εξελίσσει την πολιτιστική του ταυτότητα αρμονικά, μέσα σε ένα διαφορετικό και διαπολιτισμικό περιβάλλον. Σας ευχαριστώ πολύ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Σας ευχαριστώ πολύ, κύριε Πρόεδρε. Θα ξεκινήσω με το σχολείο του Μονάχου, αν και υπάρχουν δύο συνεδριάσεις, που έχει κάνει η Επιτροπή Ελληνισμού της Διασποράς γι’ αυτό το θέμα. Γιατί είναι, όντως, ένα θέμα πάρα πολύ σημαντικό, λέγοντας μόνον δύο-τρία πράγματα και νομίζω ότι θα πρέπει, αναπόφευκτα, έτσι κι αλλιώς, να ξαναβρεθούμε και να συζητήσουμε ξανά γι' αυτό το θέμα.

Το πρώτο πράγμα. Καταρχήν, το πρόβλημα προήλθε από τη μη έγκαιρη κατασκευή του σχολείου, δηλαδή του κτιριακού συγκροτήματος, που έπρεπε να κατασκευαστεί. Η ιστορία είναι γνωστή, από το 2001 έως το 2008, υπήρξαν συγκεκριμένα προβλήματα, που εμπόδισαν την απαρχή του εγχειρήματος, για την κατασκευή του σχολείου του Μονάχου. Ήταν, πράγματι, μια καλή σύμβαση, με την έννοια ότι δόθηκε ένα συμβολικό αντίτιμο και όχι μόνο αυτό. Το 2008, εκδίδεται η οικοδομική άδεια.

Προσέξτε, εδώ, θα σας αναφέρω μόνο ένα στοιχείο, το οποίο, νομίζω, ότι είναι καθοριστικό και δείχνει και την πορεία, που είχε το σχολείο του Μονάχου. Υπήρχε ρητή πρόβλεψη, ξαναλέω, ρητή πρόβλεψη, για οικοδόμηση σχολικού κτιριακού συγκροτήματος με την επωνυμία «Σχολείο του Γενικού Προξενείου της Ελλάδας στο Μόναχο», εντός τεσσάρων ετών. Επαναλαμβάνω, εντός 4 ετών. Ξέρουμε όλοι μαθηματικά, 2008 η οικοδομική άδεια, συν 4 χρόνια, δηλαδή, το 2012, έπρεπε να είχε ολοκληρωθεί η κατασκευή του σχολικού συγκροτήματος. Προσέξτε, από τον Νοέμβριο του 2011, υπήρχε απόφαση του Δημοτικού Συμβουλίου Μονάχου να αξιώσει ο Δήμος την επιστροφή του οικοπέδου, εάν τυχόν, μέσα στη ρητή πρόβλεψη των τεσσάρων ετών (4 ετών), δεν είχε ολοκληρωθεί το κτίριο. Για να μην λέμε ό,τι θέλουμε. Επίσης, προσέξτε, στα τέλη του 2012 δημοπρατήθηκε το έργο - υπήρχε ένας προϋπολογισμός, εάν θυμάμαι καλά τώρα, και στις συνεδριάσεις των Επιτροπών είχαμε αναφερθεί στα ποσά, νομίζω των 26 εκατ. ευρώ - και στα τέλη του 2012 υπήρχε -και υπάρχει- επίσημο έγγραφο από τον Δήμο του Μονάχου, που ζητάει την επιστροφή του κτιρίου.

Απλά πράγματα. Υπάρχουν πρακτικά γι' αυτό το θέμα, συγκεκριμένες αποφάσεις υπάρχουν, υπάρχει συγκεκριμένο χρονοδιάγραμμα και νομίζω ότι αρκετά ακούσαμε εδώ μέσα, πράγματα, τα οποία είναι ψευδή. Αντί, λοιπόν, να πάμε με μια λογική και να δούμε, τι ακριβώς μπορούμε να κάνουμε; Με αυτή τη λογική, πήγε η Κυβέρνηση, το 2015, υπήρξε τροποποιητική σύμβαση και θα δούμε από εδώ και πέρα. Υπάρχουν, βεβαίως, αναφέρθηκε και ο κ. Δημοσχάκης, από την επίσκεψή του στο Μόναχο. Εγώ δεν αμφισβητώ στοιχεία, που είναι γεγονότα, αλλά νομίζω ότι η διαστρέβλωση πρέπει να έχει έναν πάτο. Η διαστρέβλωση – και δεν είμαι αφελής – δεν έχει πάτο, αλλά εδώ υπάρχουν γεγονότα. Την επόμενη φορά, λοιπόν, αν και νομίζω ότι ο Γενικός Γραμματέας, ο κ. Παυσανίας Παπαγεωργίου, μας έχει επιδώσει και μας έχει δείξει αυτά τα συγκεκριμένα έγγραφα. Πραγματικά, απορώ, τι συζητάμε. Αντί, λοιπόν, να πάμε, με μία προσπάθεια από κοινού και να δούμε τι μπορούμε να διεκδικήσουμε - και δεν είναι της παρούσης να αναφερθώ, γιατί έχουμε συζητήσει για τον οδικό χάρτη, που ακολουθεί η Ελληνική Κυβέρνηση και θα δούμε τα αποτελέσματά της - αλλά, προς Θεού, συγνώμη, δεν πρέπει να λέμε πράγματα, τα οποία παραβιάζουν, όχι απλά την κοινή λογική, αλλά παραβιάζουν την πραγματικότητα.

Τι έχετε να πείτε, κύριοι συνάδελφοι, γι' αυτό; Τι έχετε να πείτε; Είναι συγκεκριμένες οι ημερομηνίες, το 2001, το 2008. Από το 2008 πήρε την οικοδομική άδεια ! Υπάρχουν συγκεκριμένες απαιτήσεις από το δημοτικό συμβούλιο του Μονάχου, το ξέραμε αυτό το πράγμα. Τι είναι αυτά που λέτε;

Τώρα, η συνεδρίαση για την ελληνόγλωσση εκπαίδευση είναι σημαντική και νομίζω ότι υπάρχει μια συνέχεια της προσπάθειας αυτής της Κυβέρνησης να λύσει κάποια πρακτικά ζητήματα. Εγώ δεν θέλω να υποτιμήσω τίποτα, η ιστορία της ελληνόγλωσσης εκπαίδευσης είναι μακραίωνη, ξεπερνάει τον ένα αιώνα και ο ρόλος της είναι εξαιρετικά σημαντικός, παρά τα προβλήματα, που υπάρχουν, στις επιλογές, στα νομοθετήματα της κ.λπ., είτε υπάρχουν εξαιτίας των ιδιαιτεροτήτων και των περιορισμών, που προκύπτουν από το εκπαιδευτικό μοντέλο της εκάστοτε χώρας, στην οποία λειτουργεί.

Εδώ είναι απαραίτητο και νομίζω ότι το χρωστάμε να κάνουμε μια μνεία και να αναγνωρίσουμε στους Έλληνες εκπαιδευτικούς, που διαχρονικά δούλεψαν για την ελληνόγλωσση εκπαίδευση, αλλά και στους Έλληνες Ομογενείς, που, σε πολύ δύσκολες εποχές, πραγματικά, πάλεψαν, για να διατηρηθεί η ελληνική γλώσσα στις κοινότητες της διασποράς.

Υπάρχουν νέα δεδομένα - αναφέρθηκαν από όλους και από την κυρία Υφυπουργό - οι νέοι απόδημοι, που προστίθενται, έτσι κι αλλιώς, στα διαφορετικά δεδομένα της κάθε ομογένειας. Επομένως, ορθώς ειπώθηκε, ότι η ελληνόγλωσση εκπαίδευση διέρχεται μια μεταβατική περίοδο, παρόλο που συγκρατώ και ως ένα βαθμό υιοθετώ και τις παρατηρήσεις του κ. Γκιόκα, ότι ενυπάρχουν και τα στοιχεία της οριακότητας, αλλά και τα στοιχεία των έντονων προβλημάτων, τα οποία γιγαντώνονται, από τη στιγμή που υπάρχει τέτοια υποχρηματοδότηση και τα τέτοια υποστελέχωση. Είναι, λοιπόν, ώρα να επανασχεδιασθεί η ελληνόγλωσση εκπαίδευση, χωρίς να σημαίνει αυτό ότι δεν είναι άκρως απαραίτητη η άμεση αντιμετώπιση, η άμεση θεραπεία των προβλημάτων στελέχωσης, υποστελέχωσης, διαχείρισης προσωπικού, οικονομικών και άλλων. Ακούσαμε τις σημαντικές τοποθετήσεις από την κυρία Τζούφη, με την έννοια ότι θα προσπαθήσουμε και στην ελληνόγλωσση εκπαίδευση να ξεκινάνε με τα σχολεία ανοιχτά, με τους εκπαιδευτικούς στα σχολεία τους, με τα βιβλία στη θέση τους κ.λπ..

Θέλω να πω ότι έχουν γίνει κάποια βήματα, τα οποία, όμως, δεν είναι αρκετά. Ο εξορθολογισμός των αποσπάσεων είναι σημαντικός. Το γεγονός ότι μειώνονται οι συντονιστές, αλλάζει η μοριοδότηση για τη διαδικασία της επιλογής είναι σημαντικό. Η πρόσκληση για απόσπαση των εκπαιδευτικών στο εξωτερικό, που ενισχύονται οι προϋποθέσεις απαιτούμενης επάρκειας στην ξένη γλώσσα, είναι σημαντικό. Το ότι βελτιώθηκαν άρθρα, όπως με τον ν.4547/2018, άρθρο 95, για τις αποσπάσεις στο εξωτερικό, όπου περιλαμβάνεται ρύθμιση να διατηρούν την οργανική τους θέση, είναι σημαντικό. Είναι όλα σημαντικά, δεν είναι, όμως, αρκετά. Έχουμε πάρα πολύ δρόμο να διανύσουμε.

Νομίζω ότι πρέπει να υπάρξει, επιτέλους, η ολοκλήρωση μιας καταγραφής των αναγκών του μαθητικού πληθυσμού και επομένως, από δω και πέρα, ξεκινούν άλλες πρωτοβουλίες. Επίσης, είναι σημαντική αυτή η μετάβαση στα δίγλωσσα σχολεία. Θεωρώ ότι αποτυπώνει τις ανάγκες της εποχής, αλλά χρειάζεται αναβάθμιση και αυτό που είπε ο κ. Γκιόκας είναι πάρα πολύ σημαντικό.

Νομίζω ότι πλέον υπάρχει μια μεγάλη εμπειρία. Έχουμε δει τα προβλήματα, έχουμε μια συσσωρευμένη εμπειρία, μπορούμε να υπολογίσουμε τα θετικά και τα αρνητικά. Δεν χρειάζεται ούτε αδράνεια, γιατί είναι πολύ σημαντικό το ζήτημα. Δεν μπορούμε ούτε να ενισχύσουμε παθογένειες του παρελθόντος, ούτε να ενισχύσουμε πολυτελείς εξαιρέσεις και πόσο μάλλον να τις συντηρήσουμε. Δεν μπορούμε να αποδυναμώσουμε άλλο την ελληνόγλωσση εκπαίδευση, αλλά νομίζω ότι θα πρέπει να την επανασχεδιάσουμε, σε ένα επίπεδο, που λέει, ότι πρέπει, με βάση τις διαφορές, ας πούμε στην Ευρώπη, όπου υπάρχουν κοινότητες, πάρα πολλοί Έλληνες Απόδημοι, να ενισχύσουμε όσο γίνεται καλύτερα και αρτιότερα. Εδώ πέρα, νομίζω ότι ο ρόλος του κράτους θα πρέπει να είναι κεντρικός και κατά την άποψή μου, σε άλλες περιοχές, σε άλλες ομογένειες, είναι σημαντικές οι συνέργειες, που μπορούν να επιτευχθούν και με άλλους θεσμούς, όπως είναι η Εκκλησία και λοιπά.

Δεν παραγνωρίζω ποτέ - και είναι, για μένα, επίδικο - ότι πάντοτε έχει πρωταγωνιστικό ρόλο το κράτος, η πολιτεία, η δημόσια και δωρεάν εκπαίδευση. Και τέλος, νομίζω ότι θα πρέπει να γίνει πάρα πολύ καλή χρήση των νέων τεχνολογιών κ.λπ.. Σας ευχαριστώ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Ευχαριστούμε την κυρία Τριανταφύλλου. Το λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ, κύριε Πρόεδρε. Εκλεκτοί προσκεκλημένοι, κυρία Υφυπουργέ, αξιότιμοι συνάδελφοι και συναδέλφισσες, είμαι εκπαιδευτικός, πάνω από τρείς δεκαετίες και νιώθω την ανάγκη να απολογηθώ γι΄ αυτά που δεν έχουμε κάνει ή για τα λάθη, που κάναμε στην εκπαίδευση των συνελλήνων απανταχού της Ομογένειας.

Καταρχάς, το ότι συνέλληνες διώχθηκαν από την πατρίδα – γιατί κανένας δεν φεύγει, αν η ανάγκη δεν το προκαλεί – είναι νομίζω ένα έλλειμμα, που πάνω σ' αυτό πρέπει να χτίσουμε τη στάση μας και τη συμπεριφορά μας, απέναντί τους. Το πρώτιστο νομίζω ενδιαφέρον, που έπρεπε να επιδειχθεί, είναι η στήριξη των παιδιών τους στο θέμα της Παιδείας και ειδικότερα, της ελληνόγλωσσης και στέκομαι στο δεύτερο συνθετικό της λέξης, της γλώσσας της μητρικής.

Τι έγινε, όλες τις προηγούμενες δεκαετίες; Υπήρχε, πράγματι, ένας σχεδιασμός στην ελληνόγλωσση παιδεία, που παρέχονταν στην Ομογένεια. Όμως, ήταν, λίγο ως πολύ, εργαλείο κομματικών σκοπιμοτήτων. Το έζησα, ως συνάδελφος, «κουνώντας το μαντίλι» σε αυτούς, που έφευγαν να υπηρετήσουν στα σχολεία της Ευρώπης και αλλαχού και γινόμουν μάρτυρας παραπόνων συναδέλφων, που έβλεπαν να ιεραρχούνται, κατά τη λογική του «οι έσχατοι έσονται πρώτοι», σε αυτόν τον κατάλογο, που είχε καθαρά προνομιακό χαρακτήρα στο εργασιακό πεδίο και όχι μόνο. Ζήσαμε αυτήν την πραγματικότητα. Όπως, επίσης, ζήσαμε και το γεγονός ότι από τη στιγμή, που η στόχευση ήταν καθαρά στο πεδίο το οικονομικό και το εργασιακό, έχανε αυτό το ουσιαστικό στοιχείο της προσφοράς των ανθρώπων από το έλλειμμα ή από το πλεόνασμα τους στο να στηρίξουν πραγματικά την ελληνόγλωσση εκπαίδευση.

«Κακοφόρμισε», γιατί στήναμε σχολεία, όπου η στόχευση ήταν να μάθουν τα παιδιά μας ελληνικά, αγνοώντας την εκπαιδευτική πραγματικότητα της χώρας, στην οποία ζούσαν. Εδώ γινόταν διπλό κακό, διότι αυτά τα παιδιά ούτε επάρκεια γλωσσική στη μητρική τους γλώσσα αποκτούσαν και το σημαντικότερο αρνητικό ήταν ότι έβγαιναν έξω από το εκπαιδευτικό γίγνεσθαι της χώρας, που τους φιλοξενούσε. Εκεί, η τομή των δίγλωσσων σχολείων ήταν, πραγματικά, θεραπευτική αυτής της εξόφθαλμης αδυναμίας. Και θεράπευσε τι, άραγε;

Θεράπευσε τη δυνατότητα, που επιτέλους δόθηκε στα παιδιά, να αποκτήσουν την απαιτούμενη όσμωση με το εκπαιδευτικό γίγνεσθαι της χώρας, που τους φιλοξενεί. Διότι αυτά τα παιδιά ήταν έξω και από τη χαμηλή βαθμίδα της εκπαίδευσης της χώρας, που τα φιλοξενούσε.

Άκουσα, με προσοχή, τον καθηγητή, τον κ. Καζάζη και έβαλε μια παράμετρο εξαιρετικά ουσιαστική. Πια δεν είμαστε μια χώρα φυγής ανθρώπων στο εξωτερικό, αλλά είμαστε και μια χώρα εισδοχής ανθρώπων, που φιλοξενούνται, εδώ. Άρα, αποκτά πια το θέμα της εκπαίδευσης μια διαπολιτισμικότητα, ένα δούναι και λαβείν, που απαιτεί, με την ίδια ευαισθησία, να αντιμετωπίζουμε τα πράγματα και για αυτούς τους ανθρώπους, που για όσο χρόνο χρειαστεί, φιλοξενούνται.

Αυτές τις καταγεγραμμένες αδυναμίες θα πρέπει να τις αντιμετωπίσουμε, με σοβαρότητα και, κυρίως, απαλλαγμένοι από όποιες σκοπιμότητες μπορεί να μας αποφέρουν εκλογική πελατεία. Σε καμία περίπτωση, όμως, δεν ανοίγουν προοπτικές εξυπηρέτησης αυτού του χρέους, που έχουμε απέναντι στην Ομογένεια μας. Το πρώτο χρέος είναι να λειτουργήσουν τα σχολειά - το επεσήμανες, Πρόεδρε - στον πρέποντα χρόνο. Αυτό νομίζω είναι πρώτιστη ευθύνη του Υπουργείου και εκτιμώ ότι μέσα στην εγρήγορση, όχι τη βιασύνη, την εγρήγορση, γιατί νιώθει πραγματικά ότι τα πράγματα, που, για χρόνια, καθυστερούσαν στη λύση τους, πρέπει επειγόντως να λυθούν. Αυτό το είδαμε να αποτυπώνεται στον τρόπο λειτουργίας των σχολείων στην Ελλάδα. Πρέπει να εξακτινωθεί, αυτονόητα, κυρία Υπουργέ και στην ακαδημαϊκή χρονιά του 2018- 2019.

Επίσης, ένα άλλο στοιχείο, που πρέπει να διαφανεί, είναι αυτή η στενότητα, με την οποία προσεγγίζουμε ένα κεφαλαιώδες χρέος – δεν θα πω θέμα ή πρόβλημα, χρέος είναι – που αδικεί, τουλάχιστον, την πραγματικότητα και τους εαυτούς μας, όταν μπαίνουμε στη λογική να κάνουμε αντιπαράθεση, για το σχολείο του Μονάχου και μάλιστα, μια αντιπαράθεση εδρασμένη σε σαθρή βάση και πέρα από τους ξυλότυπους. Ας φύγει ο τύπος και ας μας μείνει το ξύλο !

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Σας ευχαριστούμε θερμά, κ. Εμμανουηλίδη, για τις κρίσιμες διαπιστώσεις, αλλά και τις προτάσεις.

Το λόγο έχει ο κ. Κωνσταντόπουλος, από τη Δημοκρατική Συμπαράταξη.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Κύριε Πρόεδρε, κυρίες και κύριοι συνάδελφοι, αγαπητοί προσκεκλημένοι, κυρία Υπουργέ, το ζήτημα της ελληνόγλωσσης εκπαίδευσης στο εξωτερικό είναι ένα κομβικό σημείο. Είναι μια ουσιαστική επένδυση για την οργανωμένη παρουσία της ελληνικής γλώσσας στη διασπορά του Ελληνισμού. Θα έλεγα είναι ο καλύτερος πρεσβευτής μας για την προβολή του πολιτισμού μας, στο σύγχρονο κόσμο.

Η εκπαίδευση για όλους μας πρέπει να αποτελεί εργαλείο, πρώτον, για την υποστήριξη των Ελλήνων της Διασποράς, στις διαδικασίες μόρφωσης τους και ένταξής τους στις κοινωνίες υποδοχής και εγκατάστασης τους και δεύτερον, για τη διατήρηση του γλωσσικού και πολιτιστικού δεσμού και την επαφή τους, με την Ελλάδα και φυσικά, με τον πολιτισμό της χώρας μας.

Εδώ, θα πρέπει να τονιστεί ότι η μέχρι σήμερα πορεία της οργανωμένης παρέμβασης της ελληνικής πολιτείας, στα παραπάνω πεδία, στηρίχτηκε σε ένα θεσμικό δίπολο. Αφενός, στο νομικό πλαίσιο της δεκαετίας του ΄70 και να σας θυμίσω τα νομοθετικά διατάγματα 695 του ΄70 και 154 του ΄73, που θέσπισε και οργάνωσε την ίδρυση και λειτουργία αμιγώς ελληνικών σχολείων στο εξωτερικό και ιδιαίτερα, στη Γερμανία. Αφετέρου, στις επιστημονικές και πολιτικές διαπιστώσεις και παραδοχές της δεκαετίας του ΄90, οπότε παρήχθη το συμπληρωματικό προς το παραπάνω θεσμικό πλαίσιο με τον ν. 2413, αν θυμάμαι καλά, του 1996.

Σήμερα, όμως, τα δεδομένα έχουν αλλάξει. Οι ανάγκες για την ενίσχυση της εκπαίδευσης των Ομογενών στο εξωτερικό, απαιτούν ένα νέο θεσμικό πλαίσιο, αφού πρώτα καταγραφούν οι ανάγκες των ελληνοπαίδων. Η μετανάστευση του ελληνικού επιστημονικού δυναμικού της χώρας μας στο εξωτερικό, δημιουργεί μια νέα γενιά ελληνοπαίδων και επομένως, πρέπει τώρα να προβλέψουμε και να σχεδιάσουμε. Σήμερα, η διαπολιτισμικότητα είναι μια πραγματικότητα και η δομή της χρήζει, θα έλεγα, διαλόγου και διαβουλεύσεων, για να εξαχθούν χρήσιμα συμπεράσματα σε βάθος, ώστε αυτά τα χρήσιμα συμπεράσματα να αποτελέσουν τη βάση μιας ολοκληρωμένης πρότασης.

Η σημερινή συζήτηση είναι ουσιαστική και συμβάλλει προς αυτήν την κατεύθυνση και εμείς, ως Δημοκρατική Συμπαράταξη, είμαστε θετικοί προς αυτή την κατεύθυνση. Είναι μια, θα έλεγα, συνεργασία με τους φορείς και τις ελληνικές κοινότητες. Και προσωπικά και ως εκπρόσωπος της Δημοκρατικής Συμπαράταξης, τονίζω ότι θα είμαστε αρωγοί σε κάθε προσπάθεια ενίσχυσης και βελτίωσης της εκπαίδευσης των ελληνοπαίδων του εξωτερικού. Άλλωστε, θεωρούμε ότι μια αριστερή κυβέρνηση δεν μπορεί να μην έχει, ως προτεραιότητα, την ελληνόγλωσση εκπαίδευση. Αυτό σημαίνει στήριξη και συνέχεια της ελληνόγλωσσης εκπαίδευσης. Σημαίνει συνέχεια του Ελληνισμού, στα πέρατα του κόσμου. Ευχαριστώ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Ευχαριστούμε τον κ. Κωνσταντόπουλο. Το λόγο έχει ο Αντιπρόεδρος του Ινστιτούτου Εκπαιδευτικής Πολιτικής, κ. Χαραμής.

ΠΑΥΛΟΣ ΧΑΡΑΜΗΣ (Αντιπρόεδρος του Ινστιτούτου Εκπαιδευτικής Πολιτικής): Ευχαριστώ, κύριε Πρόεδρε. Η συζήτηση, πράγματι, ήταν ενδιαφέρουσα και είναι χρήσιμη και για εμάς, σε ό,τι αφορά το σχεδιασμό και την αντιμετώπιση συγκεκριμένων προβλημάτων. Ήθελα να παρατηρήσω, καταρχάς, ότι μπορεί να είναι ευκταίο να υπάρξει μια ενιαία δομή και οργάνωση, σε αυτό το σύστημα, αλλά, από την ίδια του τη φύση, αυτό είναι αδύνατο, δεδομένου ότι εάν δει κανείς τις ιδιαιτερότητες κάθε χώρας, διαπιστώνει ότι τόσο η παράδοση, που υπάρχει σε αυτές, όσο και τα ιδιαίτερα στοιχεία, που διαμορφώνονται με τις τελευταίες εξελίξεις, δεν συμβάλλουν εύκολα στο να υπάρξει μια ομοιογενής δομή και διοικητική οργάνωση.

Το δεύτερο, που ήθελα να παρατηρήσω, είναι ότι, ναι, θα μπορούσε να διαπιστώσει κανείς ότι σε ορισμένες χώρες χρησιμοποιείται λιγότερο από την ελληνική Ομογένεια η ελληνική γλώσσα, αλλά αυτό, κυρίως, συμβαίνει εκεί, όπου η δεύτερη γενιά αντικαθίσταται από τρίτη και ούτω καθεξής, όπως είναι, για παράδειγμα, οι Ηνωμένες Πολιτείες και όχι σε χώρες, που τροφοδοτούνται, διαρκώς, από μετανάστες, όπως είναι, για παράδειγμα, η Γερμανία.

Το τρίτο, που ήθελα να πω, είναι ότι παρατηρήθηκε, σε σχέση με τις νέες τεχνολογίες, πως δεν μπορεί να υποκαταστήσουν τη δια ζώσης επαφή και επικοινωνία, ιδιαίτερα στη διδασκαλία.

Προφανώς και αυτό είναι αυτονόητο, αλλά, από την άλλη πλευρά, δεν μπορεί κανείς να αγνοήσει το σημαντικό ρόλο, που διαδραματίζουν οι νέες τεχνολογίες, ως συμπλήρωμα της φυσικής επικοινωνίας, σε εναλλακτικό πλαίσιο.

Τέλος, διατυπώθηκε ότι τα σχολεία μας είναι απογυμνωμένα από προγράμματα σπουδών και βιβλία κ.λπ., ωστόσο, αν υπάρχει μια τέτοια απογύμνωση, αυτό ουσιαστικά ακυρώνει την προσπάθεια πολλών χρόνων, που έχουν αναληφθεί τέτοιες προσπάθειες. Δεν ξεκινούν όλα το τελευταίο διάστημα και από το παρελθόν έχουν διαμορφωθεί και προγράμματα σπουδών και βιβλία. Σε ό,τι αφορά στο ΙΕΠ, έχει καταθέσει και το τελευταίο διάστημα προγράμματα και βιβλία, τουλάχιστον σε ό,τι αφορά στα ιδιωτικά δίγλωσσα ελληνογερμανικά σχολεία του Μονάχου, πράγμα που σημαίνει ότι συνεχίζεται αυτή η προσπάθεια και έτσι πρέπει να γίνεται, διότι όλα αυτά τα προγράμματα, κατά καιρούς, πρέπει να ανανεώνονται. Χρειάζεται, λοιπόν, να γίνει μια γενικότερη προσπάθεια και να λάβει υπόψη της όλα τα δεδομένα, ώστε πράγματι αυτό το θέμα να μην αποτελεί σημείο ευκαιριακών αντεκδικήσεων, αλλά μια κοινή διάθεση για τη ριζική αντιμετώπιση αυτών των προβλημάτων. Σας ευχαριστώ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Το λόγο έχει ο κ. Καζάζης.

ΙΩΑΝΝΗΣ ΚΑΖΑΖΗΣ (Πρόεδρος του Κέντρου Ελληνικής Γλώσσας): Κύριε Πρόεδρε, το πρώτο, που θα ήθελα να επισημάνω, είναι ότι οι νέες τεχνολογίες δεν κάνουν τη δουλειά τους μόνες, το σύνθημα είναι blend it, δηλαδή, εκ του σύνεγγυς και εξ αποστάσεως. Αυτό είναι πολύ σημαντικό, όμως, όπου είναι απολύτως αδύνατον να εμφανιστεί δάσκαλος, εκεί, προφανώς, το επάνω χέρι θα το έχει η εφαρμογή των νέων τεχνολογιών. Το ίδιο θα μπορούσε να γίνει και με τα απομακρυσμένα νησιά μας κ.λπ..

Δεύτερον, χαίρομαι να ακούω ότι την ίδια ευαισθησία, που θέλουμε εμείς να έχουν οι ξένες κυβερνήσεις, στις συνεργασίες τους με την ελληνική κυβέρνηση, για τα δίκαια της ελληνόγλωσσης εκπαίδευσης στο εξωτερικό, θα έπρεπε – στο μέτρο που μπορούμε και μας αντιστοιχεί – να επιδεικνύουμε και εμείς για τους εσωτερικούς μας μαθητές, οι οποίοι είναι αλλόγλωσσοι και αλλογενείς. Επομένως, και τα δύο έχουν έναν κοινό παρονομαστή επιστημονικό, αλλά πέρα από αυτό, έχουν και μια κοινή ανθρωπιστική βάση, την οποία την οφείλουμε.

Τρίτον, επειδή υπάρχει τέτοια ποικιλία, θα έλεγα άπειρη, αντίστοιχη με τις εδαφικές διαφορές, που υπάρχουν, σε όλο τον κόσμο, σε όλη την υφήλιο, όπου εμφανίζονται Έλληνες, διότι και στου «βοδιού το κέρατο» να πας, Έλληνα θα βρεις και ελληνική εκκλησία και πέντε άτομα, γι΄ αυτόν ακριβώς τον λόγο έρχεται αυτό το ευρωπαϊκό μέτρο της πιστοποίησης να πιστοποιήσει, με έναν αντικειμενικό και μετρήσιμο τρόπο ό,τι μαθαίνεται, ως γλώσσα. Αφήνω όλα τα άλλα αντικείμενα, ό,τι μαθαίνεται από τις άλλες επιστήμες, που είναι και ειδικότητα του ΙΕΠ, αλλά από τη γλώσσα θα κριθεί σε τί βαθμό θα απορροφηθεί η γνώση στο σχολείο. Γι΄ αυτό ακριβώς επιμένουμε, όχι μονάχα στη γερή ελληνομάθεια, αλλά και στην πιστοποιημένη ελληνομάθεια, ακόμη και στις τυπικές μορφές εκπαίδευσης στο εξωτερικό και για να μην παρεξηγηθώ, επαναλαμβάνω, σταδιακά και απολύτως εθελοντικά. Σας ευχαριστώ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Θα δώσω το λόγο στον κ. Πλευράκη, για λίγο και αμέσως μετά, θα δώσω το λόγο στην κυρία Υπουργό, διότι η συνεδρίαση μεταδίδεται απευθείας και θα περιμένουν και οι γονείς και τα παιδιά, που παρακολουθούν από το εξωτερικό, μέσω του διαδικτύου, να ακούσουν την κυρία Υπουργό, για να δουν πως ακριβώς σχεδιάζεται να αντιμετωπιστούν όλα αυτά τα ζητήματα, την επόμενη ακαδημαϊκή χρονιά.

Το λόγο έχει ο κ. Πλευράκης.

ΔΗΜΗΤΡΙΟΣ ΠΛΕΥΡΑΚΗΣ (Αναπληρωτής Γενικός Διευθυντής της Γενικής Γραμματείας Απόδημου Ελληνισμού): Και εγώ θέλω να μιλήσω για την ποικιλομορφία. Και τα αμιγή σχολεία και το δίγλωσσο πρόγραμμα και τα Τ.Ε.Γ. και τις επιστημονικές έρευνες και όλους τους άλλους φορείς και τρόπους εκπαίδευσης δεν πρέπει να τους φοβόμαστε.

Ο Ελληνισμός πάντα δεν έχει πυραμοειδή δομή, έχει κυψελοειδή. Μπορεί η μια κοινότητα να κάνει κάτι διαφορετικό από μια άλλη, δίπλα, σε είκοσι χιλιόμετρα. Όταν υπάρχει διαδικασία πιστοποίησης, δεν έχει να χάσει ο Ελληνισμός και πρέπει να πάμε σιγά – σιγά, σε τέτοιες μορφές, όπου το Υπουργείο Παιδείας θα επιβλέπει και δεν θα επιβάλει. Νομίζω ότι αυτή είναι η σωστή κατεύθυνση και ο Ελληνισμός χάνει, όταν κάνει ενδοσκόπηση, όταν βγαίνει προς τα έξω κερδίζει.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Τον λόγο έχει η κυρία Τζούφη.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Κύριε Πρόεδρε, εκλεκτοί προσκεκλημένοι, κύριε Πρόεδρε της Επιτροπής Μορφωτικών Υποθέσεων, αγαπητοί συνάδελφοι, που είστε εδώ, μέχρι αυτή την ώρα, εγώ προσωπικά, βρήκα πάρα πολύ χρήσιμη αυτήν τη σημερινή συνεδρίαση. Νομίζω ότι έγινε κατά βάση, σε ένα κλίμα συναινετικό. Έχουμε συνηθίσει, σε πολύ έντονες ακρότητες και θεωρώ ευτυχή τη συγκυρία να μπορούμε να συζητάμε, με αυτόν τον τρόπο και ελπίζω να κρατήσει και στις επόμενες συνεδριάσεις αυτών των Επιτροπών, διότι πρέπει να ακολουθήσουν και άλλες συνεδριάσεις.

Επίσης, θέλω, εισαγωγικά, να ευχαριστήσω όλους τους συναδέλφους, αλλά και τον προηγηθέντα Υφυπουργό, τον κ. Ζουράρι, για τα καλά λόγια, που είπε, για μένα. Θεωρώ ότι το Υπουργείο έχει συνέχεια στη νομοθέτησή του. Πολλοί άλλοι άνθρωποι έχουν καταθέσει πολύ κόπο και πάρα πολύ προσπάθεια και επομένως, οι προτάσεις, τις οποίες καταθέτει προς νομοθέτηση, πάντοτε, με πάρα πολύ προσοχή, τις βλέπουμε και προσπαθούμε να λύνουμε προβλήματα.

Επίσης, κύριε Πρόεδρε, να πω και σε εσάς ότι βάλατε πράγματι τον πήχη ψηλά και ελπίζω να μην περάσω από κάτω, το Σεπτέμβριο, που έρχεται ! Αυτό είναι το μεγάλο στοίχημα, συνολικά, του Υπουργείου Παιδείας, όπως το είπατε, δηλαδή, τα σχολεία, οι καθηγητές να είναι στην ώρα τους. Οι δυσκολίες αυτό να συμβεί στο εξωτερικό είναι πολύ μεγαλύτερες και δεν έχει να κάνει μόνο με τα θέματα της επάρκειας του Υπουργείου. Εδώ βρίσκεται και η υπεύθυνη διευθύντρια της αρμόδιας διεύθυνσης, είναι η κυρία Γώρου, την οποία προσωπικά θέλω να ευχαριστήσω, διότι σ' αυτό το βραχύ χρονικό διάστημα, που είμαι στο Υπουργείο, αυτή και η υπηρεσία κατέβαλαν, πραγματικά, πολύ μεγάλες προσπάθειες, για να μπορέσουμε να λύσουμε πολύ σοβαρά θέματα, που έχουν να κάνουν με το να βγουν έγκαιρα οι προκηρύξεις, το να ετοιμαστεί όλο αυτό το υλικό, να αναρτηθούν οι αιτήσεις των εκπαιδευτικών, γιατί ακόμη δεν είναι ηλεκτρονικοποιημένες. Και όλα αυτά γίνονται, με την προσπάθεια του προσωπικού και χειροποίητα.

Η δεύτερη πολύ μεγάλη δυσκολία, που έχει κανείς, για να είναι σωστός στις ανάγκες, που υπάρχουν, είναι αυτό που περιγράφηκε πριν, ως «ποικιλομορφία», όπως και η έλλειψη μιας πλήρους χαρτογράφησης. Να ξέρουμε πού έχουμε, ποιες είναι οι ανάγκες, ποιο είναι το υλικό των παιδιών, που εξυπηρετούνται, ποιο είναι το αποτέλεσμα, ποιοι συμμετέχουν, σε αυτή τη διαδικασία.

Να σας πω εδώ ότι, όταν αποφασίζαμε να στείλουμε τα σχολικά εγχειρίδια, ζητούσαμε από τις αρμόδιες υπηρεσίες να μας δηλώσουν τον αριθμό των μαθητών. Κάποιοι δήλωσαν, κάποιοι δεν δήλωσαν. Αυτό καταλαβαίνετε από μόνο του τι σημαίνει.

Το τρίτο θέμα, το οποίο θεωρώ ότι είναι πάρα πολύ σημαντικό και θέλω να το τονίσω, γιατί ειπώθηκε από διάφορες πλευρές, με πολύ σαφή τρόπο. Θέλω να δηλώσω ότι ο τρόπος, που επιλέγονται οι εκπαιδευτικοί, που πάνε στο εξωτερικό, είναι απολύτως διαφανής και μοριοδοτημένος. Και, βεβαίως, με έμφαση, ανάλογα με τη χώρα, που πηγαίνει, μοριοδότηση στις ξένες γλώσσες. Εκεί ψάχνουμε να βρούμε εκπαιδευτικούς, που να έχουν μάλιστα διπλές ή τριπλές ειδικότητες, που να μπορούν να χρησιμοποιήσουν και τη μια και την άλλη, για να μπορούμε να καλύπτουμε τις ανάγκες και τα κενά.

Και μάλιστα, σας είπα πριν, ότι ήδη έχουμε φτιάξει αυτήν την Επιτροπή Επιλογής και δεν υπάρχει κανένα θέμα να μην τηρηθούν οι διαδικασίες. Εξάλλου, συντάσσονται πίνακες, υπάρχει η διαδικασία των ενστάσεων και αυτό είναι ένα θέμα, που κάποιες φορές, μας δημιουργεί πρόβλημα να ολοκληρωθεί αυτή η διαδικασία, ώστε να μπορέσουμε, στη συνέχεια, να βρούμε ποια είναι τα κενά και να τα συμπληρώσουμε και αυτό, πολλές φορές, συνοδεύεται από καθυστερήσεις.

Επίσης, να σας πω ότι χρησιμοποιούμε όλες τις άλλες δυνατότητες, που μπορεί να υπάρξουν, ανάλογα με το κράτος ή τη χώρα, που μας ενδιαφέρει να καλύψουμε. Για παράδειγμα, στη Γερμανία, σε περίπτωση, που δεν έχουμε προσφορά εκπαιδευτικών, διότι το πρόβλημα μας, αυτή τη στιγμή, είναι ότι δεν έχουμε προσφορά εκπαιδευτικών και αυτό είναι ένα μεγάλο θέμα, αλλάζει τα πράγματα, σε σχέση με το εσωτερικό επίπεδο. Στο εσωτερικό επίπεδο, τέτοιο πρόβλημα δεν έχουμε, να μην έχουμε εκπαιδευτικούς, οι οποίοι να προσφέρονται. Εδώ, έχουμε αυτό το πρόβλημα, που είναι πάρα πολύ σοβαρό και ψάχνουμε να βρούμε και άλλους τρόπους. Για παράδειγμα, έχουμε κατανοήσει, απολύτως και υπέγραψα την εγκύκλιο, η οποία θα κυκλοφορήσει και θα δώσουμε τη δυνατότητα, μετά την πενταετία, χωρίς επιμίσθιο, εκεί που δεν έχουν καλυφθεί οι θέσεις, εφόσον τελειώσει η διαδικασία των ενστάσεων, να συνεχίσουν οι εκπαιδευτικοί να παρέχουν τις υπηρεσίες τους. Επίσης, έχουμε βάλει το θέμα, όταν υπάρχει συνυπηρέτηση και πάλι, χωρίς επιμίσθιο, να υπάρχει και αυτή η δυνατότητα και τέλος, για να καλύψουμε σημαντικά κενά, που μπορεί να υπάρχουν - αυτά κυρίως αφορούν τη Γερμανία - υπάρχει και ο θεσμός των ωρομισθίων.

Ποια θέματα έχουμε, όμως, με τους ωρομίσθιους; Ξέρετε ότι έχουμε καταδικαστεί στο Ευρωπαϊκό Δικαστήριο, διότι, με τις συμβάσεις των ωρομισθίων, που ανανεώνονται, τελικά υπάρχει γερμανικό δίκαιο, το οποίο επιβάλλει αυτοί να γίνουν μόνιμοι υπάλληλοι και έχουμε καταδικασθεί γι’ αυτό. Οπότε, ψάχνουμε να βρούμε τον τρόπο εκείνο, με τον οποίο θα μπορούμε να κάνουμε βραχυχρόνιες συμβάσεις με ωρομίσθιους, για να καλύψουμε ανάγκες, οι οποίες προκύπτουν. Υπάρχουν, επίσης, άλλα θέματα. Ποια είναι τα κριτήρια επιλογής των ωρομισθίων; Αποφασίζει από μόνος του ο συντονιστής; Εκεί, μπορεί να υπάρχουν υποψίες ότι τα πράγματα δεν γίνονται όλα, με το σωστό και ομαλό τρόπο. Ψάχνουμε, λοιπόν, όλους τους πιθανούς τρόπους, για να στελεχώσουμε τα σχολεία.

Ξαναλέω, με πάρα πολύ μεγάλη έμφαση, διότι ειπώθηκε το θέμα της διαφάνειας, το είπα και πριν, ότι το θέμα των συντονιστών, που έχουν ένα κεντρικό ρόλο, σε όλες αυτές τις χώρες και στο πλαίσιο, που περιέγραψα, επειδή θεωρούμε ότι είναι πάρα πολύ σοβαρό, έχουμε ενεργοποιήσει τη διάταξη του νόμου, που λέει, ότι επειδή αυτοί κλείνουν την τριετία και για να πάρουν νέα διετή παραμονή, πρέπει να έχουν κριθεί, μέχρι 31/8, έχουμε συστήσει τις Επιτροπές, στις οποίες θα κατατεθούν τα βιογραφικά τους σημειώματα, η αυτοαξιολόγησή τους, αλλά θα περάσουν και από συνέντευξη. Επομένως, θα τηρηθούν, μέσα από αυτές τις Επιτροπές, που προβλέπονται από το νόμο, όλες οι διαδικασίες, για να επιλεγούν οι καλύτεροι.

Είπατε, κύριε Πρόεδρε, ότι προκηρύσσουμε θέσεις νεοελληνικών σπουδών. Δεν είναι αλήθεια αυτό. Μας απασχολεί πολύ το θέμα της στελέχωσης των νεοελληνικών σπουδών και εδώ αναδείχθηκε το θέμα της Ουγγαρίας, όπου βρέθηκε ένας άνθρωπος, που είχε τις προϋποθέσεις, για να συνεχιστεί το πρόγραμμα, μέλος ΔΕΠ, από το Αριστοτέλειο Πανεπιστήμιο της Θεσσαλονίκης, όμως, δεν μπορούμε να βρούμε τον τρόπο της διακρατικής συμφωνίας, μεταξύ των πανεπιστημίων, διότι το Υπουργείο δεν μπορεί να στείλει πανεπιστημιακό, που να έχει αυτές τις προδιαγραφές. Επομένως, πρέπει να γίνουν προσπάθειες, σε διάφορα επίπεδα, για να δώσουμε απαντήσεις.

Να σας πω, επίσης, ότι λόγω του ότι έχουμε υποστελέχωση στις έδρες των νεοελληνικών σπουδών και δεν έχουμε και προσφορά, έχω αναγκαστεί να υπογράψω την παραμονή ανθρώπων, για πολύ μεγάλα χρονικά διαστήματα, ενώ το ζητούμενο θα ήταν η εναλλαγή των προσώπων, νέων ανθρώπων, για να μπορέσουν να κάνουν και αυτά, που πρότεινε ο κ. Καζάζης, νέα ερευνητικά προγράμματα, επιμόρφωσης κ.λπ. Είναι κάτι, το οποίο έχω ζητήσει από το Ινστιτούτο Εκπαιδευτικής Πολιτικής, να υπάρξει Επιτροπή, την οποία έχουμε πει ότι θα συστήσουμε, που θα ασχοληθεί, ειδικά με αυτό το θέμα, ποιος πρέπει να είναι ο προσανατολισμός, τι θέλουμε για τα προσόντα των ανθρώπων, που θα συνεπιτελούν, τι γίνεται με τις χρηματοδοτήσεις αυτών των εδρών, τι άλλες συμπράξεις μπορούν να γίνουν, με τα πανεπιστήμια, δηλαδή και με άλλου τύπου χρηματοδοτικά εργαλεία, για να μπορέσουν να συνεχίσουν και μάλιστα, να αλλάξουν και προσανατολισμό και να γίνουν πιο αποτελεσματικές.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Κυρία Υπουργέ, συγνώμη, να διευκρινίσω ότι είπα ότι τελευταία προκήρυξη έγινε, το 2009, όπως προκύπτει από την προηγούμενη ενημέρωση. Το ερώτημα, που έθεσα, είναι εάν θα υπάρξει προκήρυξη, γιατί από το 2009 δεν έχει γίνει προκήρυξη για κάλυψη θέσεων, σε έδρα νεοελληνικών σπουδών.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Επαναλαμβάνω το πρόβλημά μου: Αυτή τη στιγμή, από την ενημέρωση, που έχω, ετοιμάζονται να κλείσουν έδρες νεοελληνικών σπουδών και ψάχνουμε να βρούμε, με αποσπάσεις εκπαιδευτικού προσωπικού, πανεπιστημιακών υψηλού επιπέδου, ακόμη και με μετακινήσεις και με αποσπάσεις, να τις κρατήσουμε να υπάρχουν. Όμως, η άποψή μου είναι ότι είναι ένα θνησιγενές τοπίο και πρέπει να το δούμε και να το επανασχεδιάσουμε, σε άλλη κατεύθυνση, πιθανώς και με αλλά αντικείμενα απασχόλησης και συνέργειες, διότι δεν φαίνεται, με τη μορφή, που το έχουμε, να μπορεί να συνεχίσει να περπατάει.

Χαίρομαι, που ήρθε και ο κύριος Κέλλας, διότι είπε, εδώ, ότι ο ΣΥ.ΡΙΖ.Α. έκλεισε τα σχολεία. Έχω συγκεκριμένα στοιχεία, για το 2014 - 2015, ελληνόγλωσσα 48, δίγλωσσα 40, ΤΕΓ 283 και για το 2017 – 2018, ελληνόγλωσσα 54, δίγλωσσα 32, ΤΕΓ 197. Επομένως, δεν υπάρχει τέτοια πρόθεση από την ελληνική Κυβέρνηση να κλείσει τα ελληνόγλωσσα σχολεία. Έχουμε ένα σοβαρό προβληματισμό και υπάρχει υπό εξέλιξη συζήτηση, για το τι κάνουμε με τα δίγλωσσα σχολεία – και η δική μου αίσθηση είναι ότι έχουμε ανάγκη από δίγλωσσα σχολεία.

Αυτός πρέπει να είναι ο προσανατολισμός, όμως, έχουμε ένα ειδικό θέμα, που το επεσήμανε ο κύριος Γκιόκας, ιδιαίτερα στη Βαυαρία, ότι οι απόφοιτοι των δίγλωσσα σχολείων πηγαίνουν μόνο προς την τεχνική εκπαίδευση. Επομένως, πάρα πολλοί γονείς εκεί θεωρούν ότι αυτός είναι ένας ταξικός φραγμός. Το έχουν έτσι σχεδιασμένο, διότι παλιά ήταν παιδιά εργατών και θεωρούσαν ότι ο κύριος προσανατολισμός θα έπρεπε να είναι, σε αυτήν την κατεύθυνση. Επομένως, τα περισσότερα παιδιά επιλέγουν εκεί να έχουμε ελληνόγλωσσα σχολεία, διότι τους δίνεται η δυνατότητα, με τις ειδικές εξετάσεις, να πάρουν απολυτήριο και να μπουν στα Α.Ε.Ι. και άρα, να έχουν μια άλλη δυνατότητα και μια άλλη προοπτική.

Γι’ αυτό και πολλές φορές υπάρχει και εκεί μια ασυμβατότητα, την βλέπουμε, και βλέπουμε πολλά παιδιά στο λύκειο και στην αρχική φάση, στο νηπιαγωγείο, ενώ γίνεται μια «κοιλιά» στη μέση, στο γυμνάσιο. Επομένως, υπάρχει μεγάλη επένδυση ενός μεγάλου κομματιού της Ομογένειας, στη δυνατότητα, που δίνεται, μέσω των ελληνόγλωσσων σχολείων, να μπαίνουν τα παιδιά τους στην τριτοβάθμια εκπαίδευση. Δεν έχω ακόμη αξιόπιστα στοιχεία για τα υπεράκτια σχολεία. Είμαστε σε μια διαδικασία χαρτογράφησης της Αμερικής, της Αυστραλίας και του Καναδά.

Για τα κέντρα παροχής της ελληνικής γλώσσας, επίσης έχω προβληματισμό. Θεωρώ ότι είναι ένας τρόπος, που μπορεί να παρέχεται η ελληνική γλώσσα, στην Αφρική, όμως, δεν νομίζω ότι είναι ο κύριος τρόπος, που πρέπει να σχεδιάζουμε τι κάνουμε, με αυτό το θέμα, στο ευρωπαϊκό πλαίσιο. Μπορεί να είναι ένας συνεπικουρικός τρόπος, αλλά η άποψή μου είναι ότι χρειαζόμαστε όλη την πανσπερμία, όπως περιγράφηκε, των δομών και των πλαισίων, γιατί τα πράγματα αλλάζουν.

Για παράδειγμα, έχω αίτημα να φτιάξουμε ένα δίγλωσσο σχολείο, κατ' εξοχήν γερμανικό και λιγότερο ελληνικό, στο Αμβούργο, διότι υπάρχει μετακίνηση ενός κομματιού της ομογένειας από το City του Λονδίνου, λόγω του Brexit, στο Αμβούργο, που έχει υψηλές προσδοκίες για τα παιδιά του. Αυτά, βέβαια, όπως ξέρετε, γίνονται, μέσω διακρατικών συμφωνιών και μέσω προγραμμάτων σπουδών, που συνυπογράφονται.

Επομένως, είναι πάρα πολύ δύσκολο να σχεδιάσει κανείς. Ακόμη και μέσα σε ένα ίδιο κρατίδιο, μπορεί να βλέπουμε διαφορές και προφανώς, δεν αποσύρεται το κράτος. Αυτά που είπε ο κύριος Γκιόκας, για το ότι η στενή οικονομική πολιτική έχει επίπτωση, νομίζω ότι εγώ πρώτη το ομολόγησα και είπα για το ότι αυτός ο στενός οικονομικός «κορσές», που εφαρμόστηκε στην παιδεία, παρά τις προσπάθειες, που έχουν γίνει, το τελευταίο χρονικό διάστημα, είχε επιπτώσεις στο σύνολο της παρεχόμενης παιδείας, στο σύνολό της.

Επίσης, εκεί που έχουμε ανάγκες, δηλαδή, εκεί που πηγαίνουν μετανάστες και πράγματι προκύπτουν οι προϋποθέσεις και οι προδιαγραφές, ιδρύουμε και καινούργιες μονάδες και ένα τέτοιο παράδειγμα είναι το νηπιαγωγείο των Βρυξελλών. Ήταν αίτημα, το οποίο μας ερχόταν ώριμο και, ήδη, προχωρήσαμε στην ίδρυση και το ίδιο προσπαθούμε να κάνουμε και εκεί που πληρούνται οι προϋποθέσεις για τα ΤΕΓ.. Για παράδειγμα, στο Maasmechelen και τις Βρυξέλλες, που ήταν η πόλη, που, παραδοσιακά, ήταν οι ανθρακωρύχοι, υπάρχουν οι προϋποθέσεις και θα προχωρήσουμε στην ίδρυση τέτοιων τμημάτων ή και στο Cambridge κ.λπ..

Επομένως, προσπαθούμε να βλέπουμε, αν πληρούνται οι προϋποθέσεις, σε κάθε ένα από αυτά και να προχωρούμε, χωρίς να βάζουμε, σαν προτεραιότητα, το πώς θα βρούμε τους εκπαιδευτικούς, που θα στείλουμε εκεί. Σας είπα ότι κάνουμε πάρα πολλές προσπάθειες να βρούμε τρόπους, για να το απαντήσουμε.

Αυτό που ειπώθηκε τελευταίο, το αν μπορούμε να χρησιμοποιήσουμε το ψηφιακό υλικό. Προφανώς, ειπώθηκε με ποιόν τρόπο μπορεί να χρησιμοποιηθεί το ψηφιακό υλικό. Θα σας πω, για παράδειγμα, ότι στο Τορόντο του Καναδά, που εκεί υπάρχει και μια άλλη παράδοση, υπάρχει ένας τρόπος, που χρησιμοποιείται το ψηφιακό υλικό για την παροχή ελληνόγλωσσης εκπαίδευσης, αλλά δεν θεωρώ ότι μπορεί να είναι ο μοναδικός τρόπος, μπορεί να χρησιμοποιείται, συμπληρωματικά και είναι σε εξέλιξη και μια πιλοτική μελέτη, που αναμένουμε να δούμε τα αποτελέσματά της.

Καταληκτικά, λοιπόν, λέω ότι είναι ένα πάρα πολύ δύσκολο τοπίο. Το Υπουργείο Παιδείας, μέσα σε αυτή την πανσπερμία δομών και πλαισίων, χωρίς να έχει, αυτή τη στιγμή, όλα τα δεδομένα - και με την πολιτική του ηγεσία και με τις υπηρεσίες του - δίνει καθημερινή μάχη. Έχει ανοικτές τις πόρτες του. Όλους αυτούς, στους οποίους αναφέρθηκαν οι συνάδελφοι, τους έχω δει προσωπικά. Έχω δει γονείς, εκπαιδευτικούς από όλα αυτά τα κρατίδια, έχω δει σχεδόν όλους τους συντονιστές τις Ευρώπης και της Αφρικής. Στη διαδικασία αξιολόγησης, θα δούμε και τους υπόλοιπους, που δεν έχουμε δει, ακόμα. Επομένως, ακούμε, καταγράφουμε και προσπαθούμε, στις δυνατότητες, που μας παρέχονται, να επιλύουμε προβλήματα, που κάποια από αυτά, αν χρειάζονται και έξτρα διορθώσεις και έξτρα νομοθέτηση, είμαστε έτοιμοι να την προχωρήσουμε.

Όσον αφορά στο ερώτημα της κυρίας Τριαντάφυλλου, αρμόδιος γι΄ αυτό το πράγμα είναι ο Γενικός Γραμματέας Νέας Γενιάς, ο κύριος Παπαγεωργίου, ο οποίος μου έχει δώσει ένα έγγραφο, το οποίο, πρακτικά, μιλάει για την επιστολή του Δημάρχου του Μονάχου, που στάλθηκε, στις 21 Δεκεμβρίου 2017, όπου, μετά από μια δύσκολη και μακρά διαδικασία, υπαναχωρεί ο Δήμος από την αρχική του θέση, διότι η αρχική θέση του Δήμου αξίωνε την πλήρη και αποκλειστική νομή και κατοχή του εκατό τοις εκατό του οικοπέδου, καθώς και αποζημίωση, περίπου δύο εκατομμυρίων ευρώ, για την επαναφορά του στην προ οικοδομικών εργασιών κατάσταση. Η πρώτη πρότασή του, επί της παρούσης, συμπεριλαμβάνει την αξιοποίηση του 50% του ακινήτου από την Ελληνική Δημοκρατία και η πρόσκληση σε διαπραγμάτευση θα γίνει, με την τελική εξωδικαστική συμφωνία. Υπάρχει και ένα πιο πρόσφατο έγγραφο στις 3/4/2018, επιστολή, που είχε στείλει ο Γενικός Γραμματέας, όπου προτείνονται οι ακόλουθες πιθανότητες συμβιβασμού: Να γίνει πραγματική διαίρεση των οικοπέδων σε δύο μέρη, ο Δήμος του Μονάχου να είναι ιδιοκτήτης του ενός μέρους και η Ελληνική Δημοκρατία ιδιοκτήτης του άλλου μέρους. Αναμένουμε πού θα καταλήξει αυτή η διαπραγμάτευση. Αυτή είναι η επίσημη ενημέρωση, την οποία έχω, από το Γενικό Γραμματέα Νέας Γενιάς, ο οποίος είναι ο αρμόδιος για τη διαχείριση του.

Τέλος, επειδή δεν αναφέρθηκα καθόλου, όσον αφορά το θέμα των ευρωπαϊκών σχολείων, την επόμενη χρονιά, έχουμε και την προεδρία των ευρωπαϊκών σχολείων. Συμμετείχα στις Βρυξέλλες στη συζήτηση, που γίνεται και εκεί, μετά το Brexit, έχουμε σοβαρά θέματα υποστήριξης αυτών των σχολείων. Ζητούν από τα κράτη – μέλη, που απολαμβάνουν αυτών των υπηρεσιών, να στέλνουν περισσότερους αποσπασμένους εκπαιδευτικούς, διότι θεωρούν ότι ο θεσμός των ωρομισθίων δεν βοηθάει, σε αυτήν την κατεύθυνση.

Βεβαίως, επειδή υπήρχε ένα θέμα με το δικό μας Ευρωπαϊκό Σχολείο του Ηρακλείου, γιατί παίρνει ετήσια πιστοποίηση, μετά από συνεννόηση, που είχαμε, με το Γενικό Γραμματέα και την προσπάθεια και τη δέσμευση ότι θα επιλύσουμε θέματα, που υπήρχαν, εξασφαλίστηκε η συνέχιση της λειτουργίας του, σίγουρα για την τρέχουσα χρονιά και πιθανώς, για την επόμενη. Σας ευχαριστώ πολύ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Ευχαριστούμε και εμείς την κυρία Υφυπουργό, αρμόδια για την παιδεία των Ομογενών, για τη διεξοδική απάντηση στα ερωτήματα, που τέθηκαν.

Εικάζω ότι ο κύριος Σεβαστάκης, ως Πρόεδρος της Επιτροπής Μορφωτικών Υποθέσεων, θεωρεί ότι ήταν άξια λόγου η πρωτοβουλία να οργανώσουμε αυτή την κοινή συνεδρίαση και να πούμε, όχι απειλητικά, αλλά δημιουργικά, κυρία Υπουργέ, ότι στις αρχές Οκτωβρίου, θα ξανακάνουμε την ίδια συνεδρίαση, για να κάνουμε έναν απολογισμό και να ευχηθούμε ότι και τότε θα είμαστε εδώ. Σας ευχαριστούμε πολύ.

Παρακαλώ, κύριε Κέλλα, έχει κλείσει η συνεδρίαση. Ορίστε.

ΧΡΗΣΤΟΣ ΚΕΛΛΑΣ: Κύριε Πρόεδρε, δεν είναι για να σας κρατήσω πολύ. Είχαμε έναν ωραίο διάλογο, που πιστεύω ότι θα αποβεί προς όφελος της παιδείας. Θέλω να ρωτήσω δύο πράγματα.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Κύριε Κέλλα, έχει λήξει η συνεδρίαση. Έχουμε ολοκληρώσει. Κρατήσετε αυτές τις επισημάνσεις για την επόμενη διαδικασία, που την προσδιορίσαμε είτε στην Επιτροπή Μορφωτικών, είτε στην Επιτροπή του Απόδημου Ελληνισμού, είτε σε κοινή συνεδρίαση.

ΧΡΗΣΤΟΣ ΚΕΛΛΑΣ: Θα ήθελα να πω στην κυρία Τζούφη τα εξής. Θα φέρετε στην Επιτροπή το θέμα για την ενημέρωση του σχολείου του Μονάχου ή χρειάζεται να επανέλθουμε γραπτώς, για να έρθει στην Επιτροπή;

Και το δεύτερο. Εμείς δεν είμαστε κατ' ανάγκην στα δίγλωσσα σχολεία, απλώς τα δίγλωσσα σχολεία προβλέπουν διακρατική συμφωνία, προβλέπουν πρόγραμμα κ.τ.λ.. Ενώ είχαμε μείνει σε αυτό, ο κ. Ζουράρις είπε ότι συναντήθηκε με τους γονείς και τους είπε ότι δεν θα γίνουν δίγλωσσα. Κατασταλάξτε τι θα γίνει, γιατί σε δύο μήνες ξεκινάει η σχολική χρονιά και θα μείνουν πάλι τα σχολεία του εξωτερικού, με πολλά προβλήματα.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Κύριε Κέλλα, σας απάντησα, με σαφή τρόπο. Τα ελληνόγλωσσα σχολεία του εξωτερικού συνεχίζουν κανονικά. Τα δίγλωσσα είναι εκεί που είναι. Υπάρχει, ήδη, μελέτη, την οποία κάνει το ΙΕΠ, έχουμε αιτήματα και για αλλού, για άλλα δίγλωσσα, γιατί και τα δίγλωσσα δεν είναι το ίδιο πράγμα, είναι διαφορετικά πράγματα. Επίσης, παρακολουθούμε και περιμένουμε την απάντηση και την αξιολόγηση του προγράμματος των δίγλωσσων σχολείων, την οποία έχει αναλάβει το ΙΕΠ και τα πορίσματα. Θα συνεχίσει η λειτουργία κανονικά και όλων των υπολοίπων σχολείων.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ (Προεδρεύων των Επιτροπών): Κυρία Υπουργέ, σας ευχαριστούμε πολύ. Σας ευχαριστούμε πολύ, κύριε Κέλλα, κρίσιμη η επισήμανση.

Κηρύσσεται λήξασα η συνεδρίαση. Τα λέμε, όπως προσδιορίσαμε.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ. Ακριώτης Γιώργος, Λιβανίου Ζωή, Βαγενά Άννα, Βάκη Φωτεινή, Γεννιά Γεωργία, Παπαηλίου Γεώργιος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Ανδριανός Ιωάννης, Αντωνίου Μαρία, Βλάσσης Κωνσταντίνος, Καραμανλή Άννα, Κέλλας Χρήστος, Χαρακόπουλος Μάξιμος, Τσιάρας Κώστας, Κουκοδήμος Κωνσταντίνος, Κουτσούμπας Ανδρέας, Σταϊκούρας Χρήστος, Κατσανιώτης Ανδρέας, Γρηγοράκος Λεωνίδας, Καρράς Γεώργιος, Κωνσταντόπουλος Δημήτριος, Γρέγος Αντώνιος, Γερμενής Γεώργιος, Κούζηλος Νικόλαος, Γκιόκας Ιωάννης, Λαμπρούλης Γεώργιος, Μωραΐτης Νικόλαος, Ζουράρις Κωνσταντίνος, Κατσίκης Κωνσταντίνος, Μαυρωτάς Γεώργιος και Καβαδέλλας Δημήτριος.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ.: Παναγιώτα Κοζομπόλη – Αμανατίδη, Ιωάννης Δέδες, Εμμανουήλ Θραψανιώτης, Ευαγγελία Καρακώστα, Χρυσούλα Κατσαβριά – Σιωροπούλου, Χρήστος Σιμορέλης, Γεώργιος Ψυχογιός, Γεώργιος Πάλλης, Χρήστος Αντωνίου, Αλέξανδρος Τριανταφυλλίδης, Μαρία Τριανταφύλλου, Γεώργιος Βλάχος, Φωτεινή Αραμπατζή, Αθανάσιος Δαβάκης, Αναστάσιος Δημοσχάκης, Γεώργιος Καρασμάνης, Κωνσταντίνος Σκανδαλίδης και Χρήστος Κατσώτης

Τέλος και περί ώρα 14.25΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ**